SunOnline: Macedonia ge nan badhalu kuran parliament in ruhun dheefi\nމެސެޑޯނިއާގެ ނަން ބަދަލުކުރަން ޕާލިމެންޓުން ރުހުން ދީފި\nރުގިއްޔާ މުހައްމަދު މޫސާ 12 Jan 2019, 17:44\nމެސެޑޯނިއާގެ ބައެއް މީހުން ވަނީ ގައުމުގެ ނަން ބަދަލު ކުރުމަކީ ގައުމަށް ގައްދާރު ވުން ކަމަށް ބުނެފަ -- ފޮޓޯ: އޭއެފްޕީ\nސްކޯޕިއާ (ޖެނުއަރީ 12): މެސެޑޯނިއާގެ ނަން ރިޕަބްލިކް އޮފް ނޯތު މެސެޑޯނިއާއަށް ބަދަލުކުރަން އެގައުމުގެ ގާނޫނު ހަދާ މަޖިލީހުން ފާސްކޮށްފިއެވެ.\nމެސެޑޯނިއާގެ ގާނޫނު ހަދާ މަޖިލީހުގައި ހިމެނޭ 120 މެމްބަރުންގެ ތެރެއިން 81 މެމްބަރުން ވަނީ އިއްޔެ އެގައުމުގެ ނަން ބަދަލުކުރުމަށް ވޯޓު ދީފަ އެވެ. އަދި އެނިންމުމާ ދެކޮޅު މެމްބަރުން ވަނީ ވޯޓު ބޯއިކޮޓް ކޮށްފައެވެ. އެފަރާތްތަކުން ވަނީ ގައުމުގެ ނަން ބަދަލުކުރުމަކީ ގައުމަށް ގައްދާރުވުން ކަމަށް ބުނެފައެވެ.\nމެސެޑޯނިއާއިން އެގައުމުގެ ނަން ބަދަލުކުރަން ނިންމާފައި ވަނީ މިދިޔަ ޖޫން މަހު އެގައުމުން ގްރީސްއާއެކު ހެދި އެއްބަސްވުމެއްގެ ދަށުންނެވެ. އެގޮތުން މެސެޑޯނިއާއިން ނަން ބަދަލު ކުރުމުން ގްރީސްއިން ވަނީ އެގައުމު އީޔޫއާއި ނޭޓޯގެ މެމްބަރަކަށް ވުމަށް މަގުފަހިކޮށްދޭނެ ކަމަށް ބުނެފައެވެ.\nމެސެޑޯނިއާގެ ނަމާ ބެހޭ ގޮތުން އެދެ ގައުމުގެ މެދުގައި ދެބަސްވުން އުފެދިފައި ވަނީ ގްރީސްގައިވެސް މެސެޑޯނިއާ ކިޔާ ޕްރޮވިންސެއް އޮންނާތީއެވެ. އަދި ގްރީސްގެ އަވަށްޓެރި ގައުމުން މެސެޑޯނިއާގެ ނަން ބޭނުން ކުރުމަކީ މެސެޑޯނިއާ ޕްރޮވިންސުގެ ސަގާފަތަށާއި އަމިއްލަވަންތަކަމަށް ރަނގަޅު ގޮތެއް ނޫން ކަމަށް ގްރީސްއިން ބުނާތީއެވެ.\nއެމައްސަލައިގެ ސަބަބުން މީގެ ކުރިން ގްރީސްއިން ވަނީ މެސެޑޯނިއާ، އީޔޫއާއި ނޭޓޯގެ މެމްބަރަކަށްވުން ހުއްޓުވައިފައެވެ.\nގައިދުރުވެ ތިބެ، ގްރީސްގެ މީހުން އަތިރިމަތީގައި\nގްރީސްގެ އާ ސަފީރު ރައީސަށް ފަތްކޮޅު އަރުވައިފި\nފޭކު "ވޮލީބޯޅަ ޓީމެއް" ގްރީސް އެއާޕޯޓުން ހައްޔަރުކޮށްފި


ކެނޑިޑޭޓުންގެ ނަމްބަރު ތަރުތީބު ކުރުމުގެ މަސައްކަތާއި ގުޅޭ - R. Fainu Council\nކެނޑިޑޭޓުންގެ ނަމްބަރު ތަރުތީބު ކުރުމުގެ މަސައްކަތާއި ގުޅޭ\nފައިނު ކައުންސިލް އިދާރާ 10:50 PM އިޢުލާން\nލޯކަލްކައުންސިލްގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބަށް ކުރިމަތިލައްވާފައިވާ ކެންޑިޑޭޓުންގެ ނަންތައް ތަރުތީބުކޮށް ގުރުއަތު ނެގުން 04 މާރިޗް 2020 ވާ ބުދަ ދުވަހުގެ ހެނދުނު 10:00 ގައި މިއިދާރާގެ ޖަލްސާކުރާ މާލަމުގައި އޮންނާނެއެވެ.\nކެނޑިޑޭޓުންގެ ބަދަލުގައި މީހަކު ގުރުއަތު ނެގުމަށް ހާޟިރުވާނަމަ، އެހާޒިރުވާ މީހަކު ކެނޑިޑޭޓް ސޮއިކޮށްފައިވާ ސިޓީއެއް ގެންނަންވާނެއެވެ. ކެނޑިޑޭޓުގެ ސިޓީގައި ބަދަލުގައި ފޮނުވާ މީހާގެ ނަމާއި، އެޑްރެސް އަދި އައިޑީކާޑް ނަމްބަރ އޮންނަންވާނެއެވެ. އަދި ބަދަލުގައި އަންނަމީހާގެ އައިޑީކާޑްގެ އަސްލު އޮންނަންވާނެއެވެ. ގުރުއަތުނެގުމަށް ހަމަޖެހިފައިވާ ގަޑިޖެހުމުގެ ކުރިން ކެނޑިޑޭޓް ނުވަތަ ކެނޑިޑޭޓްގެ ބަދަލުގައި މީހަކު ހަމަޖެއްސިކަމުގެ ލިޔުމާއިއެކު ހާޟިރުނުވާނަމަ، ކެނޑިޑޭޓްގެ ބަދަލުގައި ގުރުއަތު ނަގާނީ އިލެކުޝަންސް ކޮމިޝަނުން އެތަނަކަށް ކަނޑައަޅާފައިވާ ފޯކަލްޕޮއިންޓެވެ.\nގުރުއަތުނަގާއިރު ޖަލްސާކުރާމާލަމުގައި ޖާގައޮތް މިންވަރަކުން އާއްމުންނަށް ބައިވެރިވެރިވުމުގެ ފުރުސަތު އޮތްވާހަކަ ދަންނަވަމެވެ.\nވީމާ، މިކަން އާއްމުކޮށް އެންގުމަށްޓަކައި އިޢުލާނުކުރީމެވެ.\nތާރީޚް ހ: 09 ރަޖަބް 1441 ތާރީޚް މ: 03 މާރޗް 2020\nކެނޑިޑޭޓުންގެ ނަމްބަރު ތަރުތީބު ކުރުމުގެ މަސައްކަތާއި ގުޅޭ Reviewed by ފައިނު ކައުންސިލް އިދާރާ on 10:50 PM Rating: 5


Moosun Goasve Bodu Sarahahdhakah Hudhu Samaal Nerefi - Vaguthu\nމޫސުން ގޯސްވެ ބޮޑު ސަރަހައްދަކަށް ހުދު ސަމާލު ނެެރެފި\nމޫސުން ގޯސްވުމުގެެ ސަބަބުން ހއ. އަތޮޅުން ފެށިގެެން މ.އަތޮޅާއި ހަމަޔަށް ހުދު ސަމާލު (ވައިޓް އެލާޓް) ނެެރެފިއެވެ.\nމޫސުމާ ބެެހޭ ގައުމީ އިދާރާ (މެެޓް އޮފީހުން) ވިދާޅުވީ، މިއަދު ހެނދުނު 7:00 އިން ފެށިގެން މެންދުރު ފަހު 12:00 އާއި ހަމަޔަށް ހއ. އއަތޮޅުން ފެށިގެން މ. އަތޮޅާއި ހަމަޔަށް ހުދު ސަމާލު ނެެރެފައިވާ ކަމަށެވެ.\nއުތުރާއި މެދުރާއްޖެތެރޭގެ އެކި ހިސާބަށް ވިއްސާރަ ކުރާނެ ކަމަށް ލަފާކުރެވޭކަމަށާއި އަދި ދެކުނުގެ ބައެއް ރަށްތަކަށް ކެރީގެ އަސަރު ކުރާނެކަމަށް އެ އިދާރާއިން ލަފާކުރެއެވެ. އެވަގުތުތަކުގައި ގުގުރުން ވެސް އެކަށީގެން ވެއެވެ.\nވައި ޖެހޭނީ ހުޅަނގާއި ހުޅަނގު އުތުރުން ގަޑިއަކު 10 މޭލާއި 20 މޭލާ ދެެމެެދުގެ ބާރުމިނެއްގައެވެެ. ވިލާގަނޑުގައި 40 މޭލަށް ވައި ޖެހޭނެ ކަމަށް އެއިދާރާއިން ވިދާޅުވިއެވެ. ރާއްޖޭގެ ކަނޑުތައް އާދައިގެ ވަރަކަށް ގަދަވާނެއެެވެ. ވިލާގަނޑުގައި ކަނޑުތައް ގަދަވާނެ ކަމަށާއި، ރާޅުގައި3ފޫޓާއި6ފޫޓާއި ދެމެދުގެ އުސްމިން ހުންނާނެ ކަމަށް އެ އިދާރާއިން ވަނީ ވިދާޅުވެފައެވެ.\nކޮބާތަ މުއީޒް މުއީޒް ގޮވަމުން މަގުމަތީ ދުވުނު ބައިގަނޑު؟އަޅެ ހިތްވަރު ހުރިއްޔާ ޝިފާ ޝިފާ ކިޔާ ގޮވަން ނުކުމެބަލަ. ކެރޭނެބާ؟މިއަދު ތިޔަބައިގަންޑުގެ ސަރުކާރު ދޯ މި އޮތީ؟ މަ ހީކުރީ ޑިއުޓީ އަށް ދާން ނުކުމެފަ މާރިޔާ އާ ޝިފާ ވެގެން ފިންދަނަ ތައް ލައްވާ މަގުމަތީ ފެންގަނޑު އޮންނާނީ ބޮއި ހުސް ކޮށްފަ ކަމަށް.\nހެޔޮނުވާނެ އިސްތިއުފާ ދީފަ މިކަން އަވަހައް މުއީޒް އާ ހަވާލު ކުރަން އުޅޭ. ކޮބާ ރ،ޓީވީ؟ އަޅެ ފެންގަނޑު މެދުގަ ހުރެފަ ދޮގު ރިޕޯޓް އެއް ނެރެލަން ވެސް ނުކެރިފަ ތޯ؟


BREAKING: Addu Rayyithun Ge Baddhaluvun Hoonuve, Majilees Membarun Baddhaluvun Dhookurahvaa Nikumevadaigenfi - Vaguthu\nއައްޑޫ ރައްޔިތުންގެ ބައްދަލުވުން ހޫނުވެ، މަޖިލީސް މެމްބަރުން ބައްދަލުވުން ދޫކުރައްވާ ނިކުމެވަޑައިގެންފި\nމާލޭގައި ދިރިއުޅޭ އައްޑޫ ސިޓީގެ ރައްޔިތުންނާއި ބައްދަލު ކުރުމަށް އައްޑޫ ސިޓީ ކައުންސިލުން މާލޭގައި ބޭއްވި ބައްދަލުވުމެއް ހޫނުވެ، އެ ބައްދަލުވުމުގައި ބައިވެރިވެވަޑައިގަތް ރައްޔިތުންގެ މަޖިލީހުގެ މެމްބަރުންތައް ބައްދަލުވުން ދޫކުރައްވާ ނިކުމެވަޑައިގެންފިއެވެ.\nމައުލޫމާތު ލިބިފައިވާގޮތުގައި މިހާރު ކުރިޔަށްދާ މި ބައްދަލުވުން ހޫނުވީ، ސަރުކާރުން އައްޑޫ ސިޓީއަށް ކަންތައް ކޮށްނުދޭ ކަމަށް ބުނެ އެ ބައްދަލުވުމަށް ދިޔަ އާންމުން ޝަކުވާކުރުމުން، މެމްބަރުން ސަރުކާރުގެ ދިފާޢުގައި ވާހަކަ ދައްކަވަން ފެއްޓެވުމުންނެވެ.\nމިރޭގެ ބައްދަލުވުމުގައި ރައްޔިތުންގެ މަޖިލީހުގެ މީދޫ ދާއިރާގެ މެމްބަރު، ރޮޒައިނާ އާދަމާއި މަރަދޫ ދާއިރާގެ މެމްބަރު އިބްރާހީމް ޝަރީފް (މަވޯޓާ) އާއި ހިތަދޫ މެދު ދާއިރާގެ މެމްބަރު އަހުމަދު ރަޝީދުގެ އިތުރުން ފޭދޫ ދާއިރާގެ މެމްބަރު މުޙައްމަދު ނިހާދު ބައިވެރިވެ ވަޑައިގެންނެވިއެވެ. ނަމަވެސް ބައްދަލުވުން ހޫނުވުމުން ފޭދޫ ދާއިރާގެ މެމްބަރު ފިޔަވައި އެހެން ހުރިހާ މެމްބަރުން ވަނީ ބައްދަލުވުން ދޫކުރައްވާ ވަޑައިގެންފައެވެ.\nމި ބައްދަލުވުމުގައި ރޮޒައިނާ ވިދާޅުވެފައި ވަނީ، އައްޑޫއަށް މި ސަރުކާރުން ވަރަށް ގިނަ ކަންތައްތައް ކޮށްދެއްވާފައިވާ ކަމަށާއި، އެހެން ނަމަވެސް އައްޑޫގެ ރައްޔިތުން އެކަން ބަލައިނުގަންނަ ކަމަށެވެ. ރޮޒައިނާ މިގޮތަށް ވިދާޅުވުމުން ބައްދަލުވުމަށް ދިޔަ އާންމުން ވަނީ، އައްޑޫއަށް ކޮށްދިން ކަމަށް ރޮޒޭނާ އެ ވިދާޅުވާ ކަންތައްތައް ނުފެންނަނީ ކީއްވެގެންތޯ ސުވާލުކުރައްވާފައެވެ.\nބައްދަލުވުމުގައި ރޮޒައިނާ އިތުރަށް ވިދާޅުވީ، އައްޑޫއަށް ގިނަ ކަންތައްތަކެއް ކޮށްދީފައިވާއިރު، އިތުރު ކަންތައްތަކެއްވެސް ކުރިޔަށް ޕްލޭން ކުރެވިފައިވާ ކަމަށެވެ. ނަމަވެސް ރައްޔިތުން އެވާހަކަތަކަށް ރައްދުދޭން ފެށުމުން ރޮޒައިނާ ވަނީ ކޯފާވެ ބައްދަލުވުން ދޫކުރައްވާ ވަޑައިގެންފައެވެ.\nމި ބައްދަލުވުމުގައި ވާހަކަ ދައްކަވަމުން އައްޑޫ ސިޓީގެ މޭޔަރ، އަބްދުﷲ ސޯދިގު (ސޯބެ) ވިދާޅުވީ، އައްޑޫގެ ނަރުދަމާގެ މަސައްކަތާއި ފޭދޫ މަގު ހެދުމުގެ މަސައްކަތްވެސް މިހާރު ކުރިޔަށްދާ ކަމަށެވެ. ނަމަވެސް އައްޑޫ ނަރުދަމާގެ މަސައްކަތަކީ ރައީސް މުޙައްމަދު ނަޝީދު ވެރިކަމުގައި ހުންނެވި ދުވަސްވަރު ފަށައި، ރައީސް އަބްދުﷲ ޔާމިންގެ ދައުރުގައި ބޮޑުބައި ނިމިފައިވާ މަސައްކަތެކެވެ.\nމީގެ އިތުރުން ފޭދޫ ބޮޑުމަގު ހެދުމުގެ މަޝްރޫޢު ރައީސް މުޙައްމަދު ވަހީދުގެ ދައުރުގައި ނިންމަވާފައި އޮތްއިރު، މިހާރު ކުރިޔަށްދަނީ ނަރުދަމާ ހޮޅި ވަޅުލުމަށް އެ މަގުތައް އަލުން ކޮނެފައިވާ ބައިތައް މަރާމާތު ކުރުމުގެ މަސައްކަތެވެ. މި މަސައްކަތްވެސް ކުރިޔަށް ނުގޮސް، މަގު ބޭނުންކުރުމުގައި ރައްޔިތުންނަށް ބޮޑެތި ދަތިތަކާއި ކުރިމަތިވަމުންދާތާ އެތައް ދުވަހެއް ވެފައިވާތީ ގިނަ ބަޔަކު ވަނީ ނުރުހުން ފާޅުކޮށް ވާހަކަ ދައްކާފައެވެ.\nސަރުކާރުން މިވަގުތު އައްޑޫގައި އެންމެ ބާރު ސްޕީޑުގައި ކުރިޔަށްގެންދާ މަޝްރޫޢަކީ، އެ ސިޓީގެ ހިތަދޫގައި ބޮޑު ދިދަ ދަނޑިއެއް ނަގައި، އެ ސަރަޙައްދުގައި ޕާކެއް ހެދުމުގެ މަސައްކަތްކަން ފާހަގަކޮށްލެވެއެވެ. ތަރައްޤީގެ މުޙިންމު މި މަޝްރޫޢަކީ މި ސަރުކާރުގެ ފުރަތަމަ 100 ދުވަހުގެ ވަޢުދުގެ ތެރޭގައިވެސް ހިމެނޭ މަޝްރޫޢެކެވެ. ސިޓީ ސްކެއާ ތަރައްޤީ ކުރުމަށް ސަރުކާރުން އައްޑޫ ސިޓީ ކައުންސިލަށް 3.2 މިލިއަން ރުފިޔާ ހަވާލުކޮށްފައިވާ ކަމަށް ވެއެވެ.\nއައްޑޫގެ ބިން ހިއްކުމަށް އެއް ބިލިއަން ރުފިޔާ، 228 ހެކްޓަރުގެ ބިން ހިއްކާނެ!\nއޮގަސްޓް 24, 2019 23:03\nބޯހަލާކު! އަނެއްކާ އަނެއް ބުރަށް ޖެހުނިއްޔާ ޖެހުނު އިމާރާތެއްގަ ހުޅުޖަހާ އަންދާނުލިއްޔާވެދާނެ.\nއޮގަސްޓް 24, 2019 23:04\nއޮގަސްޓް 24, 2019 23:14\nގެރެންޓީ ރާވާގެން ޖެއްސި ގޭމެއް. އައްޑޫ ރައްޔިތުން ނޫނީ މިގައުމުގަ ރައްޔިތުން ނެތީތަ. ހުރިހައިކަމެއް އައްޑޫއައް ނުވެގެން މި އުޅެނީ\nއޮގަސްޓް 25, 2019 08:24\nއަދިވެސް ތަންތާ ތިބޭ ދެބަންދިހާރުންނަށް ވޯޓު ދޭތި. އެއްކަމެއްވެސް ކޮށްދޭނެ ކަމެއް ނެތް. ހަމަ ރަނގަޅާއް އެހަދަނީ. ގުނބޯލާމެން ހައްދަފެއި ބާތިބީމެއި ރަނގަޅަ ވޭހެއް. ބާރަށް އައް ޖަހައު.\nމަންޖެ 25 އޮގަސްޓް 2019\nއޮގަސްޓް 24, 2019 23:11\nއެބަ ރަގަޅުވޭ އައްޑޫމީހެއް އިލްޔާސް ބޯކުދިން ހައްދައިގެން ހޯދި ވޯޓު ގެ ނަތީޖާ ފޮއްޏެއް ނުވާނެ އިގޭ\nއޮގަސްޓް 24, 2019 23:12\nއޮގަސްޓް 24, 2019 23:13\nފޭދޫ ދެ ގެއެއްގެ އިމުން ބައެއް ފޭރިގަނެގެން ރޮޒާނާ އަށް ދީފަ އެއޮތީ. އެއީ އޭނަ އެބުނާ ބައިވަރު ކަންތައް.\nއައްޑޫސިޓީ ކައުންސިލުން ކޮންމެތަނެއްގަ ބައްދަލުވުން ބޭއްވިޔަސް ހަމަ ތިހާވަރުވަނީ، ތިބައިގަނޑު ހުޅުމީދޫ ބައްދަލުވުމަކަށް އެއްފަހަރު ދިޔަ، ބައްދަލުވުން ފެށުނުތަނާ މާގިނައިރެއްނުވަނީސް ރައްޔިތުން ގޮނޑި މޭޒު އުކަން ފަށައިފި.\nއޮގަސްޓް 24, 2019 23:21\nއަށްޑޫ ރައްޔިތުންނަކީ ވަރަށް ހީވާގި މުރާލި ބައެއް\nއޮގަސްޓް 25, 2019 01:35\nވައްކަމާއި ސިހުރުހެދުމުގައިތޯ.. ކަރަޕްޝަނާއި ނުހައްގުން ފައިސާ ކެއުމުގައިތޯ.. އޮޅުވާލުމާއި މަކަރު ހެދުމުގައިތޯ.. ހީވާގީ\nއޮގަސްޓް 25, 2019 08:08\nގުނބޯ ހެދުމުގައި ވަރަށް ހީވާގި ބައެއް...\nއޮގަސްޓް 24, 2019 23:25\nރޮޒޭ ކުރި ކަންތައް ތަކުގެ ލިސްޓެއް ދިންނަމަ ????\nއޮގަސްޓް 24, 2019 23:59\nލުސްޓު ނެރެން އޭނަ އެދިޔައީ. ނެރެގެން އަންނަންދެން މަޑުކުރޭ.\nއޮގަސްޓް 25, 2019 00:18\nސ ޯބެެ އާއި އަންނިގެރޭވުމެއް\nއޮގަސްޓް 25, 2019 00:43\nޜޮޒޭ ލަދުހަޔާތް ކޮބާ ސޯބެ އެބުނީ މަގު ހެދު މުގެ މަސައްކަތުގެ ބޮޑު ބައިނިންމާފަވަނީ ޔާމީނު ސަރުކާރުންނޭ އަދިވެސް އަގަދިޔާ ކުރެވޭތޯ ބަލާތި ކަމެއް ކޮއްދީފިއްޔާ އެކަ މެއް ފެންނަން ވާނެތާ އޮޅުވާލަން މަސައްކަތް ކުރިޔަސް ތިޔައީބޮޑުވަރު އައްޑޫ ރައްޔިތުން ނަކީ ވެސް ދެލޯ ސަލާމަތުން ތިބި މީހުން ކޮއްދިން ކަމެއް ދެއްކެން ނެތީމަ އެހާ އަވަހަށް އެރައްކާވީ\nއޮގަސްޓް 24, 2019 23:36\nހަގީގަތް އޮޅުވާނުލެެވޭނެކަން އެނގި ދިފާއުގަ ދައްކާނެ އިތުރު ވާހަކައެއް ނެތުނީމާ ދެން ކޯވެސް ފާވާނެ. ދޮސްވެސް ފައިބާނެ. ވަސްވެސް ނުބައިވާނެ. ދެން އޮންނާނެ ހަމައެކަނި ގޮތަކީ ނުކުމެ ރައްކާވުން.\nއޮގަސްޓް 24, 2019 23:37\nނުޖެހޭ ވަކިއައްޑޫ ވީމަ ކަންކަން ކޮއްދެކައް ރާއްޖެތެރޭ އެންމެން ހަމަހަމަ !! ކުޑަ ސިޓީ ތައަރަފް ކުރަން ސަރުކާޜައް ގޮވާލަން\nވާވް!! ?ދެން?????????އަޑުއިވޭ ކަންފަތެއްބާ?!! އަދިވެސް އައްޑޫ ރައްޔިތުން?ގުނބޯހެއްދޭނެ. ރޮޒައިނާ.!!! އޭނާގެ ޝަރަފުގައި ބޮނޑިބަތް ކައްކާހެދި މީހުން މިއަދު ރޮޒައިނާ ރޮއްވާލައިފި. ހައްހައްހާ، ހީހީހަލާކު. ???????\nއޮގަސްޓް 24, 2019 23:40\nއައްޑުއަށް އެކަނިތޯ އެވިދާޅުވާ ގިނަ ކަންތައްތަކެއް މިސަރުކާރުން ކޮށްދިނީ؟ ރާއްޖޭގެ އުތރުން ފެށިގެން ގޮސް ދެކުނަށް އެހެރަ ހިންގާލާ ބޮޑެތި މަޝްރޫއު ތަކޯ؟ އެ ފެންނާނީ ވަކި ކުލައެއްގެ އައިނެއް އަޅައިގެން މަކޮޔާ ދެލޯފުޅާ.. އެއީ މި ބޭނުންވާ އަސްލު ތަރަށްގީ އަކީ..\nކައުންސިލަރުންނާ ބައްދަލު ކުރަން އޮތް ބައްދަލު ވުމަކަށް މަޖްލީސް މެމްބަރުން ދިޔާމާ ވާނީގޮތްވީ!\nއޮގަސްޓް 24, 2019 23:43\nއަށްޑޫ އިން ވޯޓް ދޭނީ MDP އަށް\nއޮގަސްޓް 25, 2019 02:07\nޢައްޑުއަށް ބޮޑެތި ކަންތައް ތައް ކޮށްދޭން ވައުދުވީ އައްޑޫ ރަދުން ކެނެރީގޭ ނަޝީދު. ޢެކަމު މިހާރު މިއަޅުވަނީ ސަރުކާރު ބޮލުގައި\nއޮގަސްޓް 25, 2019 06:23\nއާނ. ޢަދިވެސް ވޯޓު ދީ. ދެން ކަމެއް ނުކޮށްދިނީމަ ހިސާބު ގަނޑު އެންމެން ހިޖުރަކޮށްގެން ދާވަރަށް ގޮސް ބާރަށް ބަވާ. ޢޭރުން ހުންނާނީ ތަރައްޤީވެފަ... ކޮންމެ ފަހަރަކުވެސް ތި ބޮނޑި ބޯންވާނެ\nއޮގަސްޓް 24, 2019 23:47\nރޮޒޭ ތީބޮޑު ވަގެ\nއޮގަސްޓް 25, 2019 00:02\nރޮޒާނާއަށް ކީއްވެ އައްޑޫ އިން ގެ އެއް ލިބެންވީ އޭނަގެ2ގެ މާލޭގައި ހުރޭ، އެއްގެ މާފަންނުގައި އަނެއްގެ ހެންވޭރުގައި، ކިހާ ދެރަކަމެއްތިދޯ، ކީއްކުރަންތަ މިކަހަލަ މީހުން އައްޑޫ މީހުން ހޮވަނީ، އައްޑޫއަކީ މުޅި ދިވެހި ރާއްޖެއަށް ބަލާލިޔަސް ތަޢުލީމީ މީހުން އެންމެ ގިނަ އަތޮޅު، އެންމެ އާބާދީ ބޮޑު އަތޮޅު، ކީއްވެ ކިޔަވައިގެންހުރި ކަމުވޮށިގެންވާ ބޭކަލަކު މެމްބަރު ކަމަށް ނުހޮވަންވީ. ޥިސްނާ ފިކުރުކޮށްބަލާ އައްޑޫ ދަރިންނޭ، އަތޮޅުގެ ދަރިން އަތޮޅުދެކެވާ ލޯބި އަތޮޅު ނޫން މީހުން ވާނެތަ، މަހަމަ އަޖައިބުވޭ ވިދިވިދިގެން މީނާ ހޮވާތީވެސް،\nއޮގަސްޓް 25, 2019 00:14\nހުރިހާތަނެއްގެވެސް ހާލު. މަގުބަންދުކޮށްގެން ރައްޔިތުމީހާއަށް އުދަގޫކުރުން ނޫން ކަމެއް މިސަރުކާރަކުން ނުކުރޭ. ކޮންމެރަށެއްގަވެސް ހިގަމުންދާ ޕްރޮޖެކްޓަކީ އެއީ\nއޮގަސްޓް 25, 2019 00:22\nސޯބެއާއި އަންނިގެ ރޭވުން\nއޮގަސްޓް 25, 2019 00:57\nރޮޒެއިނާ ގެ އަވާ މެންދުރު އައްޑޫ ރައްޔިތުން ބަލައެއްނުގަންނާނެ\nއައްޑުއަތޮޅަކީ މުސްތަޤުބަލެއް އޮތް ތަނެއް ނޫން. މުސްތަޤްބަލު އޮތް ތަންތަނަށް އިންވެސްޓްކުރަންވާނީ. މިކަން އައްޑޫ ރައްޔިތުންނަށްވެސް މިހާރު އެނގެންވެއްޖެ.\nއޮގަސްޓް 25, 2019 01:37\nއޮއި ބަލަފެލަ.. ތަފިރީން އަފިރިންނައް ނިދެރެ ކާފެއި ހިތް ރުފިޔާ.. ދެރެފެލަ އަފިންނަށަސް.. ގާމުން ކިހެއިވަރަކައް ކެމްޕޭނުކޮއްދިނީ..\nއޮގަސްޓް 25, 2019 05:46\nހެހެހެހޭ އައްޑޫ ރީނދޫ ބައިގަނޑު ދެން ބާރަށް އަތްޖަހާ. ލިބެމުންދިޔަ ތަރައްގީ ބަލައިނުގަނެ، އަމިއްލަ އެދުން އިސް ކުރީމާ ވާނޭގޮތް ތިޔަތިބީވެފަ. ދެން ތަރައްގީ ތިއޮތީ ނިމިފަ.\nއޮގަސްޓް 25, 2019 05:56\nދެން ކީކޭބުނާނީ؟ ސަރުކާރު ގެނައިވެސް އައްޑޫމީހުން. ހޮވާފަ ތިޔަތިބި މެންބަރުންވެސް ހޮވީ ހަމަ އައްޑޫ މީހުން. ތިޔަތިބީ ރީނދޫ ގުއިރޯނުގައި ޖެހިފަ ދެން ތަރައްގީ ލިބޭނެ ކަމަށް ދަތްތައް ދިލުވައިގެން ތިބޭ. އެއްކަމެއްވެސް ނުވާނެ. ރީނދޫ ލާދީނީ ސަރުކާރަކަށް.\nއޮގަސްޓް 25, 2019 06:26\nހާދަ ފެންވަރެއް ނެތީމައޭ ރައްޔިތުން ތިއްބަ މިމީހުން އެ ބައްދަލުވުން ދޫކޮށް ދާނީ.\nއޮގަސްޓް 25, 2019 07:16\nއައްނި އަކީ ވައުދުވާ ރައީސް. ފްލެޓް ދޮންބެ ބަދަލު ކޮށް ވައުދުވާ ރައީސްއަށް ބަދަލު ކުރުން ކިހިނެއްވާނެ. މަގާ ނަރުދަމާ އާ ފެނުގެ ޚިދްމަތް ދިނުމަށް ހޯދަން ޖެހެނީ ލޯނު. ކޮރަޕްޝަނާ މިސް މެނޭޖް މެންޓުގެ ސަބަބުންޕްރޮޖެކްޓު ހަދަން ލިބޭ ފައިސާއިން ޕްރޮޖެކްޓެއް ނުނިމޭ . ގައުމަށް ލިބޭ ފައިސާ ޚަރަދުވަނީ އެމެރިކާގެ ސަރުކާރަށް ވުރެން ބިޔަ ސަރުކާރުގެ ހިންގުމުގެ ޚަރަދު ތަކަށް. އިންފްރާ ސްޓަރަކްޗާ އަކަށް ވުރެން ޖަޒީރާ އަށް މުހިއްމީ އާއްމުން ކުރާނެ މަސައްކަތާ އެމަސައްކަތުން ލިބޭނެ އެދެވޭ އާމްދަނީ. މިކަމަކީ އައްނި އެކޮޅުކޮޅުން ޖެހުނަސް ވާނެ ކަމެއް ނުން. ދެން ވައުދުވެފާ ހުވަފެން ދައްކައިގެން ވޯޓު ހޯދުން ނުން ކަމެއް ހީނުވޭ ވާނެ ހެނެއް.\nއޮގަސްޓް 25, 2019 07:40\nމިނަށްވުރެގިނައިން ވާހަކަ ގިނަވުނަކީ ހަގީގަތް ފޮރުވިދާކަމެކޭ ބުނެ އުޅޭއަޑު ނައައްސަވަންތޯއެވެ. ؟\nއޮގަސްޓް 25, 2019 08:15\nރައީސް ސޯލިހުގެ ކަމަކީ މައުމޫނާއި ގުޅާލައިގެން އުޅުން. މައުމޫނު އަކީ އައްނި ގެ އެނިމީ އަކަށް ނުވާނެ ގޮތެއް ނޯންނާނެ. "މައި އެނިމީ ކެނޮޓް ބީ ޔޯރ ފްރެންޑް".\nއޮގަސްޓް 25, 2019 08:19\nހިންނަވަރު، ނައިފަރު މި ރަށްރަށުގެ މީހުންނަކީ ޒަމާނުއްސުރެވެސް އައްޑޫ މީހުން ދެކެ ރުޅިއަރާ ބައެއް.\nއޮގަސްޓް 25, 2019 09:22\nމިސަރުކާރުން އައްޑުއަށައި މުޅިރާއްޖެއަށްވ ގިނަކަންތައް ކޮށްދޭ އެއީ ދުރުތިބީންނަށް އަޑުން އެތަނެއްގައިދިރިއުޅޭ މީހުންނަށް އެތަރައްގީއެއް ނުފެންނާނެ މިސަރުކާރުއައިސްގެން މުޅިގައުމުގައި ބާރު ސްޕީޑުގައި ހންގަ ތަރައްގީގެ ބޮޑެތި ހުރިހާމަޝްރޫޢުތަކަކީ ވެސް އަތްނުލެވޭ ލޮލަށްނުފެންނަ އަޑުގެ މަޝްރޫޢުތައް\nއައްޑުއަށް ކޮށްދިން ކަމެއްވިއްޔާ ކޮށްދީފަ އޮންނާނީ ރައީސް ޔާމީން. އިތުރަށް ދައްކާނެ ވާހަކައެއް ނޯންނަނެ! ނަމަވެސް ވޯޓް ދޭނީ އެމްޑީޕީ އަށް! ސަބަަބަކީ އައްޑޫ މީހުންނަކީ ކަމެއް ކޮށްދިނަސް އެކަން ދަންނަ ބައެއް ނޫން! އެކަން ދަންނަ ނަމަ ރައީސް ޔާމީނަށް މިދިޔަ ރިޔާސީ އިންތިހާބް ވޯޓް ދިނީސް!\nއޮގަސްޓް 25, 2019 09:33\nމި އާޓިކަލް އަށް ކޮމެންޓް ކޮށްފަ ހުރި ގިނަފަރާތް ތަކުގެ ކޮމެންޓް ކިޔާލީމަ އެގެނީ އައްޑޫ އަށް އެއްވެސް ވެރިކަމެއްގަ ކަމެއްކޮށް ނުދެއްވާނެ ކަމާ، އައްޑޫ މީހުން ދެކެ އަންނަ ރުޅި އާއި، ނަފްރަތު\nއޮގަސްޓް 25, 2019 09:40\nއައްޑޫގައި ހުރި ބޮޑު ދިދަ ބާލާ އޮތްގަލުން ތަޅާ އެދިދަ ސުންނާފަތި ކުރީ7ފެބްރުއަރީގައި ސޯބެމެން އަޑީ ގައި ތިބެގެން ހިންގި ހުޅު ޖެހުމުގެ ހަރަކާތުގައި ގައުމީ ދިދަ އަށް ލޯތްބެއް ނެތް ބަޔަކަށް ދެން ކޮންކަމެއް ކޮށްދެވޭނީ އެދިދަ ކޮޅަށް ޖަހަން3މިލިއަން ... މިއަދު އއ އުކުޅަހުގައި ކޮންވެންސެން ސެންޓަރެއް އަވަސް އަރުވާލައިގެން ބިޑު އުސޫލާ ޚީލާފަށް 20 މިލިއަން ރުފިޔާ އަމީން ކޮންސްޓްރަކް ޝަނަށް ދީގެން އެހެދީ ހަމަ ޒީރޯ ޓްލެރެންސް ގެ ދަށުން ތޯ މިވެރިން ވެރިކަމަށް އަތުވެއްޖެއްޔީ ކޮންމެވެސް ރަށެއްގެ ބަޔަކު ހައްދަން ކޮންވެންސެންސެނޓަރެއް އެބަ އަޅާ ބަލަ މޮޔައިންނޭ ކޮންބަޔަކުތަ ތިޔަ ތާގައި އަބަދު ޖަލްސާ ހަފުލާ ބާއްވަން އަންނަނީ ތިޔަަށް ވުރެ މާރަނގަޅު ކަންކަން އެބަހުރި މިއީ އެއުޅޭ އުގޭލް ބުނެގެން އޭނާ އަށް ކޮށްދިންކަމެކޯ އަންނި އިރު އޭނާއަށް ދިރާސާ ކުރާށޭ ކިޔާފައި ފަޅު ރަށެއް ވެސް ދިން ހައްދަވައިގެން ކަމެއް ނުކޮށް5އަހަރު ވުމުން ރަށް އަތުުލުމުން އޭނާ އަށް އެސަރުކާރު ގޯސްވީ މިއީ ޕްރޮފެސަރުންގެ ހާލު.. މިހާރު ހުރިހާ ކަމެއް ވެސް ޢޭނާ އަށް ވެސް އޯކޭ.... ހެހެ ކޮންވެންސަން ސެންޓަރު ސަރުކާރު\nއޮގަސްޓް 25, 2019 10:17\nރޮޒައިނާ ކަލޭ ދޮގު ނުހަދާ މަޑުންހުރެ. ކަލެއަކީ އަނގައެއްއޮތީމާ އަނގަތަޅާ މީހެއް.\nއޮގަސްޓް 26, 2019 01:16\nއޭސީ .ނެތީ މާ .ހޫނުވާނެދޯ


Netherlands aai Argentina World Cup ah | Mihaaru\nނެދަލެންޑްސް އާއި އާޖެންޓީނާ ވޯލްޑް ކަޕަށް\nއާޖެންޓީނާގެ ކެޕްޓަން ލިއޮނެލް މެސީ ބޯޅަ ހިފައިގެންދާން މަސައްކަތް ކުރަނީ --- ފޮޓޯ: އޭއެފްޕީ\n17 ނޮވެމްބަރ 2021 - 09:27\nނޯވޭގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި، މެދުކެނޑުމަކަށް ފަހު ނެދަލެންޑްސް ވޯލްޑް ކަޕަށް ކޮލިފައިވެއްޖެ އެވެ.\nއެންމެ ފަހުގެ ވޯލްޑް ކަޕަށް އުނދަގުލުން ކޮލިފައިވި އާޖެންޓީނާ ރޭ ވަނީ ބްރެޒިލްއާ އެއްވަރުކޮށް ދެކުނު އެމެރިކާ ސަރަހައްދުން ދެވަނަ ޓީމުގެ ގޮތުގައި ވޯލްޑް ކަޕަށް ކޮލިފައިވެފަ އެވެ. މާކުރިން ވެސް ބްރެޒިލް އޮތީ ވޯލްޑް ކަޕަށް ކޮލިފައިވެފަ އެވެ. ބްރެޒިލް އާއި އާޖެންޓީނާގެ މެޗު އެއްވަރުވީ ލަނޑެއް ނުޖެހި އެވެ.\nއެ މެޗުގައި އެންމެ ރަނގަޅު ފުރުސަތެއް ލިބުނީ ބްރެޒިލްގެ ވިނީޝިއުސް ޖޫނިއާ އަށެވެ. އޭނާ އަށް ލިބުނު ބޯޅަ ހުސްކޮށް ހުރެ ފޮނުވާލި ނަމަވެސް އެބޯޅަ ދިޔައީ ސީދާ ކީޕަރު އަތަށެވެ. އެ ބޯޅައަކީ އެއަށް ވުރެ ރަނގަޅަށް އޭނާ އަށް ފޮނުވާލެވޭނެ ބޯޅަ އެކެވެ.\nޔޫރަޕުގެ 10 ވަނަ ޓީމުގެ ގޮތުގައި ނެދަލެންޑްސް ވޯލްޑް ކަޕަށް ކޮލިފައިކޮށްދިނީ މެޗުގެ ފަހު ވަގުތު ސްޓީވަން ބާޖްވައިން އާއި މެންފިސް ޑިޕާއީ އެވެ.\nނެދަލެންޑްސް ކުޅުންތެރިން އުފާފާޅު ކުރަނީ --- ފޮޓޯ: އޭއެފްޕީ\nމިހާރުގެ އެންމެ މޮޅު ޒުވާން ކުޅުންތެރިޔާ އާލިންގް ހާލަންޑްގެ ނޯވޭ އަށް ވޯލްޑް ކަޕުން ޖާގައެއް ނުލިބުނެވެ. އެ ގުރޫޕްގެ އެއްވަނަ ނެދަލެންޑްސް ހޯދީ 23 ޕޮއިންޓާއެކު އެވެ. އެއީ ރޭ މޮންޓަނީގްރޯ އަތުން މޮޅުވި ތުރުކީ އަށް ވުރެ ދެ ޕޮއިންޓް އިތުރުވުމެކެވެ. މެޗުން މޮޅުވެ ތުރުކީ ވަނީ އަންނަ އަހަރު މާޗް މަހު ކުޅޭ ޕްލޭއޮފް ބުރުން ޖާގަ ހޯދައިފަ އެވެ.\nޔޫރަޕްގެ ޕްލޭއޮފް ބުރު މިފަހަރު ވާދަވެރިކަން ބޮޑުވާނެ އެވެ. ޔޫރޯގެ އެންމެ ފަހު ދެ މުބާރާތުގެ ޗެމްޕިއަނުން ކަމަށްވާ އިޓަލީ އާއި ޕޯޗްގަލް ޕްލޭއޮފް ބުރުގައި ވާދަކުރާނެ އެވެ.\nވޯލްޑް ކަޕް 2022 އިން މިހާތަނަށް ޖާގަ ހޯދި ޓީމުތައް\n- ގަތަރު (މުބާރާތް ބާއްވާ ގައުމުގެ ހައިސިއްޔަތުން)\nވޯލްޑް ކަޕް ކޮލިފައިން ވޯލްޑް ކަޕް 2022 އާޖެންޓީނާ ފުޓްބޯޅަ ޓީމް ފީފާ ވޯލްޑް ކަޕް\nޖިބްރޯލްޓާ، މޯލްޓާ، އެންޑޯރާ ކޮޅަށް ޕެނަލްޓިން ޖަހައިގެން ރެކޯޑް ހަދާ ކަލޭގެ ޓީމް ކިހާ ހިސާބެއްގަ؟\nއެކަލޭގެ އެބަލަނީ ޕްލޭއޮފް ކުޅެގެންވެސް އިތުރު ގޯލްތަކެއް ޖެހޭނެގޮތެއް ވޭތޯ؟ ޓީމް ވޯލްޑްކަޕަށް ކޮލިފައިން ނުވިޔަސް ލަނޑްތަކެއް ޖެހީމަ އަމިއްލަ ރެކޯޑް ރީތިވާނެތާދޯ؟\nކޮބާ ދިވެހިސްތާން؟؟ ކޮލިފައި ވި ބާ!!!\nދިވެހި ބައެއް ކުޅުންތެރިން މޮޅުވާނެ ކަރާޓީ ކުޅެން އެދުވަހަކުން ކޮލިފައި ވާނެ\nމިއީ އަހަރެން ކުރި ކޮމެންޓެއް ނޫން.ވ.ވެދުން.\nރާއްޖެވެސް މިހާރު ތައްޔާރުވަމުންދަނީ ދުނިޔޭގެ ތަށި ހޯދާން.


SunOnline: Sarukaaru fandiyaaru ge ah nufoozeh nufoaruvaa, ekamuge visnumeh ves nei: Raees\nސަރުކާރުން ފަނޑިޔާރުގެއަށް ނުފޫޒެއް ނުފޯރުވާ، އެކަމުގެ ވިސްނުމެއްވެސް ނެތް: ރައީސް\nނަޖާހު މަސްއޫދު 18 Feb 2020, 23:09\nޝަރުއީ ދާއިރާގެ ގަޟާއީ އާ އަހަރު ފެށުމުގެ ރަސްމިއްޔާތު ޝަރަފުވެރިކޮށްދެއްވައި ރައީސް ސޯލިހު ވާހަކަފުޅު ދައްކަވަނީ --- ސަން ފޮޓޯ/ ފަޔާޒު މޫސާ\nސަރުކާރުގެ ފަރާތުން ފަނޑިޔާރުގެއާ ބެހި އެއްވެސް ނުފޫޒެއް ނުފޯރުވާ ކަމަށާއި، އެކަމުގެ ވިސްނުމެއްވެސް ނެތް ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nޝަރުއީ ދާއިރާގެ ގަޟާއީ އާ އަހަރު ފެށުމުގެ ރަސްމިއްޔާތު ޝަރަފުވެރިކޮށްދެއްވައި ވާހަކަފުޅު ދައްކަވަމުން ރައީސް މިރޭ ވިދާޅުވީ، ރައްޔިތުންގެ ހައްގުތައް ރައްކާތެރިކޮށްދީ ހިމާޔަތްކޮށްދިނުމުގައި، އެންމެ މުހިންމު ދައުރެއް އަދާކުރާ ބަޔަކީ ފަނޑިޔާރުން ކަމަށެވެ. އަދި އަމިއްލަ ފަރުދަކުވިޔަސް، ދައުލަތުގެ ކަމެއް ހިންގުމާ ހަވާލުވެ ހުރި މީހަކު ވިޔަސް، ފަނޑިޔާރުންގެ މަސައްކަތާ ބެހި، ނުފޫޒު ފޯރުވައިގެން ނުވާނެ ކަމަށް، ގާނޫނުއަސާސީގައި ސާފު ބަހުން ލިޔެފައި އޮންނަނީ، އެ ސަބަބަށްޓަކައި ކަމަށް ރައީސް ވިދާޅުވިއެވެ.\nރައީސް ވިދާޅުވީ، ދައުލަތް ހިންގުމުގެ ނިޒާމަށް ރައްޔިތުން ގެނައި ބޮޑު ބަދަލާއެކު، ފަނޑިޔާރުގެ އިސްލާހުކުރުމުގެ ކުރަމުން ދަނީ އިހުލާސްތެރި ތެދުވެރި ނިޔަތެއްގައި ކަމަށެވެ. އެއީ ރައްޔިތެއްގެ ކިތަންމެ ކުޑަ ހައްގެއް ބަޔަކު ނިގުޅައިގަތަސް، ފަނޑިޔާރުގެއިން އެ ހައްގެއް އަނބުރައި ހޯދައިދޭނެ ކަމުގެ، އިތުބާރާއި ޔަގީންކަން ރައްޔިތުންނަށް ހޯދައިދިނުމަށް ކަމަށް އެމަނިކުފާނު ވިދާޅުވިއެވެ.\n"މިއަދު ދައުލަތް ހިނގަމުން މިއަންނަނީ، ދައުލަތުގެ ތިން ބާރަށް ގާނޫނުއަސާސީން ކަނޑައަޅައިދީފައިވާ އެންމެ ފުރިހަމަ މިނިވަންކަމުގެ ތެރޭގައި. ސަރުކާރުގެ ފަރާތުން ފަނޑިޔާރުގެއާ ބެހި ނުފޫޒު ފޯރުވުމުގެ އެއްވެސް ކަމެއް، އަޅުގަނޑުމެން ނުކުރަން. އަދި ކުރުމުގެ ވިސްނުމެއްވެސް އަޅުގަނޑުގެ ނެތް،" ރައީސް ވިދާޅުވިއެވެ.\nދައުލަތުގެ މަގާމުތަކަށް ބަލާއިރު، ވަކި މުއްދަތެއް ނެތް ގޮތަށް، މަގާމަށް އައްޔަންކުރުމަށް ގާނޫނުއަސާސީން ލާޒިމްކުރާ ބަޔަކީވެސް، ހަމައެކަނި ފަނޑިޔާރުންކަން އެމަނިކުފާނު ފާހަގަ ކުރެއްވި އެވެ. ރައީސް ވިދާޅުވީ، އެގޮތަށް އެކަން އޮންނަނީވެސް ފަނޑިޔާރުންގެ ފަރާތުންވެސް ވަރަށް މަތިވެރި މަގުސަދުތަކެއް ހާސިލްކުރަން ބޭނުންވާތީ ކަމަށެވެ.\nރައީސް ވިދާޅުވީ، ރައްޔިތުން ބޭނުންވާ ބަދަލަކީ އަދުލު އިންސާފުގެ މަގުން ނިޔާތައް ކަނޑައެޅުން ކަމަށެވެ. އެކަން ފަނޑިޔާރުގެެއިން ފެންނަން ފަށާނީ ފަނޑިޔާރުން އެ ބޭފުޅުންގެ އަމިއްލަ ނަފްސުން ފެށިގެން އިސްލާހީ ބަދަލުތަކަށް ފުރުސަތު ދެއްވައިގެން ކަމަށް އެމަނިކުފާނު ވިދާޅުވިއެވެ.\n"ރައްޔިތުންގެ ހައްގުތަކާއި، ފަނޑިޔާރުންގެ ނިންމުންތަކާ ދެމެދަށް ހުރަސްއަޅާ، ވަރަށް ގިނަ ކަންކަން އެބަހުރި. ކޮރަޕްޝަނާއި ފައިސާގެ ދަހިވެތިކަން، އަމިއްލަ މަސްލަހަތުތަކާއި ތަފާތު ނުފޫޒުތައް. މިއިން ކޮންމެ ކަމަކީވެސް، ފަނޑިޔާރުން އިއްވާ ނިޔާތައް، އަނިޔާއަކަށް ވެގެން ހިނގައިދާނެ ކަންކަން. ފަނޑިޔާރުންގެ ނަޒާހަތްތެރިކަމަށް ހުރަސްއަޅާ މިފަދަ ކަންކަމަށް، ފާޅުގައި ނޫނެކޭ ބުނުމުގެ ހިތްވަރު، ފަނޑިޔާރުންގެ ކިބައިގައި އަށަގަނެގެން ނޫނީ، އަދުލު އިންސާފު ގާއިމެއް ނުކުރެވޭނެ. އެކަން ނުކުރެވޭހާ ހިނދަކު، ރައްޔިތުންގެ ހައްގުތައްވެސް ރައްކާތެރިއެއް ނުކުރެވޭނެ. އަދި އިޖްތިމާއީ ހަމަޖެހުމާއި އަމާންކަމެއް ވެސް ގާއިމެއް ނުކުރެވޭނެ،" ރައީސް ވިދާޅުވިއެވެ.\nރައީސް މިރޭ އިތުރަށް ވިދާޅުވީ، މުޖުތަމައުގައި ހުރި ގިނަ އަދަދެއްގެ އިޖުތިމާއީ މައްސަލަތަކަށް ހައްލު ގެނައުމުގައި ކޯޓުތަކުގެ މުހިންމު ރޯލެއް އެބަ އޮތް ކަަމަށެވެ. އެގޮތުން މިހާރު ޖިންސީ ގޯނާގެ މައްސަލަތައް ހުށަހެޅުމުގެ ފަހި މާހައުލެއް ހުޅުވި އެފަދަ މައްސަތައް އިތުރުވަމުންދާ ކަމަށް ރައީސް ވިދާޅުވިއެވެ.\n"މިފަދަ މައްސަލަތަކަށް ހާއްސަ ސަމާލުކަމެއް ދީގެން ޝަރީއަތްތައް ކުރިއަށް ގެންދިޔުމަށް، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން، ނިންމި ނިންމުމަކީ ހެޔޮ ފާލެއް ކަމަށް އަޅުގަނޑު ދެކެން. މި ބަދަލު އައުމުން، އެފަދަ މައްސަލައެއް ކޯޓަށް ހުށަހެޅޭތާ، 24 ގަޑިއިރުގެ ތެރޭގައި އެ މައްސަލައަކާ ގުޅޭ އިދާރީ އިންތިޒާމުތައް ހަމަޖައްސަންޖެހޭ. އަދި ޝަރީއަތުގެ މަރުހަލާ ފެށުމަށް ފަހު، ކޮންމެ ދެ އަޑުއެހުމެއްގެ ދެމެދު، 48 ގަޑިއިރަށް ވުރެ ގިނަ ވަގުތު ހޭދަ ނުވާނެ ގޮތަށް، އަޑުއެހުންތައް ތާވަލުކުރަން ޖެހޭ. މިގޮތަށް ކަންކަން އިންތިޒާމުކުރުމުން، އެފަދަ މައްސަލަތައް، ގިނަވެގެން ހަ މަސްތެރޭގައި ކޯޓުން ނިމޭނެ،" ރައީސް ވިދާޅުވިއެވެ.\nއިދާރީ ބަދަލުތަކުގެ އިތުރުން ޝަރުއީ ދާއިރާ އިސްލާހު ކުރުމަށް ގާނޫނުތަކަށްވެސް ބަދަލު ގެންނަން ޖެހޭ ކަމަށް ރައީސް ވިދާޅުވިއެވެ. އެގޮތުން ޖޭއެސްސީގެ ގާނޫނަށް އިސްލާހު ގެނައުމަށް މިހާރު މަޖިލީހަށް ފޮނުވާފައިވާ ކަމަށް ރައީސް ވިދާޅުވިއެވެ. އެ އިސްލާހުގައި ވަނީ ފަނޑިޔާރުންގެ މައްސަލަތައް ބަލާ އިރު ޖޭއެސްސީއަށް ލިބިގެންވާ ބާރުތަކާއި، ފުރިހަމަ ކުރަން ޖެހޭ އިޖުރާއަތްތަކާއި، ފަނޑިޔާރަށް ލިބިދޭ ހައްގުތައް އެ އިސްލާހުގައި އޮންނާނެ ކަމަށް ރައީސް ވިދާޅުވިއެވެ.\nރައްޔިތުންގެ ހައްގުތައް ރައްކާތެރިކޮށްދީ، އަދުލު އިންސާފު ގާއިމުކުރުމަކީ، ހަމައެކަނި ފަނޑިޔާރުގެއާއި ފަނޑިޔާރުންނާ ހަމައިން ނިމޭ ކަމެއް ނޫން ކަމަށްވެސް ރައީސް ވިދާޅުވިއެވެ. ތަހުގީގު މަރުހަލާގެ ކަންކަން ފުރިހަމަކޮށް އަވަސްކުރުމަކީވެސް، އަދުލު އިންސާފު ގާއިމްކުރުމަށްޓަކައި ކޮންމެހެން ކުރަންޖެހޭ ކަމެއް ކަމަށް އެމަނިކުފާނު ވިދާޅުވިއެވެ. ދައުވާ ކުރާ މުއައްސަސާއިންވެސް އެކަމުގައި މުހިންމު ދައުރެއް އަދާ ކުރާ ކަމަށް އެމަނިކުފާނު ވިދާޅުވިއެވެ.\n"އަޅުގަނޑު އުންމީދު ކުރަނީ ޝަރުއީ ދާއިރާގެ މަސައްކަތްތައް މި އަހަރަށް ފެށުމުން ހެޔޮ ބަދަލުތަކެއް އައިސް ރައްޔިތުންގެ ހިތްތަކުގައި ފަނޑިޔާރުގެއާ މެދުގައި އިތުބާރު އުފެދެން ފަށާނެ ކަމަށް،" ރައީސް ވިދާޅުވިއެވެ.


SunOnline: India aai Raajjeyge hunaruverin ge maurazeh\nއަހުމަދު ޖައިޝަން 20 Jan 2020, 14:45\nއިންޑިއަން ކަލްޗަރަލް ސެންޓަރުގައި މިހާރު ކުރިއަށްދާ މައުރަޒުގެ ތެރެއިން --- ސަން ފޮޓޯ : އަހުމަދު އަވްޝަން އިލްޔާސް\nއިންޑިއާ އާއި ރާއްޖޭގެ ހުނަރުވެރި ފަރާތްތަކުންގެ މަސައްކަތްތައް އެއްތަނަކުން ދައްކުވާލައިދޭ މައުރަޒެއް މިއަދު ފަށައިފި އެވެ.\nއިންޑިއަން ކަލްޗަރަލް ސެންޓަރުން އިންތިޒާމުކޮށްގެން "އެއްތަންވުން"ގެ ނަމުގައި މިއަދު ފެށި އެ މައުރަޒު މިއަދާއި މާދަމާ ކުރިއަށްދާނެއެވެ.\nދިވެހިންނާއި އިންޑިއާގެ ފަންނުވެރިންގެ ހުނަރުތައް ދައްކާލުމަށް ބޭއްވި އެ މައުރަޒުގައި ޖުމްލަ ނުވަ އާޓިސްޓެއް ވަނީ ބައިވެރިވެފައެވެ.\nކަލްޗަރަލް ސެންޓަރުގެ ޑިރެކްޓަރު ޑރ. ސައެދު ތަންވީރު ނަސްރީން މިއަދު ސަންއަށް ވިދާޅުވީ އެ މައުރަޒުގައި ދެގައުމުގެ ފަރާތްތަކުން ބައިވެރިކުރާއިރު ގިނަ ފަރާތްތަކަކީ ހުނަރުވެރި ދިވެހީން ކަމަށެވެ.\nނަސްރީން ވިދާޅުވީ އެ މައުރަޒަކީ، ހުނަރުވެރި ފަރާތްތަކުގެ ތެރެއިން މަސައްކަތްތައް މާކެޓުނުކޮށް ގިނަ ބަޔަކަށް ނޭނގޭ ފަރާތްތަކުގެ ހުނަރުުތައް ދައްކާލުމަށް ބާއްވާ މައުރަޒެއް ކަމަށެވެ.\nއޭނާ ވިދާޅުވިގޮތުގައި އެ މައުރަޒުގެ ބޭނުމަކީ ދެގައުމުގެ ދެމެދުގައި އޮތް ގުޅުން ބަދަހިކުރުމަށް ތަފާތު ގޮތެއްގައި މަސައްކަތް ކުރުމެވެ.\n"ގިނައިން ވާހަކަ ދެކެވެނީ ދެގައުމުގެ ގުޅުން ބަދަހިކުރުމަށް ޑިޕްލޮމެޓިކް ލެވެލްގެ މަސައްކަތް ކުރާ ވާހަކަ. އެކަމު އާންމުންނަށް ބޮޑަށް ފުރުސަތު ލިބިގެންދާނީ މިކަހަލަ ހަރަކާތެއްގެ ތެރެއިން ކަމަށް ބެލެވޭ،" ނަސްރީން ވިދާޅުވިއެވެ.\nދެގައުމުގެ ގުޅުން އިތުރަށް ބަދަހިކުރުމުގެ ގޮތުން އެފަދަ ގިނަ މައުރަޒުތައް ކުރިއަށް އޮތް ތަނުގައި ބާއްވާނެ ކަމަށް އޭނާ ވިދާޅުވިއެވެ. މިއީ އަދި އެފަދަ މައުރަޒެއްގެ ފެށުން ކަމަށް އޭނާ ވިދާޅުވިއެވެ.\nއެ މައުރަޒުގައި ކުރެހުން ތަކާއި އަމިއްލަ އަތްތެރި މަސައްކަތްތަކުގެ ހުނަރުތައް ފެންނަން ހުންނާނެއެވެ. އެގޮތުން އިންޑިއާގެ ސަގާފަތުގައި ހިމެނޭ ރަންގޯލީ އާއި ރާއްޖޭގެ ކަސަބުގެ މަސައްކަތް ކުރާތަންވެސް އެ މައުރަޒުން ފެނިގެންދާނެއެވެ.\nމިއަދު ފެށި މައުރަޒުގައި އިންޑިއާގެ ޒުވާނެއް، އޭނާގެ އާޓްވޯކްތައް ދައްކާލާފައި --- ސަން ފޮޓޯ : އަހުމަދު އަވްޝަން އިލްޔާސް\nއެ މައުރަޒުގައި ބައިވެރިވި އިންޑިއާގެ ޒުވާނަކު ސަންއަށް ކިޔައިދިން ގޮތުގައި އެފަދަ ފުރުސަތެއް ލިބުމަކީ ބޮޑު ކުރިއެރުމެކެވެ. އޭނާ މައުރަޒުގައި ދައްކާލާފައިވަނީ ބިއްލޫރި ފުޅިތައް ބޭނުންކޮށްގެން ތައްޔާރުކޮށްފައިވާ އުފެއްދުންތަކެވެ. އެގޮތުން ބިއްލޫރި ފުޅީގައި ކުރަހައި ޑިޒައިންކޮށް ތައްޔާރުކޮށްފައިވާ ގިނަ ފުޅިތަކެއް އޭނާ ވަނީ އެ މައުރަޒުގައި ދައްކާލާފައެވެ.\n"އަސްލު ކުރަހައި ހަދައި، ކްލޭ ބޭނުންކޮށްގެންވެސް ފުޅިތަކުގައި ހުންނާނީ ޑިޒައިން ހަދާފައި. އާންމުކޮށް ކުރުހުމެއް ނިންމާލުމަށް ތިން ވަރަކަށް ގަޑިއިރު ވެދާނެ. ދެން ފުޅިތަކުގައި ކްލޭ ބޭނުންކޮށްގެން ކުރާ މަސައްކަތްތަކަށް ދުވަހެއް ވަރު ވެދާނެ،" އޭނާ ބުންޏެވެ.\nދެ ދުވަހަށް ކުރިއަށްދާ މައުރަޒަކީ އާންމުންގެ ފަރާތްތަކަށް ހުޅުވާލައިގެން ކުރިއަށް ގެންދާ މައުރަޒެކެވެ. އަދި ވީހާވެސް ގިނަ ފަރާތްތަކުން އެ މައުރަޒަށް ޒިޔާރާތްކުރުމަށް އިންޑިއަން ކަލްޗަރަލް ސެންޓަރުން އެދެއެވެ.


Yemen Ge Andhiri Valhu: Ethakeh Sirruthakeh - Vaguthu\nދުނިޔޭގެ އެކި ސަރަހައްދުތަކުގައި އަދިވެސް އިންސާނުންނަށް އެތަނެއްގެ ހަގީގަތް ނޭނގޭ އެތައް ތަނެއް އެބަހުއްޓެވެ. އަޅުގަނޑުމެންގެ ވަށައިގެންވާ ތަންތަނުގެ މައުލޫމާތުގެ ތެރެއިން އަޅުގަނޑުމެންނަށް އެނގެނީ ނިސްބަތުން ވަރަށް މަދު މައުލޫމާތެކެވެ. އިންސާނުންނަށް އަދިވެސް އެތަނެއްގެ މައުލޫމާތު މާރަނގަޅަށް ނޭނގޭ އެއްތަނަކީ ޔަމަންގެ ހަޟޮރްމައުތު ވާދީއޭ ކިޔުނު ސަރަހައްދުގައި ހުންނަ އާދަޔާއި ހިލާފު ވަޅެއްގެ މައުލޫމާތެވެ.\nމިވަޅަށް ތަފާތު ނަންނަން ކިޔައި އުޅެއެވެ. އޭގެތެރެއިން އެއްނަމަކީ ބިއުރު ޖަހައްނަމަ އެވެ. އަދި އަނދިރި ވަޅުގެ ނަމުން ވެސް މިވަޅަށް ނަން ދެވިފައި ވެއެވެ. މީގެ އިތުރުން ބަރްގޫތު ވަޅު ވެސް މިވަޅަށް ކިޔައެވެ. މިވަޅުގެ ފުޅާ މިނުގައި 30 މީޓަރު އަދި ފުންމިނުގައި ގާތްގަނޑަކަށް 250 މީޓަރު ހުންނަ ކަމަށް ބުނެވެއެވެ.\nމިވަޅާއި ގުޅޭ ގޮތުން ވަރަށް ގިނަ ވާހަކަތައް ދެކެވެއެވެ. އޭގެތެރެއިން އެއްވާހަކައިގައި ބުނަނީ ހަންޏަރު ވަންހައިގެ ރަސްކަލަކު އެރަސްގެފާންގެ ހަޒާނާތައް ފޮރުވުމަށް ޖިންނީން ލައްވައި ކޮނުނު ވަޅެއްކަމަށެވެ. އެރަސްގެފާން މަރުވުމުން ޖިންނީންތައް އެތަނުގެ މައްޗަށް ވެރިވެ އެތަނުގައި ދިރިއުޅެނީ ކަމަށް ބުނެވެއެވެ. ހިންޏީންގެ ބަހުން ބަރުގޫތުގެ މާނައަކީ ޖިންނީންގެ ރަށެވެ. ނުވަތަ ޖިންނީންގެ ބިމެވެ.\nމިވަޅަކީ ނުބައި ނުލަފާ ޖިންނީން ބަންދުކުރެވިފައިވާ ޖަލެއް ކަމަށް ވެސް ބުނެވެއެވެ. އަދި އެއީ ކާފަރުތަކުންގެ ފުރާނަ ޖަމާކުރެވޭ ތަންކަމަށް ވެސް ބުނެވެއެވެ.\nއެތަނަށް ޒިޔާރަތް ކުރި މީހުން ބުނާ ގޮތުގައި އެތަނުން ފެން އޮހޭ ކަހަލަ އަޑުތަކެއް އިވެއެވެ. އަދި އެތަނުގެ ވަކި ހިސާބެއްގައި ތަފާތު ވައްތަރުގެ ދޫނިތައް އުދުހޭ ތަން ވެސް ފެނެއެވެ. އަދި އެތަނުގައި ބިރުވެރި އެކި ވައްތަރުގެ ހަރުފަތަކާއި ސޫފިތައް ވެސް އުޅޭ ކަމަށް ބުނެވެއެވެ.\nޑްރޯންތައް ބޭނުން ކޮށްގެން ވެސް މިވަޅުގެ މަންޒަރުތައް ނެގުމަށް އެކި ފަރާތްތަކުން މަސައްކަތް ކޮށްފައިވެއެވެ. ނަމަވެސް ވަޅަށް ފޮނުވާ ޑްރޯންތައް ވަކި ހިސާބަކުން ކޮންޓްރޯލް ގެއްލި ވަޅުގެ ތެރެއަށް ވެއްޓޭ ކަމަށް އެމަސައްކަތް ކޮށްފައިވާ މީހުން ބުނެއެވެ.\nވަޅު ހުންނަ ސަރަހައްދަށް ފެނިފައި ވަނީ ހަނަފަސް ކަމެވެ. ވާދީގެ އެއްވެސް ސަރަހައްދަކުން ގަހެއް ނުވަތަ ފެނުގެ އެއްވެސް އަސަރެއް ނުފެނެއެވެ. ނަމަވެސް މިވަޅުގެ ވަކި ހިސާބެއްގައި ގަސް ފަޅާފައި ހުރެއެވެ. އަދި ވަޅުގައި ފެނުގައި އަސަރު ވެސް ހުރެއެވެ.\nއަލީގެ ފާނުގެ ފަރާތްޕުޅުން ރިވާ ކުރައްވާފައިވާ ރިވާއަތެއްގައި ވަނީ މީސްތަކުންގެ ތެރޭގައިވާ އެންމެ ނުބައި ދެވާދީއަކީ އަޙްޤާފްގެ ވާދީ އާއި ހަޟޮރުމައުތުގެ ބަރުގޫތޭ ކިޔުނު ވާދީއެވެ. އަދި މީސްތަކުންގެ ތެރޭގައިވާ އެންމެ ހެޔޮ ވަޅަކީ ޒަމްޒަމް ފެން ވަޅެވެ. އަދި މީސްތަކުންގެ ތެރޭގައިވާ އެންމެ ނުބައި ވަޅަކީ ބަރަގޫތުގައި ވާވަޅެވެ. ކާފަރުންގެ ރޫހުތައް އެވަޅުގައި ޖަމާކުރެވެއެވެ.\nހަޟޮރުމައުތުގެ އެކި ކަންކަން ދިރާސާ ކުރުމުގެ މަސައްކަތް އާކިއުލޮޖިސްޓުން ކުރަމުން އަންނަތާ މިހާރު ވެސް އެތައް އަހަރެއް ވެއްޖެއެވެ. ނަމަވެސް އެދިރާސާތަކުން ވެސް މިވަޅުގެ މާގިނަ މައުލޫމާތެއް ހޯދިފައެއް ނުވެއެވެ.\nސެޕްޓެމްބަރު 6, 2021 09:32\nތިޔަވާނީ ޔަމަނުން ނިކުންނަ އަލިފާން ނިކުންނަތަނައްވެސް\nބުނެއެއްނު އެންމެންފަހާ އަލިފާން ނިކުންނާނީ ޔަމަނުންނޭ\nބިރުވެތިވޭ އެންމެނޭ ކުޑަ ވަގުތު ތަކެއް އޮތީ\nސެޕްޓެމްބަރު 6, 2021 12:20\nއަސްލުވެސް ކުޑަވަގުތު ކޮޅެއް ދެން އޮތީ އިމާމް އަންވަރު އައުލާކީ ވިދާޅުފެފައިވާ ގޮތުން ނަމަ އަލް މަލްހަމާ ( އިންސާނީ ތާރީޚް ދެކޭނެ އެންމެ ބިރުވެރި ހަނގުރާމަ ) ވަނީ ފެށިފަ ހުޅަނގުން ވަނީ ރަޝިއާ އަށް ނިއުކްލިއަރ އިންޒާރު ދީފަ ޢަރަބި ޒަޢީމުން ވަނީ މުސްލިމުންގެ ކަރަށް ފައިން އަރާ ޔަހޫދީންނާއި ބަޢިއަތު ހިފާފަ އިންޑިއާ / ޕާކިސްތާން ދެންމެ ދެންމެ ވެސް ނިއުކްލިއަރ ބޭނުން ކޮށްފާނެ ދައްޖާލު އޭނަގެ އެންމެ ފަހު ހަތިޔާރު " އަންހެނުންް " ކުރިއަށް ނެރެ " ހަމަހަމަ " ކަމުގެ ނަމުގައި މުޅި ދުނިޔެއަށް ފެމިނިޒަމް ލޒބއނޒމ އެއް ޖިންސުން ކައިވެނި ކުރުވުން އިންސާނީ ޙައްގެއްގެ ގޮތުގައި ނެރެފި ކުޑަ ކުދިންގެ ކިޔަވާ ފޮތްތަކުގަ " ވިއްސާރަދުނި " ޕްރޮމޯޓް ކުރުވަނީ ފާޅުގެ ! ސުބްޙާނަﷲ !\nސެޕްޓެމްބަރު 6, 2021 15:09\nއައްސުވެސް ތަ؟ ކަޔޭ ފުރަތަމަ ވައިކުޑަ އަޅައިގެން ތައްޔާރުވޭ ބުރޯ\nވަރަށް އިންޓްރަސްޓިންގް...ތިކަހަލަ ވާހަކަތައް ވަގުތު އިން ފޮނުވައިދޭތީ ޝުކުރުވެރިވަން...ގިނަ ދިވެހިން އަސްލު ވަގުތު ނޫހައް ޝައުގުވެރިވަނީވެސް ތަފާތު ހަބަރު ގެނެސްދޭތީ...އަދި އިޒްރޭލުން ޢައްޒާޔަށް ބޮންއެޅި ދުވަސްވަރު...އެންމެ ވަރުގަދަ ޙަބަރުތައް ކެނޑިނޭޅި ގެނެސްދިނީ ވަގުތު އިން..\nސެޕްޓެމްބަރު 6, 2021 12:08\nމޮޑަން މެސިނަރީ ބޭނުން ކޮއްގެން ސަރާތެރެއިން ވެލިއަޅާ ފުރާލީމަ ނިމުނީ އެހެން ނޫނިއްޔާ ޓޫރިސްޓް ގެސްޓު ހައުސް އަކައް ވިލެޖަކައް ހަދަންވީ\nސެޕްޓެމްބަރު 6, 2021 18:27\nތި ގައުމުގައި އުފެދޭ ކުނި ގެންގޮސް އަޅަންވީ ތިވަޅަށް... އޭރުން ކުނި މެނޭޖް ކުރެވުނީއެންނު ތި ގައުމުގެ...


Rehi Packet Eh 140 Rufiyaa Ah - Vaguthu\nރެހި ޕެކެޓެއް 140 ރުފިޔާ އަށް\nމާރުކޭޓުގައި ވިއްކަން ހުރި ރެހި / ވަގުތު އިމޭޖަސް: މުޙައްމަދު އަފްޒަލް\nރެއްސަކީ ރާއްޖޭގެ ކަނޑުމަހުގެ މަސްވެރިކަމުގައި ބޭނުންކުރާ އެމުގެ ބާވަތެކެވެ. ރާއްޖޭގެ ވަރަށް ގިނަ ފަރުފަރާއި ފަޅުފަޅަށް ރެހި އަރައެވެ. ރެއްސަކީ ފަސޭހައިން ދެމޭ ތިލައިގައި އުޅޭ އެން މަހެކެވެ. ރާއްޖެ ތެރޭގައި ރެހި ކައްކާ ހިއްކައިގެން ކެއުމަށް ބޭނުންކުރެެއެވެ. ރެއްސަކީ އެންވެރިކަމުގައި ގިނައިން ހިފަން ޖެހޭ ބާވަތެކެވެ. މިއީ އެކި މޫސުމަށް އެކި މިންވަރަށް އަރާ މަހެކެވެ. ރާއްޖޭގެ އިރުމަތީ ބިތުގައި މިއެން ގިނައިން އަރާއުޅެނީ ހުޅަނގު މޫސުމުގައެވެ. ހަމައެއާއެކު ހުޅުބިތަށް އަރާއުޅެނީ އިރުވައި މޫސުމުގައެވެ. ރެހި އެންމެ ބޮޑުވަނީ 9.5 ސެންޓިމީޓަރަށެވެ.\nރެއްސަކީ ހިމަދިގުކޮށް ރިހިރެދަން ކުލައިގައި ހުންނަ ކުދިމަހެވެ. ނަމަވެސް މަހުގެ މަތީބައިގެ ކުލައަކީ ގަދަ ނޫކުލައެވެ. މަހުގެ އަރިމަތީގައި ފުޅާކޮށް ދިގަށް ރިހި ކުލައިގެ ދަޅައަޅާ ފުޅާ ރޮނގެއް ހުރެއެވެ. މަހުގެ ކަންފަތްގަނޑު މަހުގެ ތުނބުން ފެށިގެން ލޮލުގެ ފަހަތުކައިރިއަށް ހުންނަ ދިގުމިނަށްވުރެ ކުރެވެ. ހުޅުނބުތައް އޭގެ މަހުގެ ނިސްބަތުން ބޮޑެތިވެފައި އަދި ތުންޏެވެ. މަހުގެ ކާނާއަކީ ކުދި ފަނިފަކުސައެވެ.\nމާލޭގެ ކާރުކޭޓުގައި ރެހީގެ އަގުތައް އުޅޭގޮތަށް ބަލާއިރު، 400 ގުރާމުގެ ރެހި ޕެކެޓެއް ލިބެން ހުރީ، 140 ރުފިޔާ އަށެވެ. މި ރެއްސަކީ ކައްކާ ހިއްސާފައި ހުރި ރެއްސެވެ. ރެެހީގެ މާރކެޓް އުޅޭގޮތަށް ބަލާއިރު، ރޯދަ މަހު ރެހީގެ ވިިޔަފާރި ރަނގަޅު ކަމަށް ވިޔަފާރިވެރިން މަޢުލޫމާތު ދެއްވައެވެ.\n"ރެހީގެ ވިޔަފާރި ވަރަށް ރަނގަޅު. ހާރު ކެއުމުގައި ބޭނުން ކުރަން ވަރަށް ގިނަ މީހުން ރެހި ގެންދޭ. އަގަށް ބަލާއިރު ރޯދަ މަހު ކުޑަކޮށް އަގު ބޮޑުކޮށް މި އުޅެނީ. އެއީ ރެހި ގެންނަން މިންވަރުވެސް މަދީ. މަސްވެރިކަން ކުރުން ގިނަ މީހުން ހުއްޓާލާފަ ތިބޭނީ ރޯދަ މަހު. އެހެންވީމަ ރެހި ލިބޭ މިންވަރު މަދީ." މާރުކޭޓުގައި ރެޙީގެ ވިޔަފާރި ފުޅާ ދާއިރާއެއްގައި ކުރާ މީހަކު ބުންޏެވެ.\nރޯދަ މަހުގެ މިހާ ހަމައަށް އައިއިރު، ބާޒާރުގައި ވިއްކާ ގިނަ ބާވަތްތަކުގެ އަގަށް ހެޔޮ ބަދަލެއް އައިސްފައިވާކަން ފާހަގަ ކުރެވެއެވެ.


KEYONIRU Column: Gaumah boamathi vamun anna kalhu vilaagandun salaamaivun - One Online\nކެޔޮނިރު ކޮލަމް: ޤައުމަށް ބޯމަތިވަމުން އަންނަ ކަޅު ވިލާގަނޑުން ސަލާމަތްވުން\nވޯލްޑް ފައިނޭންޝަލް ފޯރަމްގައި ރައީސް ނަޝީދު ވާހަކަފުޅި ދައްކަވަނީ --- ފޮޓޯ: މަޖިލިސް އިދާރާ\nކުރީގެ މަޝްހޫރު ލަވަކިޔުންތެރިއާ، އަދި މިހާރު ޖަމީއަތުއް ސަލަފުގެ އިސް ފަރާތެއް ކަމުގައިވާ އަލީ ރަމީޒު ހޮނިހިރު ދުވަހު ހެނދުނު ކުރި ޓްވީޓެއްގައި ބުނެފައިވެއެވެ: "ނަގަމުންދާ ވިލާގަނޑު ނުރައްކާހެން ހީވަނީ."\nކީރިތި ރަސޫލް (ސ.އ.ވ) އަށާއި އިސްލާމް ދީނަށް ފުރައްސާރަކޮށް މޯލްޑިވްސް ޑިމްކޮރެސީ ނެޓްވޯރކް (އެމް.ޑީ.އެން) ނަމަކަށް ކިޔާ ދިވެހި ޖަމިއްޔާ އަކުން ނެރުނު ރިޕޯޓާ ގުޅިގެން، އެ ޖަމިއްޔާ އުވާލުމަށާއި، އެރިޕޯރޓް ލިޔުމުގައި ބައިވެރިވި ފަރާތްތަކަށް ފިޔަވަޅު އެޅުމަށް ދިވެހިރާއްޖޭގެ އެތައް ކައުންސިލްތަކަކުންނާއި، އެތަކެއް އިލްމުވެރީންނާއި، އެތައް ރައްޔިތުންނެއް އަންނަނީ ކެނޑިނޭޅި ދިވެހި ސަރުކާރަށް ގޮވާލަމުންނެވެ. ހާއްސަކޮށް ރައީސް އިބްރާހިމް މުހައްމަދު ސޯލިހު އަށާއި، ޖަމިއްޔާ ތަކުގެ ބެލެނިވެރި ވުޒާރާގެ ވަޒީރު، އަހްމަދު މަހުލޫފަށާއި، ކޮމިޝަނަރ އޮފް ޕޮލިސް މުހައްމަދު ހަމީދަށް ނިސްބަތްކޮށް އެތައް ބަޔަކު މިގޮތަށް ގޮވާލަމުން އަންނަތާ މަހެއްހާ ދުވަސް ވެފައިވާއިރު އެމް.ޑީ.އެން ވަގުތީގޮތުން ސަސްޕެންޑް ކުރުން ފިޔަވައި އެޖަމިއްޔާއާ މެދު ސަރުކާރުން މިހާތަނަށް އެއްވެސް ފިޔަވަޅެއް ނާޅައެވެ.\nމިނިސްޓަރ މަހްލޫފު ވިދާޅުވީ މިވަގުތަށް އަޅަންޖެހޭ ފިޔަވަޅު އަޅައިފި ކަމަށާއި އިތުރު ފިޔަވަޅެއް އަޅަން ޖެހޭނަމަ އަޅާނީ ފުލުހުންގެ ތަހުޤީގަށް ފަހު ކަމަށެވެ. ނަމަވެސް އެމް.ޑީ.އެން ގެ އެއްވެސް މަސްއޫލުވެރިޔަކު މިހާތަނަށް ފުލުހަށް ހާޒިރުކޮށް ސުވާލެއް ކުރިކަމަކަށް ފުލުހުން ހާމައެއް ނުކުރެއެވެ. އަދި އެމް.ޑީ.އެން ގެ މަސްއޫލު އެއް ފަރާތް ކަމުގައިވާ، ހ.ބޯގަންވިލާ ޝަހިންދާ އިސްމާއިލް ރާއްޖޭން ބޭރުގައި ހުރެ އެ ރިޕޯރޓް ދިފާއުކޮށް ތަކުރާރު ކޮށް ލިޔުންތައް ލިޔަމުންދާއިރު ފުލުހުން އޭނާއާ ސުވާލު ކުރަން އެއްވެސް މަސައްކަތެއް މިހާތަނަށް ކުރިކަމެއް އެނގޭކަށް ނެތެވެ.\nމިހާރު ފުރަމާނަ ދަތުރުފުޅެއްގައި ޖަޕާނަށް ވަޑައިގެންފައިވާ ރައީސް ސޯލިހު މީގެ ދެހަފުތާ ދުވަސް ކުރީން ވިދާޅުވެފައިވަނީ ރަސޫލް (ސ.އ.ވ) އަށާއި އިސްލާމް ދީނަށް އެއްވެސް ފުރައްސާރައެއް ކުރުމުގެ ފުރުސަތެއް ރާއްޖޭގައި ނުދެއްވާނެ ކަމަށެވެ. އަދި ތަހުޤީގަށް ފަހު އެމް.ޑީ.އެން އާ މެދު އަޅަން ޖެހޭ ފިޔަވަޅެއް އަޅުއްވާނެ ކަމަށެވެ. ނަމަވެސް އެމް.ޑީ.އެން ގެ ޗެއާރމަނަކަށް ވަރަށް ފަހަކާ ޖެހެންދެންވެސް ހުރި ނޫޝާން ވަހީދަކީ އަދިވެސް ރައީސް އޮފީހުގެ ޓެރަރިޒަމްއާ ބެހޭ ކޮންސަލްޓެންޓެވެ. އޭނާ އަދިވެސް ހުރީ އެވަޒީފާގައެވެ. އަދި އެމް.ޑީ.އެން ގެ ރިޕޯރޓް ތަހްޤީގު ކުރަމުން އަންނަ ކަމަށް ސަރުކާރުންނާއި ފުލުހުން، ހަމައެކަނި ބަޔާނަކުން ބުނުން ފިޔަވައި އެއްވެސް ތަހުޤީގެއް ކުރާކަމުގެ ނިޝާނެއް ނުވަތަ މައުލޫމާތެއް މިހާތަނަށް މީޑިއާއަށް ލިބިފައި ނެތެވެ.\nއިސްލާމް ދީނަށް ފުރައްސާރަ ކުރުމުގެ ފުރުސަތު ރާއްޖޭގައި އެއްވެސް ފަރާތަކަށް ނުދޭނެ ކަމަށް ސަރުކާރުން ތަކުރާރުކޮށް ބުނި ކަމުގައި ވިއަސް، ސޯޝަލް މީޑިއާގައި، ވަރަށް ފާޅުކަން ބޮޑު ގޮތެއްގައި އެމް.ޑީ.އެން އަށް ތާއިދުކޮށް، ދީނަށް ބަދުބަސް ބުނާ ދިވެހީން ވަރަށް ގިނައެވެ. އެފަދަ ފަރާތަތަކާމެދު މާ ބޮޑު ފިޔަވަޅެއް އެޅޭތަން މިހާތަނަށް ފެނިފައެއް ނެތެވެ.\nއެމް.ޑީ.އެން އުވާލުމަށާއި، ރިޕޯރޓް ލިޔުނު ފަރާތްތަކާ މެދު ފިޔަވަޅު އެޅުމަށް ގޮވާލައި ރާއްޖޭގެ ގިނަ ރަށްތަކެއްގައި މިދިޔަ ހުކުރު ދުވަހު ވެސް މުޒާހަރާ ކުރިއެވެ. އަދި ރާއްޖޭގެ ގިނަ ދީނީ އިލްމުވެރީންތަކެއް މިމައްސަލާގައި މިހާތަނަށް ދެބައްދަލުވުމެއް ބާއްވައި، އެމް.ޑީ.އެން އާމެދު ޤާނޫނީ ފިޔަވަޅު އެޅުމަށް ގޮވާލައި ބަޔާން ނެރެފައި ވެއެވެ. "ބޭން.އެމް.ޑީ.އެން" ގެ ހޭޝް ޓެގަކީ މިވަގުތު ރާއްޖޭގެ ސޯޝަލް މީޑިއާގައި އެންމެ ހިނގާ ހޭޝްޓެގަށް ވެފައިވާއިރު، އަދި ރައްޔިތުންގެ ވަރަށް ގިނަ ބަޔަކާއި އެތަކެއް އިލްމުވެރިން މިކަމަށް ގޮވަމުން އަންނަ އިރު، ސަރުކާރުން ފެންނަނީ މިކަމުގައި ވަރަށް ބަރުހެލި ކަމާއެކު ކުރިއަށް ދާތަނެވެ.\nފިޔަވަޅެއް އެޅޭތަން އަދި ނުފެންނަތާގައި، މިހާރު ފެންނަމުން ދަނީ ރާއްޖޭގެ ރައީސުލް ޖުމްހޫރިއްޔާގެ މަޤާމު ނަގާފައި ދެން މިޤައުމުގައި އެންމެ މަތީ މަޤާމް ކަމުގައިވާ ރައްޔިތުންގެ މަޖުލިހުގެ ރައީސްގެ މަޤާމްގައި ހުންނެވި މުހައްމަދު ނަޝީދު އެމް.ޑީ.އެން ގެ ރިޕޯރޓް ދިފާއު ކުރައްވައި ވާހަކަ ދައްކަވާ ތަނެވެ. އެރިޕޯރޓްގެ މަގްސަދަކީ ދީނަށް ފުރައްސާރަ ކުރުން ނޫން ކަމަށާއި، އެއީ ހުޅަނގުގެ ޤައުމުތަކުން ކިޔަވައިގެން އައި ދިވެހީންތަކެއް، ދީނާގުޅުންހުރި ވާހަކަތަކެއް ލިޔަން އުޅުމުން ބަހުގެ އޮޅުން އެރުމަކުން ލިޔެވިފައިވާ ގޮތެއްކަމަށް ނަޝީދު ވިދާޅުވެފައިވެއެވެ. އަދި އެމް.ޑީ.އެން އުވާލުމަކީ ހައްލެއް ނޫންކަމަށް ވިދާޅުވެ، ނަޝީދުވަނީ އެ ޖަމިއްޔާ އުވާނުލުމަށްވެސް ބާރުއަޅުއްވާފައެވެ. އަދި ނަޝީދުގެ ރައީސް ކަމުގެ ދަށުން ހިންގާ އެމް.ޑީ.ޕީ އިން މި ރިޕޯރޓް ދިފާއުކޮށް ބަޔާނެއް ވެސް ވަނީ ނެރެފައެވެ.\nނަޝީދުގެ މިއަމަލުތަކުގެ ސަބަބުން ބައެއް ރައްޔިތުން ނަޝީދާއި އެމް.ޑީ.ޕީ އަށް ނިސްބަތްކޮށް "ލާދީނީ" އޭ ކިޔަން ފެށުމުން ރައީސް ނަޝީދު ވަނީ އެކަމަށް ވެސް ވަރަށް ފިނި ޖަވާބެއް ދެއްވާފައެވެ. ތިމަންނާ އަކީ ބަޔަކު "ޓެގެއް" އެޅުވުމުން އެ ޓެގުން ނެއްޓެން ބޭނުންވާ ފަރާތެއް ނޫންކަމަށް ނަޝީދު ވަނީ ވިދާޅުވެފައެވެ. އަދި ލާދީނީގެ މާނައަކީ އިސްލާމް ދީނާ ދެކޮޅުވުމެއް ނޫން ކަމަށާއި، ލާދީނީގެ މާނައަކީ "ސެކިއުލަރ" ކަމަށް ނަޝީދު ވިދާޅުވިއެވެ. ސެކިއުލަރިސަމްގެ މާނައަކީ ދީނާއި ދައުލަތް ވަކިކޮށް، ވަކި އެއްވެސް ދީނެއްގެ ބާރު ނުހިނގާގޮތަށް ދައުލަތް ހިންގުމުގެ ނިޒާމެވެ. ނަޝީދުގެ ވާހަކައިގައި ވަނީ ސެކިއުލަރގެ މިމާނައަށް ބަލާއިރު ނަޝީދާއި އެމް.ޑީ.ޕީގެ ނަޝީދުގެ ގާތް ބައެއް ބޭފުޅުންނަކީ ސެކިއުލަރިޒަމްގެ އުސޫލު ޤަބޫލުކުރާ ބައެއްކަމަށް އަމިއްލައަށް އިއުތިރާފްވެފައެވެ. އެހެންކަމުން ލާދީނީގެ މާނައަކީ ސެކިއުލަރ ކަމަށާއި، އެއުސޫލުން ބަލާއިރު ނަޝީދާއި އެމަނިކުފާނުގެ ގާތް ބައެއް ބޭފުޅުންނަކީ "ލާދީނީ" ބައެއްކަމަށް ބުންޏަސް މައްސަލައެއް ނެތް ކަމަށް ދޭހަވާގޮތަށް ނަޝީދު ވާހަކަދެއްކެވިއެވެ.\nއެމް.ޑީ.ޕީ ގެ އެތައް ސަޕޯރޓަރުންނާއި، ރާއްޖޭން ބޭރުގައި ތިބި، ދީނަށް ފުރައްސާރަކުރާ މުޖޫނައީމް ފަދަ ދިވެހީން ވަނީ ނަޝީދުގެ މިވާހަކަތަކުން ހިތްވަރު ލިބި، މާތްﷲ އަށާއި، އިސްލާމް ދީނަށާއި، ކީރިތި ރަސޫލް (ސ.އ.ވ) އަށް، ސީދާ ގޮތުންނާއި ނުސީދާކޮށް ފުރައްސާރަ ކުރުން އިތުރު ކޮށްފައެވެ. މި އޮކްޓޯބަރު މަހު ފަހުކޮޅު އެމް.ޑީ.ޕީ ގެ ރައީސްކަމުގެ އާދައުރަކަށް ކުރިމަތި ލައްވާފައިވާ މުހައްމަދު ނަޝީދު އިތުރު ދައުރަކަށް ހޮވުމަކީ ރާއްޖޭގެ ދައުލަތާއި ދީން ވަކިކޮށް، ސެކިއުލަރ ދައުލަތެއް މި ޤައުމުގައި އުފެއްދުމަށް، ނަޝީދު އިސްވެ ހުންނަވައިގެން މަސައްކަތް ކުރެއްވުމުގެ ފެށުން ކަމުގައި ބައެއް ފަރާތްތަކުން އަންނަނީ ބުނަމުންނެވެ. އަލީ ރަމީޒު އެ އިޝާރާތް ކުރާ "ވިލާގަނޑަކީ" އެއީ ކަމަށް ވެދާނެއެވެ.\nމިފަދަ "ވިލާގަނޑެއް" ގެ ތޫފަން އައިސް ދިވެހީންނާ ލައި ނުގަންނަނީސް މިފަދަ ކަމަކުން ޤައުމު ސަލާމަތްކޮށްދެއްވުމުގައި ހިކުމަތު އަމަލީ ބޭނުންކުރެއްވުމަކީ ރައިސް ސޯލިހަށް މިވަގުތު ޤައުމަށް ކޮށްދެއްވޭނެ އެންމެ ބޮޑު ޙިދުމަތެވެ. ސަރުކާރުން ގެނެސްދީފާނެ ތަރައްޤީއަކާއި ކުރިއެރުމަކަށް ވުރެވެސް މިވަގުތު މިޤައުމަށް މުހިއްމީ މި ފިތުނައިގެ ވިލާގަނޑުން އަރައިގަތުމެވެ. ޤައުމު ސެކިއުލަރ ކުރަން އެތެރެއިންނާއި ބޭރުން ކުރެވެމުން އަންނަ މަސައްކަތްތައް ހުއްޓުވައި، އިސްލާމް ދީނަށް ފުރައްސާރަ ކުރުމަކީ މިޤައުމުގައި އެއްވެސް މިންވަރަކަށް ބަލައި ނުގަނެވޭނެ، "ޒީރޯ ޓޮލެރެންސް" ގެ ކަމަކަށް ހެދުމެވެ. އެފަދަ ފިޔަވަޅެއް އެޅޭތަނެއް އަދި ނުފެނެއެވެ. ރައްޔިތުން ތިބީ އެފަދަ ބަދަލަކަށް އެދި، އެބަދަލުގެ ފިޔަވަޅުތައް އަޅާނެ ވަގުތަކަށް ކެތްމަދުވެފައެވެ. "ވިލާގަނޑު" އައިސް ބޯމަތި ނުވަނީސް ފިޔަވަޅު އަޅުއްވާށެވެ. ރައްކާވެ ތިބިއްޔާ ދަތުރެވެ!\nގުޅޭ ޓެގު ސިޔާސީ އެމްޑީޕީ ދީން ކުރީގެ ރައީސް މުހައްމަދު ނަޝީދު މަޖިލީހުގެ ރައީސް މޯލްޑިވިއަން ޑިމޮކްރެސީ ނެޓްވޯކް


ކޮވިޑް-19: ސަމާ އިލެންޑަށް އަރައި ފޭބުން ވަގުތީ ގޮތުން މަނާކޮށްފި – Dhen.mv\nކޮވިޑް-19: ސަމާ އިލެންޑަށް އަރައި ފޭބުން ވަގުތީ ގޮތުން މަނާކޮށްފި\nMarch 7, 2020 - 11:15 am\nސަމާ އައިލެންޑްގައި ތިބި، ފްރާންސްގެ ދެ ޓޫރިސްޓެއްގެ ގައިއިން، ކޮވިޑް-19 އަށް ޝައްކުރެވޭ އަލާމާތްތަކެއް ފެނުމާ ގުޅިގެން އެ ދެ މީހުން ކަރަންޓީނުކުރުމުގެ މަސައްކަތް ފަށައި، އެ ރިސޯޓަށް އަރައި ފޭބުން ވަގުތީ ގޮތުން މަނާކޮށްފި އެވެ.\nމިކަމާއި ގުޅޭގޮތުން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ ކޮވިޑް-19 އަށް ޝައްކުރެވޭ އަލާމާތްތައް ފެނުމުން އެމީހުން މޮނިޓާ ކުރުމަށާއި ޓެސްޓްކުރުމަށް ކަނޑައަޅާފައިވާ މަރުކަޒަށް ގެންދަން މަސައްކަތް ކުރަމުން އަންނަ ކަމަށެވެ.\nއެ ދެ މީހުން ތިބި ރިސޯޓްކަަމަށްވާ ސަމާ އައިލެންޑަށް އަރައިފޭބުން ވަގުތީ ގޮތުން މަނާކުރީ އެއީ އެ ހާލަތުގައި އަމަލުކުރަން އޮންނަ އުސޫލުކަމަށް ވާތީ ކަމަށް ވެސް އެޗްޕީއޭ އިން ބުންޏެވެ.\nމިހާރު ވެސް ވ. ތިނަދޫ އާއި ކުރެއްދޫ އައިލެންޑް ރިސޯޓް ވަނީ ލޮކްޑައުންކޮށްފަ އެވެ. ތިނަދޫ ލޮކްޑައުން ކުރީ އެ ރަށުގައި ޗުއްޓީ ހޭދަ ކުރަމުންދިޔަ އިޓަލީގެ ޓޫރިސްޓެއްގެ ފަރާތުން ކޮރޯނާ ވައިރަހުގެ އަލާމަތްތައް ފެނިފައިވާތީ އެވެ. އޭނާ މިހާރު ވަނީ ފަރުކޮޅުފުށީގައި ކަރަންޓީނުކޮށްފަ އެވެ. އޭނާގެ ޓެސްޓްތައް ހަދާފައިވާއިރު ނަތީޖާ އަދި ނުލިބެ އެވެ.\nކުރެއްދޫ އައިލެންޑް ރިސޯޓް ލޮކްޑައުން ކޮށްފައިވަނީ އެ ރިސޯޓުގައި ހުރި ޓޫރިސްޓަކު އަނބުރާ އިޓަލީއަށް ދިޔުމަށް ފަހު އޭނާ ކޮރޯނާ ވައިރަހަށް ވަނީ ޕޮޒިޓިވްވެފައިވާތީ އެވެ. އެ ރިސޯޓް ޑޮކްޓަރުގެ ފަރާތުން ވެސް ވަނީ ކޮރޯނާގެ އަލާމަތްތައް ފެނިފަ އެވެ. އެހެންވެ އޭނާ ވެސް މިހާރު ވަނީ ފަރުކޮޅުފުށީގައި ކަރަންޓީނުކޮށްފަ އެވެ.\nނަބަވީ ސުންނަތުގައި ވާރިދުވެފައިވާ ބައެއް ޖާމިޢު ދުޢާތައް\nމަސްޖިދުލްޙަރަމްގެ އިމާމުކަމުގެ މަތިވެރި ޢިއްޒަތާއި ޝަރަފް ، ޝައިޚް ޣާމިދީ ދޫކޮށްލެއްވީ މާ މަތިވެރި ޝަރަފަކަށް ޓަކައި!


BREAKING | Viyafaari Thakun Current Aai Fen Bill In 20 Insahthah Discount Dheny - Vaguthu\nވިޔަފާރިތަކުން ކަރަންޓާއި ފެންބިލުން %20 ޑިސްކައުންޓެއް ދެނީ\nކޮވިޑް-19 ގެ ސަބަބުން ވިޔަފާރިތަކުގެ ކަރަންޓް ބިލާއި ފެންބިލުން 20 އިންސައްތައެއްގެ ޑިސްކައުންޓެއް ދޭން ސަރުކާރުން ނިންމައިފިއެވެ.\nމިކަން ހާމަކޮށްފައިވަނީ މިހާރު ކުރިއަށް ގެންދާ ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ސޯލިހް އެވެ.\nއެ ބައްދަލުވުމުގައި ރައީސް ވިދާޅުވީ، ކޮވިޑް-19 އިން ރައްކާތެރިވުމަށް މާދަމާއިން ފެށިގެން އަޅަން ނިންމާފައިވާ ފިޔަވަޅުތަކާއި އެކީ ބައެއް ފަރާތްތަކަށް ދަތިތައް ކުރިމަތިވާނެ ކަމަށެވެ. އެގޮތުން ކުދި ވިޔަފާރިތައް ހިންގަމުން އަންނަ ފަރާތްތަކަށް އަސަރު ކުރާނެ ކަމަށް ރައީސް ވިދާޅުވިއެވެ.\nއެހެން ކަމުން އެކަމަށް ބަލައި ސަރުކާރުން އަންނަނީ ވެދެވެން ހުރި ކަންތައް ކޮށްދިނުމަށް މަސައްކަތް ކުރަމުން ކަމަށް ރައީސް ވިދާޅުވިއެވެ.\nއެގޮތުން ރައީސް ވިދާޅުވީ، މުޅި ރާއްޖޭގެ ގޭބިސީ ތަކުގެ ފެންބިލަށް 30 އިންސައްތަ ޑިސްކައުންޓެއް ކުރިއަށް އޮތް މަހަށް ދޭނެ ކަމަށާއި ކަރަންޓް ބިލަށް 40 އިންސައްތަ ޑިސްކައުންޓަކާއި ވިޔަފާރިތައް ކުރާ ފަރާތްތަކަށް ވެސް އެފަދަ ލުއިތަކެއް ދޭން ނިންމާފައިވާ ކަމަށެވެ.\n"ވިޔަފާރި ކުރާ ތަންތަނުން ކަރަންޓު ބިލުން 20 އިންސައްތަ ޑިސްކައުންޓެއް ދިނުމަށް މިވަނީ ނިންމާފައި." ރައީސް ވިދާޅުވިއެވެ.\nރައީސް ވިދާޅުވީ، ސަރުކާރުން އެފަދަ ނިންމުމެއް ނިންމާފައިވަނީ މިހާލަތުގައި ރައްޔިތުންގެ ރައްކާތެރިކަމަށްޓަކައި ކަމަށެވެ.\nމީގެ އިތުރުން ވެސް މި ބައްދަލުވުމުގައި ރައީސް ވަނީ ދެން ދޭން ނިންމާފައިވާ އެހީތައް ހިއްސާ ކޮށްފައެވެ.\nމެއި 25, 2021 23:01\nވަރަށް ރަނގަޅު، ކުރީގަނަމަ މިހެންދޭ ލުޔެއްވެސް ދޭނީ މާލޭ ގޭގެއަށް އެކަނި.\nހޫން މުއިޒުވެސް ގޮވާލީ މާލެއަށް އެކަނި ލުއިދޭން ރައީސް ދެއްވީ މުޅި ރާއްޖެއަށް.. ސަބަބަކީ މުއިޒަކީ މާލޭގެ އެކަނި މޭޔަރު ރައީސްއަކީ ހުރިހާ ދިވެހިންގެ ރައީސް\nމެއި 25, 2021 23:26\nވަރަށް މޮޅު ރޭވުމެއް ކުރިންވެސް ރައްޔިތުންނަށް ތިޔާ ކަހަލަ ލުއިދިން ދިން ލުޔަށްވުރެ އަދަދުތައް ބޮޑެތިވެ ޖޫރިމަނާތައް ބިއްތަކުން ނަގަމުންދިޔަ\nއަދި ފިއުޒު ނެގުމަށްފަހު 300ރ އިތުރަށް ބިލުގައި ހިމަނާ\nޑިސްކައުނޓުދިނީމަ މީހުން ސަރުކާރު ފެއިލްވިޔެކޭ ނުކިޔާނެ! ރޭގަ ފެސިލިޓީއަށް އިތުރައް މީހުންފޮނުވީތޯ؟\nމެއި 25, 2021 23:30\nކަރަންޓު ބިލް ހަދާ ރޭޓް ދައްކޮއްބަލަ ނޭގެނީތަ ބިލްތައް ބޮޑުވަނީ ކީއްވެގެންކަން\n600 ޔުނިޓުންފެށިގެން މައްޗަށް އެރީމަ ވާގޮތް ރައީސް މީހާއަށް ކިޔާދީބަލަ\nސްޓެލްކޯއެއް ނޫނޭ ގޯހީ ރޭޓްތައް ހެދިފަރާތޭ ރައްޔިތުންނޭ ވިސްނާތި ބިލްތަކަށް\nމެއި 25, 2021 23:38\nމުއިއްޒު ފެށި ކަމެކެވެ.\nރައީސް ކިހިނަ ކުން ތޯ ބޭން ކްލޯނު ދައް ކާނީ؟\nމެއި 26, 2021 07:29\nތިޔައުޅެނީ މަކަރަކުން މީގެކުރިންވެސް ސޯލިހު ތިޔަމަޅިއެއްޖެހި ސަބުސިޑީޒުއޭ ކިޔާފަ ކަރަންޓު ބިލުބޮޑުކުރީ.\nމެއި 26, 2021 12:08\nކަރަންޓު ފެންބިލް ދެގުނަޔަށް ޖައްސާލާފަ ދެން މިދެނީ އެޔަށް %20 ޑިސްކައުން. ހިޔަޅުގެ ވެސް ދޭނެ ތިގޮތަށް ޑިސްކައުން. 900 ގެ ކަރަންޓު ބިލު މިފަހަރު ފޮނުވި އިރު 1880 ޔަށް އަރުވާލާފަ އިނީ. ދެން ޑިސްކައުންޓް ދިނީމަ 1504 ދައްކަން ޖެހުނިިމަ މީގަ ކުޑަވީ ކޯއްޗެއްތޯ. މަކަރާޖަހައިގެން ދުނިޔެކެއިމަ ނޭނގޭން މީކީ 1970 ގެ ދިވެހިންނެއް ނޫނޭ. މިހާރު ތިބީ ތަންދޮޜު އެނގޭ ރައްޔިތުން. ޢެކަމު ރީންދޫ ހުންޖެހި ބުއްދިފިލާފަތިބޭ މީހުންނަށް ހަމަ ނުވިސްނޭނެ.


SunOnline: Maziya balikoh TC in New Radiant aa3point ah faraku kuda koffi\nމާޒިޔާ ބަލިކޮށް ޓީސީން ނިއުއާ ތިން ޕޮއިންޓަށް ފަރަގު ކުޑަކޮށްފި\nޙުސައިން ހަބީބު 26 Oct 2015, 00:42\nޓީސީ އިން މާޒިޔާއާ ދެކޮޅަށް ކުޅުނު މެޗުގެ ތެރެއިން-- ސަން ފޮޓޯ/ ޔޫސުފް ސޮފްވާން\nމާޒިޔާގެ މައްޗަށް 2-0 ގެ ނަތީޖާއަކުން ކާމިޔާބު ހޯދައި ޓީސީ ސްޕޯޓްސް ކުލަބުން އެއް ވަނައިގައި އޮތް ނިއުރޭޑިއަންޓާ ތިން ޕޮއިންޓަށް ފަރަގު ކުޑަކޮށްފިއެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗްގައި ޓީސީގެ ދެ ލަނޑުވެސް ކާމިޔާބު ކުރީ މެޗްގެ ފުރަތަމަ ހާފުގައެވެ. އެގޮތުން ޓީސީގެ ފުރަތަމަ ލަނޑު އެޓީމްގެ ކެޕްޓަން ޔާމީން އިބްރާހިމް (ޔާންބެ) ކާމިޔާބު ކުރީ މާޒިޔާގެ ޕެނަލްޓީ އޭރިއާ ތެރޭގައި ހުރެފައި ލިބުނު ބޯޅަ މާޒިޔާގެ ގޯލަށް ފޮނުވާލައިގެންނެވެ.\nޓީސީގެ ދެ ވަނަ ލަނޑު ޙަސަން ނާއިޒު ކާމިޔާބު ކުރީ ފުރަތަމަ ހާފުގެ އިތުރު ވަގުތުގެ ގޮތުގައި ދެއްކި ދެ މިނެޓްގެ ތެރެއިން އެންމެ ފަހު މިނެޓްގައެވެ. ދެ ވަނަ ހާފުގައި ޓީސީއިން ވަނީ ބައެއް ހަމަލާތައް އުފައްދައި މާޒިޔާގެ ގޯލަށް ނުރައްކާކޮށްފައެވެ.\nމެޗްގެ 66 ވަނަ މިނެޓްގައި ޓީސީގެ ޢަލީ ނާފިއު (ކަޅޭ) ހުސްކޮށް ވަދެ މާޒިޔާގެ ގޯލަށް ފޮނުވާލި ބޯޅަ މާޒިޔާގެ ކީޕަރު ޕެވެލް ވަނީ ދިފައުކޮށްފައެވެ. އޭގެ އެއް މިނެޓް ފަހުން މާޒިޔާއިން އުފެއްދި ހަމަލާއެއްގައި ފުލުފުލުގައި ތިން ފަހަރަށް ޓީސީގެ ގޯލަށް އަމާޒު ކުރި ބޯޅަތައް ޓީސީގެ ކީޕަރު ޢިމްރާން މުޙައްމަދު (ކުޑަ ޢިމްރާން) ވަނީ ހުށިޔާރު ކަމާއެކު ދިފާއުކޮށްފައެވެ.\nމެޗުގައި މާޒިޔަަގެ ޕަބެލޯ ރޮޑްރިގޭޒްއަށް ޓީސީގެ ގޯލަށް ނުރައްކާ ކުރަން ފުރުސަތު ލިބުނު ނަމަވެސް ނަތީޖާއެއް ނެރެވިފައެއް ނުވެއެވެ. މިމެޗުން މޮޅުވެ ޓީސީ ތާވަލްގެ ދެ ވަނަ އިގައި އޮތީ 17 ޕޮއިންޓް ލިބިގެންނެވެ. އެއްވަނައިގައި އޮތް ނިއުއަށް ލިބިފައިވަނީ 20 ޕޮއިންޓެވެ.


ނ. ހެނބަދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nނ. ހެނބަދޫގެ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n27 އޮކްޓޫބަރު 1981، ރިފަރެންސް: MAG/1981/20\nاللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރުކުރަން. އެކަލާނގެ ފޮނުއްވި، މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން.\nއާދެ، އަޅުގަނޑު މިއަދު ހެނބަދޫއަށް މިއައީ ދެންމެ މިނިސްޓަރ އޮފް ޕްރޮވިންޝަލް އެފެއާޒް އެ ވިދާޅުވި ފަދައިން، މިހާރު އަޅުގަނޑު ނ. އަތޮޅުގެ، މީހުން އުޅޭ ރަށްރަށަށް ކުރާ ޒިޔާރަތެއްގައި. އެންމެ ފުރަތަމަ ހަމަޖެހިފައިވާ ގޮތުން، ހެނބަދޫއަށް އަންނަން އޮތީ އިއްޔެ. އެހެންނަމަވެސް، މޫސުމް ގޯސްވުމުގެ ސަބަބުން ނާދެވުނީ. މިދަތުރުގެ ބޭނުން، ތިޔަ ހުރިހާ ފަރާތްތަކަށްވެސް ވަރަށް ރަނގަޅަށް އެނގިވަޑައިގަންނަވާނެ ކަމަށް އަޅުގަނޑު ހީކުރަން.\nއާދެ، ދަތުރުގެ ބޭނުމަކީ، ރާއްޖެތެރޭގައި މީހުން ދިރިއުޅޭގޮތް ބަލައިލައި، އެމީހުންގެ ހާލު އަހުވާލު ދެކިލުން. ރާއްޖެތެރެއަށް ސަރުކާރުން ވެވެން އޮންނާނެ އެހީތަކަކީ ކޮބައިތޯ އޮޅުންފިލުވައި ހެދުން. ހަމައެފަދައިން، މަސައްކަތްތެރިކަން އިތުރުކުރުމަށާއި، ދިރިއުޅުމުގެ ކަންތައްތަކަށް އިތުރު ބާރެއްލުމަށް ނަޞޭޙަތްތެރިވުން. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެ، އަޅުގަނޑުމެންގެ ރާއްޖެއަކީ ވަރަށް ކުޑަކުޑަ ޤައުމެއްކަން. މާ ތަނަވަސް ޤައުމެއްވެސް ނޫންކަން. އެހެންނަމަވެސް އަޅުގަނޑުމެންނަކީ ޒަމާނުއްސުރެ މިނިވަން، އަމިއްލަ ވެރިކަމެއްކުރާ ޤައުމެއް. އެހެންވުމާއެކު، އަޅުގަނޑުމެން ބޭނުންވަނީ ދުނިޔޭގެ މިނިވަން އެހެން ޤައުމުތަކެކޭ އެއްގޮތަށް، އެ ޤައުމުތަކާ އެއްސަފެއްގައި ކުރިއަށްދާން. ރާއްޖެ އެކުލެވިގެންވަނީ ވަރަށް ކުދިކުދި ޖަޒީރާތަކެއްގެ މައްޗަށް. މިރަށް އެއީ އޭގެ މިސާލެއް. ރަށަކީ ކުޑަކުޑަ ރަށެއް. މީހުންގެ ޢަދަދުވެސް މާގިނައެއް ނޫން. އެކަމަކު މިރަށަކީވެސް ޒަމާނުއްސުރެ މިރަށުގައި މީހުން ދިރިއުޅެމުން އައިސްފައިވާ ރަށެއް. އަދި އަޅުގަނޑު ޔަޤީންކުރާ ގޮތުގައި މިރަށުގެ ރައްޔިތުން ބޭނުންވާނީވެސް ހަމަ އެގޮތަށް ތިބެން. އެހެންކަމުން، ރަށް ކުރިއެރުވުމަށްޓަކައި އަޅުގަނޑުމެން ވަރަށްބޮޑެތި މަސައްކަތްތަކެއް ކުރަންޖެހޭނެ. މިހާރު ރާއްޖެތެރޭގެ ކަންތައްތައް ހުރި ފެންވަރު އެއީ، އަޅުގަނޑުމެންގެ ތެރެއިން އެކަކުވެސް ހިތްހަމަޖެހޭ ފެންވަރަކަށް ނުވާނެ. ހުރިހާ ކަމެއްވެސް ވީ ވަރަށް އަވަހަށް ކުރިއަށް ގެންދަން. ތަޢުލީމު އެއީ އެންމެ މުހިންމު އެއް ޚިދުމަތް. އެ މުޖުތަމަޢަކުން އެ މުޖުތަމަޢުގެ ދަރިވަރުންނަށް، ކުޑަކުދިންނަށް ތަނަވަސްކޮށްދޭންޖެހޭ. މިރަށުގައި މަކްތަބެއް ހިނގަމުންދާތާ ވަރަށްގިނަ ދުވަސް ވެއްޖެ. އެއީ އަޅުގަނޑު ވަރަށް އުފަލާއެކު ފާހަގަކުރާ ކަމެއް. އަދި މިރަށުގެ މަކްތަބުގެ ކުދިން އަޅުގަނޑުގެ ކުރިމަތީގައި މިހާރު އެތިބީ ވަރަށް ސާފު ރީތި ޔުނިފޯމުތަކެއްގައި. މިކަންކަމުން ދޭހަވަނީ މިރަށުގެ ރައްޔިތުން ތަޢުލީމަށް ބަހައްޓަވާ އަހަންމިއްޔަތު.\nއާދެ، ތަޢުލީމަކީ ކުރިއެރުމުގެ އެންމެ ފުރަތަމަ ހަރުފަތް. އެހެންވުމާއެކު، ތަޢުލީމަށް ވަރަށްބޮޑު ސަމާލުކަމެއް އަޅުގަނޑުމެން ދޭންޖެހޭނެ. އަޅުގަނޑުމެންގެ ދަރިންނަށް އެދެވޭ ތަޢުލީމެއްދީގެން ނޫނީ، އަޅުގަނޑުމެންގެ މުސްތަޤްބަލް އެއީ ތަނަވަސް އުފާވެރި މުސްތަޤްބަލަކަށް ނުވާނެ. ހަމައެފަދައިން، އެކުދިންނަށްވެސް ރަނގަޅު ދިރިއުޅުމެއް ނުފެންނާނެ. އެހެންވީމާ، އަޅުގަނޑު އެންމެ ބޮޑަށް ގޮވައިލަނީ ކޮންމެ ރަށެއްގައިވެސް އެރަށެއްގައި ހިނގަމުންދާ މަކްތަބު ނުވަތަ މަދަރުސާ، ވީހާ ރަނގަޅަކަށް ހިންގަމުން ގެންދިޔުމަށް. ސަރުކާރުގެ ފަރާތުން ތަޢުލީމަށްދޭ އަހަންމިއްޔަތު، ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ. މިހާރު ރާއްޖޭގައިވެސް ސަރުކާރުގެ ޚަރަދުގައި ހިންގާ ޕްރައިމަރީ ސްކޫލެއް އެބަހުރި. އެ ސްކޫލުގެ ހުރިހާ ޚަރަދުތަކެއް ބަލަހައްޓަނީ ސަރުކާރުން. ހަމައެފަދައިން، ރާއްޖޭގެ ބައެއް އަތޮޅުތަކުގައި ކޮމިއުނިޓީ ސްކޫލުގެ ނަމުން ނަން ދެވިފައިވާ މަދަރުސާތަކެއްވެސް ހިނގަމުން އެބަދޭ. އަދި ކުރިއަށް އޮތް ތާނގައި އިތުރު މަދަރުސާތައް އުފެއްދުމަށް ވަނީ ސަރުކާރުން ގަސްދުކޮށްފައި. ސަރުކާރުން މިކުރާ މަސައްކަތްތައް ކާމިޔާބުވާނީ ރައްޔިތުން އެކަމުގައި އެއްބާރުލެއްވި މިންވަރަކުން. މިހާރު މި މަކްތަބު، އާދެ، އަޅުގަނޑުމެން މި ޖަލްސާ މިކުރާ މަކްތަބު، "މަކްތަބުލް މަޙްމޫދިއްޔާ" މިއީ ވަރަށްގިނަ ދުވަސްވީ މަކްތަބެއް. މިހާރު ރާއްޖެތެރެ ތަރައްޤީ ކުރުމަށް ކަނޑައެޅިފައިވާ މަޝްރޫޢުގެ ދަށުން މި މަކްތަބަށްވެސް ދަނީ އެހީ ލިބެމުން. އެއީ މެދުނުކެނޑި 10 އަހަރު ވަންދެން ހިނގާފައިވާތީ. މިހުރިހާ ގޮތްގޮތުން ސަރުކާރުން ވެދޭ އެހީތައް، އެއިން އެންމެ އެދެވޭ ފައިދާއެއް ލިބޭނީ މިކަމުގައި ރަށުގެ ވެރިންނާއި ރައްޔިތުން އެއްބާރުލެއްވި މިންވަރަކުން. ސަރުކާރުން ކިތަންމެ ބޮޑެތި ކަންތައްތަކެއް ރޭވިޔަސް، އަދި ކިތަންމެ ގިނަ ފައިސާތަކެއް ޚަރަދުކުރިޔަސް، އެއިން ލިބެންވާ އެއްވެސް ފައިދާއެއް ނުލިބޭނެ، ރައްޔިތުން އެއްބާރުނުލައްވާ ކަމަށްވަންޏަކާ. އެހެންވީމާ، އަޅުގަނޑުގެ ނަޞޭޙަތަކީ، އަދި އިލްތިމާސަކީ ސަރުކާރުން ކުރާ ހުރިހާ ކަމެއްގައިވެސް ރައްޔިތުން ބައިވެރިވެވަޑައިގަތުން. ވީ އެންމެ ފުރިހަމަޔަކަށް ބައިވެރިވެވަޑައިގަތުން. އަދި އެހުރިހާ ކަމެއް ކުރިއަށް ގެންދިޔުމުގައި އެއްބާރުލައްވަންވީ އެންމެ ފުރިހަމަޔަށް އެއްބާރުލެއްވުން.\nއާދެ، އަޅުގަނޑުމެންގެ އިޤުތިޞާދުވެސް ވަނީ ކުރިއަށް ގެންދަން ބޭނުންވެފައި. ޙަޤީޤަތުގައި އެއްވެސް ޤައުމެއް ކުރިއަށްދާނީ، އެ ޤައުމެއްގެ އިޤުތިޞާދު ކުރިއަށް ގޮސްގެން. އެ ޤައުމަކަށް ލިބޭ އާމްދަނީ، އެ ޤައުމެއްގައި ކުރާ މަސައްކަތްތައް ތަރައްޤީވެގެން. މަސައްކަތްތައް ތަރައްޤީވީމާ އާމްދަނީ އިތުރުވާނީ. އާމްދަނީ އިތުރުވެގެން ނޫނީ އެއްވެސް ޤައުމެއް ކުރިއަކަށް ނުދާނެ. އަޅުގަނޑުމެންގެ ރާއްޖެތެރޭގައި ކުރެވެން ހުންނަ މަސައްކަތްތަކެއް ހުރޭ. އެ މަސައްކަތްތައް ކުރިއެރުވޭތޯ އަޅުގަނޑުމެން ބަލަންވާނެ. އެ މަސައްކަތްތައް ދޫކޮށްލައިފިނަމަ، ދެން އަޅުގަނޑުމެންނަށް އެއްވެސް ކުރިއެރުމެއް ލިބޭނެ މަގެއް ފެންނާކަށެއް ނޯންނާނެ. ރާއްޖޭގެ އެންމެ މުހިންމު މަސައްކަތަކީ މަސްވެރިކަން. މިރަށުގެ މީހުންވެސް ކޮންމެވެސްވަރަކަށް މަސްވެރިކަން ކުރާ ކަމަށް އަޅުގަނޑަށް އެނގޭ. އެހެންނަމަވެސް، ކުރަންވީވަރަށް މަސްވެރިކަން މިހާރު އޮންނަނީ ނުކުރެވިފައި. ހަމައެކަނި މިރަށުގައެއް ނޫން. ރާއްޖެތެރޭގެ ވަރަށްގިނަ ރަށްރަށުގައި، އަޅުގަނޑު މިދާ ދިޔުމުގައި، އަޅުގަނޑަށް އެނގޭ މަޢުލޫމާތަކީ، މަސްވެރިކަން މިހާރު ކުރެވެމުން ނުދާކަން. އޭގެ ބައެއް ސަބަބުތައް ހުންނަ ކަމަށްވެސް އެރަށްރަށުގެ މީހުން ބުނޭ. އާދެ، އެ ބައެއް ސަބަބު ހުރުން އެކަށީގެންވޭ. އެކަމަކު އަޅުގަނޑުގެ ވާހަކައަކީ، މަސައްކަތް ކޮށްގެންނޭ އެއްވެސް ކަމެއްގެ ނަތީޖާއަކާ ހަމައަށްދާނީ. މަސްވެރިކަމެއް ނެތޭ ކިޔައިފައި މަހަށް ނުގޮސް ތިބީމާ މަސްވެރިކަން އަޔަސް ނޭނގޭނެ. އަދި ރަށް ދޫކޮށްފައި އެހެން ތަންތަނަށް މަސައްކަތަށް މީހުން ގޮސް ތިބޭ ތިބުމުގައި މަސްވެރިކަން ރަށަށް އައި ކަމުގައިވިޔަސް، އެމީހުންނަކަށްވެސް ނޭނގޭނެ. އެހެންވީމާ، އަޅުގަނޑުމެން ހަމައެކަނި، އެކަހަލަ ސަބަބެއް މެދުވެރިވި ކަމުގައި ދެކިގެން އެކަމަށް ކުރަން އޮންނަ މަސައްކަތް ނުކޮށް ތިބެއްޖެނަމަ، އެއްވެސް ފައިދާއެއް ނުލިބޭނެ. ކުރިޔަކަށް ނުދާނެ.\nއާދެ، މަސްވެރިކަން ފިޔަވައި، ރަށްރަށުގައި ކުރެވެން ހުންނަ އެހެން މަސައްކަތްތައްވެސް ހުރޭ. އެހުރިހާ މަސައްކަތްތަކެއްވެސް ޖެހޭނެ އަޅުގަނޑުމެން ކުރަން. މަސައްކަތް ކޮށްގެން، އަޅުގަނޑުމެންނަށް ކުރިއަށް ދެވޭނީ. އެއްވެސް މީހަކު މަސައްކަތެއް ނުކޮށް، ހަމަހިމޭނުން ހުރުމަކީ އަޅުގަނޑުމެންނަށް މިއަދު ކުރެވެން އޮތް ކަމެއް ނޫން. އަދި އެއީ ރަނގަޅު ކަމެއްވެސް ނޫން. އެއްވެސް ނަޒަރަކުން ބަލާއިރު، ދީނީގޮތުން ބެލިނަމަވެސް މަސައްކަތް ކޮށްގެން ދިރިއުޅުމަކީ، ދީނުގައި އަންގަވައިފައިވާ ގޮތް. ކޮންމެ އިންސާނެއްވެސް އެމީހަކަށް ކުރެވެން އޮތް މަސައްކަތެއް ކުރުމަކީ ދީނުގައިވެސް އެކަން ހަމަޖައްސަވައިފައިވާގޮތް. އިޖުތިމާޢީ ގޮތުން ބަލާއިރުވެސް އެހެން މީހުންގެ އެހީތެރިކަމަށް އެދިގެން ތިމާ އެއްވެސް މަސައްކަތެއް ނުކޮށް، އެހެން މީހުންގެ އެހީގައި ދިރިއުޅުން އެއީ ވަރަށް ނޭދެވޭ ސިފައެއް. ތިމާގެ އަމިއްލަ ދިރިއުޅުން ތަނަވަސްކުރުމަށާއި، އަދި ތިމާގެ ޢާއިލާގެ ދިރިއުޅުން ރަނގަޅު ކުރުމަށް، އަދި އެންމެފަހުން ރަށުގެ ތަރައްޤީއަށާއި، ޤައުމުގެ ތަރައްޤީއަށް ތިމާ މަސައްކަތް ކުރަންޖެހޭނެ. މިހުރިހާ ކަމެއް ކުރިއަށްދާނީ، ހަމަ ތިމާ އެ ކުރަންޖެހޭ މަސައްކަތެއް ނުވަތަ ކުރަން އިޚުތިޔާރުކޮށްފައި އޮންނަ މަސައްކަތެއް ކޮށްގެން. އެއީ ކޮންމެ ބާވަތެއްގެ މަސައްކަތެއް ކަމުގައިވިޔަސް އެންމެ ރަނގަޅު. އެމީހަކަށް ކުރެވޭ މަސައްކަތެއްވާނެ އެމީހަކު ކުރަން. އެމީހެއްގެ އާމްދަނީ އިތުރުކުރެވޭތޯ ބަލަންވާނެ.\nއާދެ، ހަމައެފަދައިން، އަޅުގަނޑުމެން ކުރިއެރުމަށްޓަކައި މަސައްކަތްކުރާ ފަދައިން، އަޅުގަނޑުމެންގެ މެދުގައި ހަމަޖެހުމާއި އެއްބާރުލުންވެސް އޮންނަންވާނެ. ރާއްޖެތެރޭގެ ބައެއް ރަށްރަށުގައި ބައެއްފަހަރަށް، އެކިއެކި ހަމަނުޖެހުން އުފެދިފައި ހުރޭ. އެކިއެކި މީސްމީހުންގެ މެދުގައި، ރަށުތެރޭގައި ބައެއްކަހަލަ ފިތުނަ އުފެދިފައި ހުރޭ. މިކަހަލަ ކަންތައްތައް އެއްގޮތަކަށްވެސް ހުރެގެން އަޅުގަނޑުމެންނަކަށް ކުރިއަކަށް ނުދެވޭނެ. އަދި އަޅުގަނޑުމެންނަކީ މުސްލިމުން ކަމަށްވާތީ، އެކަހަލަ އެއްވެސް ބާވަތެއްގެ ހަމަނުޖެހުމެއް އަޅުގަނޑުމެންގެ ތެރޭގައި ހުރެގެން ނުވާނެ. މުސްލިމުންނަކީ އެއްބަނޑުއެއްބަފާ ބައެއް. ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ، އަޅުގަނޑުމެން ބަލަންޖެހޭނީ އަޅުގަނޑުމެން އެންމެންނަކީ އަޚުންތަކެއް ކަމުގައި. ކޮންމެ މީހަކުވެސް އެހެން މީހުންނާމެދު ޢަމަލުކުރަންޖެހޭނީ، ތިމާގެ އަޚަކާ ދޭތެރޭގައި ނުވަތަ އަޚުންނާ ދޭތެރޭގައި ޢަމަލުކުރާގޮތުގެ މަތިން. އެހީތެރިކަމާއި އެއްބާރުލުމުގެ ރޫޙު އެއީ އަޅުގަނޑުމެންގެ މެދުގައި ފެތުރިފައި އޮންނަންޖެހޭނެ އެއްޗެއް. އެއްވެސް ކަހަލަ ހަމަނުޖެހުމެއް ނުވަތަ ރުޅިވެރިކަމެއް، ފިތުނަވެރިކަމެއް އުފެދިގެން އަޅުގަނޑުމެންގެ ތެރޭގައި އެކަން ކުރިއަށްދާ ކަމަށްވަންޏާ، ކުރާ އެއްވެސް މަސައްކަތެއްގެ ނަތީޖާއެއް، ނުވަތަ ފައިދާއެއް ނުފެންނާނެ.\nއެހެންވީމާ، އަޅުގަނޑުގެ ނަޞޭޙަތަކީ އަދި އިލްތިމާސަކީ، އަޅުގަނޑުމެންގެ މެދުގައި އުޚުއްވަތްތެރިކަމުގެ ގުޅުން، އެއްބަނޑުއެއްބަފާ ކަމުގެ ގުޅުން ފެތުރޭތޯ ބެލުން. ކޮންމެ މީހަކުވެސް ތިމާގެ ޙައްޤުތަކަށް، ތިމާގެ މުދަލަށް ރައްކާތެރިވާ ފަދައިން، އެހެން މީހުންގެ ޙައްޤުތަކަށާއި، އެހެން މީހުންގެ މުދަލަށް ނުވަތަ މުދާތަކަށް ރައްކާތެރިވާންވާނެ. ތިމާގެ އަމިއްލަ މަޞްލަޙަތަށްވުރެ ޖަމާޢަތުގެ މަޞްލަޙަތު، އެހެން މީހުންގެ، ތިމާ ދިރިއުޅޭ ޖަމާޢަތުގެ އެހެން މީހުންގެ މަޞްލަޙަތު އިސްކުރެވޭތޯ ބަލަންވާނެ. އެކަހަލަ ރޫޙެއް އަޅުގަނޑުމެންގެ މެދުގައި އޮވެގެން ނޫނީ އަޅުގަނޑުމެންނަށް ތަރައްޤީގެ މަގުގައި މާގިނަ ފިޔަވަޅުތަކެއް ކުރިއަކަށް ނޭޅޭނެ.\nއާދެ، އެހެންވީމާ، އަޅުގަނޑުގެ ނަޞޭޙަތަކީ މިދެންނެވީ. އަޅުގަނޑުމެން ކޮންމެ މީހަކުވެސް ދިރިއުޅުމަށް ކުރާ މަސައްކަތް އިތުރުކޮށް، އެމަސައްކަތުން ލިބޭ އެއްޗެއް އިތުރުކުރެވޭތޯ ބެލުން. އަދި އަޅުގަނޑުމެންގެ ރަށް ދޫކޮށްލައިފައި، އެހެން ތަންތަނަށް ދިޔުމުގެ ބަދަލުގައި، ރަށުގައި ތިބެގެން ކުރެވެންހުރި މަސައްކަތްތަކެއް ކުރުން. އޭރުން ރަށް ކުރިއަށްދާނީ. އަޅުގަނޑުމެން އެންމެން ރަށް ދޫކޮށްލައިފައި، އެހެން ތަންތަނަށް ގޮސް މަސައްކަތްކުރާ ކަމަށްވަންޏާ، ދެން ރަށް ކުރިއަރުވަން ތިބޭނީ ކޮންބައެއްތޯ؟ އެއީ ތިޔަބޭފުޅުން ކުރައްވަންވީ ސުވާލެއް. ހަމައެއާއެކުގައި، އަޅުގަނޑުމެންގެ މެދުގައި އޮންނަ ގުޅުން އެއީ، ހަމަޖެހޭ ރަނގަޅު އުޚުއްވަތްތެރި ކަމުގެ ގުޅުމެއް ކަމުގައި ހަދަންވާނެ.\nއާދެ، އަޅުގަނޑުގެ ވާހަކަކޮޅު ނިންމައިލުމުގެ ކުރިން މިރަށުގެ ރައްޔިތުންގެ ފަރާތުން އަޅުގަނޑަށް ތިޔަ ބެހެއްޓެވި ޢިނާޔަތަށްޓަކައި، ވަރަށް ބޮޑަށް ޝުކުރު ދަންނަވަން. މި ޝުކުރުގައި ރަށުގެ ރައްޔިތުންނާއި ވެރިން ޝާމިލްކުރަން. އަޅުގަނޑު މިރަށަށް މިއަދު މިއައި އައުން ފާހަގަކުރެއްވުމަށްޓަކައި ވަރަށްގިނަ މަސައްކަތްތަކެއް ރަށުގެ ރައްޔިތުން ކުރައްވައިފައި އެބަހުރި. ރަށުތެރެ ސާފުކުރައްވައި ޒީނަތްތެރި ކުރެއްވުމާއި، ދޮންވެލި ލެއްވުމާއި އަދި މި ޖަލްސާ ކުރާ ތަންވެސް މިހާ ފުރިހަމަގޮތަކަށް އިންތިޒާމު ކުރައްވައިފައި ހުރުން، މިކަންކަމުން އަޅުގަނޑަށް ދޭހަވާ މާނަޔަކީ ރައްޔިތުންގެ ހިތުގައި ސަރުކާރާމެދު އުފެދިފައިވާ އިޚުލާޞްތެރިކަމުގެ ބޮޑުކަން. އެހެންވީމާ، އެކަމަށްޓަކައި އަޅުގަނޑު ވަރަށް ބޮޑަށް އުފާކޮށް، ރަށުގެ ރައްޔިތުންނަށާއި ވެރިންނަށް ޝުކުރު ދަންނަވަން.\n[ޤަޟާއީ އަހަރު 2020] އިފްތިތާޙް ކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n18 ފެބުރުވަރީ 2020, ރައީސްގެ ވާހަކަފުޅު


Hayyarukuri meehunnaa medhu amalukuree ihaanethikoh: Idhikolhu\nއިދިކޮޅު އެއްވުމުގެ ތެރެއިން އިއްޔެ ހައްޔަރުކުރި މީހުންނާމެދު ވަރަށް އިހާނެތިކޮށް ކަންކަން ކޮށްފައިވާ ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ބުނެފި އެވެ.\nކްރިމިނަލް ކޯޓްގައި ކުރީގެ ރަައީސް އަދި އިދިކޮޅު ލީޑަރު ޝަރީއަތުގެ އަޑުއެހުމެއް އިއްޔެ ކުރިއަށްދިޔަ ވަގުތު އިދިކޮޅު ދެ ޕާޓީއަށް ނިސްބަތްވާ މެންބަރުން ވަނީ އެ ސަރަހައްދަށް އެއްވެ އިހުތިޖާޖުކޮށްފައެވެ. އިހުތިޖާޖުގެ ތެރެއިން ފުލުހުން ހަ މީހަކު ހައްޔަރުކުރި އެވެ. ނަމަވެސް އެކަކު ވަނީ ކުޑައިރުކޮޅެއްގެ ތެރޭ ދޫކޮށްލާފައެވެ. ފުލުހުންގެ ބަންދުގައި ބޭތިއްބީ ފަސް މީހުންނެވެ.\nއެ މީހުންވެސް މިއަދު ވަނީ ފުލުހުންގެ ބަންދުން ދޫކޮށްލާފައެވެ. ފުލުހުން ބުނީ އެ މީހުން ދޫކޮށްލީ އިތުރަށް ބަންދުގައި ބައިތިއްބައިގެން ތަހުގީގު ކުރިއަށް ގެންދަން ނުފެންނާތީ ކަމަށެވެ. ނަމަވެސް މައްސަލައިގެ ތަހުގީގު ކުރިއަށްދާ ކަަމަށެވެ. އިތުރު ތަފްސީލެއް ނުދެއެވެ.\nއިދިކޮޅު ކޯލިޝަނުން މިރޭ ނެރެފައިވާ ބަޔާނެއްގައި ބުނެފައިވަނީ ހައްޔަރުކުރި މީހުންގެ ތެރޭގައި ހިމެނޭ ތިން އަންހެނުންނާމެދު އަމަލުކޮށްފައިވަނީ ވަރަށް އިހާނެތިކޮށް ކަމަށެވެ. އެމީހުން ހައްޔަރުކޮށް އެތަށް އިރެއްވީއިރުވެސް ކާއެއްޗެއް ދީފައިނުވާ ކަމަށާ ނަމާދު ކުރެވޭނެ އިންތިޒާމުވެސް ހަމަޖައްސައިދީފައިނުވާ ކަމަށެވެ. އަދި އެމީހުން ބަންދުގައި ބައިތިއްބާފައިވަނީ އިންސާނުން ބައިތިއްބަން ހެޔޮވާވަރު ތަނެއްގައި ނޫން ކަމަށް އެމީހުންނާއި ހަވާލާދީ އިދިކޮޅުން ބުންޏެވެ. ހައްޔަރުކުރި މީހުންގެ ތެރޭގައި އުމުރުން ދުވަސްވީ މީހަކުވެސް ހިމެނޭ ކަމަށާ އެމީހާއާމެދުވެސް އިހާނެތިކޮށް ކަންކަން ކޮށްފައިވާ ކަމަަށް ބުންޏެވެ.\nއެ ކޯލިޝަނުން ވަނީ އެ މައްސަލަ ބަލާ ތަހުގީގުކޮށް ދިނުމަަށް ކަމާގުޅޭ އިދާރާތަކާއި އެޗްއާރުސީއެމަށް ގޮވާލައްވާފައެވެ.


Doctor Minah Faiz: Insaanee khidhumathaai dhathurukurumuge shaugun furifaivaa zuvaan doctor - One Online\nމިނާހް ފާއިޒް: އިންސާނީ ހިދުމަތާއި ދަތުރުކުރުމުގެ ޝައުގުން ފުރިފައިވާ ޒުވާން ޑޮކްޓަރު!\nޑރ. މިނާހް ފާއިޒް ރަޝާދު-- ވަން ފޮޓޯ: މުހައްމަދު އައުޒަމް\nޑޮކްޓަރުންނަކީ ނިކަން ބިޒީ ޝެޑިއުލެއްގައި މަސައްކަތް ކުރާ ބައެކެވެ. އަށް ގަޑިއިރުގެ ޑިއުޓީއެއް ޝެޑިއުލްކޮށްފައި އޮންނަ ނަމަވެސް އެއީ ހަމަ ނަމެއްގައި އޮންނަ ޝެޑިއުލަކަށް ނޫނީ ނުވެ އެވެ. ޝެޑިއުލުން ބޭރުން އެތައް އިރަކު ޑޮކްޓަރުން މަސައްކަތް ކުރެ އެވެ. އިންސާނީ ހިދުމަތުގަ އެވެ. އެހެން ނަމަވެސް އެހެން މީހުންނަށް ޓަކައި ވަގުތު ހުސްކޮށް އެކަމަށްޓަކައި އަހަރެމެންގެ ބިޒީ ޝެޑިއުލުން ވަގުތު ހޯދަނީ މަދު ބައެކެވެ. މި ފަހަރު މި އޮތީ އެފަދަ ނަމޫނާ ހިދުމަތްތެރި އެންމެނާ ވެސް ގުޅޭ ޒުވާނެއްގެ ވާހަކަ އެވެ.\nމީގެ ކުރިން އޭޑީކޭ ގެ ޖެނެރަލް އޯޕީޑީގައި މަސައްކަތްކޮށް މިހާރު އެކި ރިސޯޓުތަކުގައި މަސައްކަތް ކުރަމުން އަންނަ ޒުވާން ޑޮކްޓަރު، މިނާހް ފާއިޒް ރަޝާދަކީ ކުޅަދާނަ ޑޮކްޓަރެކޭ ބުނާން ޖެހޭ ސަބަބު ލައްކަ ގިނައެވެ. ކިތަންމެ ބިޒީ ނަމަވެސް ބޭނުންވާ ކަންކަމަށް ވަގުތު ހުސްކުރުމަށް އޭނާ ކުޅަދާނަ އެވެ. މިނާހު ގެ ވަގުތުން އެންމެ އިސްކަން ދޭ ތަރުތީބަކީ އިންސާނީ ހިދުމަތެވެ. އެގޮތުން ރާއްޖޭގައި ދިރިއުޅޭ ބިދޭސީންގެ ހާލަތު އެނގި އެ މީހުންނަށް އެހީތެރިކަން ފޯރުކޮށްދިނުމުގެ މަގުސަދުގައި އޭނާ ވަނީ އެންޖީއޯއެއް ވެސް ހުޅުވާފަ އެވެ.\nބިދޭސީން އުޅޭ ނިކަމެތި ހާލު ފެނި އެހީތެރިވުމަށް ހުޅުވި އެންޖީއޯއެއް\nމިނާހް ބުނީ އެންމެ ފުރަތަމަ އޭޑީކޭގައި މަސައްކަތް ކުރި އިރު ވެސް ބިދޭސީންގެ ހާލަތު ވަރަށް ގާތުން ފެނުނު ކަމަށެވެ. ސިއްހީ ފަރުވާ ހޯދުމަށް އެ މީހުންނަށް ދިމާވާ ގޮންޖެހުން ތަކުގައި ވަރަށް ބޮޑަށް އެހީތެރިވާން ބޭނުންވި ކަމަށެވެ. އެކުގައި މަސައްކަތް ކުރި ބައެއް މީހުންނާ ވާހަކަ ދެކެވުނު ނަމަވެސް އޭރު އެކަމަށް ހައްލު ހޯދުމަށް މާ ބޮޑު މަސައްކަތެއް ނުކުރެވުނެވެ.\nނަމަވެސް އޮކްސްފޯޑުގައި ކިޔަވަން ހުރި އިރު، ކޮވިޑުގެ ހާލަތާ ކުރިމަތިވި ކަމަށާއި ރާއްޖޭގައި ތިބި އެތައް ބިދޭސީންނެއްގެ ވަޒީފާ ގެއްލި ކާނެ ބޯނެ އެއްޗެއް ނެތި ސަލާން ޖަހާތަން ފެނުނު ކަމަށެވެ. އެމީހުންނަށް އެހީވުމަށް އަނެއްކާވެސް މަސައްކަތް ފަށައި އެންޖީއޯއެއް ހުޅުވީ އެހާ ހިސާބުން ކަމަށް މިނާހް ބުންޏެވެ.\nއެގޮތުން "މިޝަން ފޯ މައިގްރޭންޓް ވޯކާސް" އުފެއްދި ކަމަށާއި މި ޖަމިއްޔާގެ ފަރާތުން މިހާރު ގިނަ އަދަދެއްގެ ބިދޭސީންނަށް އެހީތެރިކަން ފޯރުކޮށްދޭ ކަމަށް އޭނާ ފާހަގަ ކުރި އެވެ. ކޮންމެ ދުވަހަކުވެސް 100 ބިދޭސީންނަށް ކާބޯތަކެތި ފޯރުކޮށްދެމުން އަންނަ ކަމަށް މިނާހު ބުންޏެވެ.\nމިޝަން ފޯ މައިގްރޭންޓް ވޯކާސް އިން ކޮންމެ ދުވަހަކު ބަހަމުންދާ 100 ޕާރްސަލް ބެހުމުގައި މިނާހް-- ފޮޓޯ: މިނާހް\nމިނާހަކީ ލަވަކިޔުމާއި އައިޓީ ދާއިރާ އާއި މަލްޓި މީޑިއާ އާއި ގްރެފިކް ޑިޒައިނިން އަށް ހިތް ޖެހި، އެދާއިރާތަކުން ކުރިއަށް ދާން ވިސްނައިގެން ހުރި ޒުވާނެކެވެ. އެކަމަކު އޯލެވެލް ކިޔެވި އިރު ބަޔޮލޮޖީ އަށް ޖެހުނު ލޯތްބެއްގެ ސަބަބުން އޭނާ ވާން ބޭނުންވީ ޑޮކްޓަރަކަށެވެ. އެ އުންމީދުގައި ކުލަޖެހި މިހާރު އެއީ ޑޮކްޓަރެކެވެ. ނަމަވެސް މިއީ އާދައިގެ ޑޮކްޓަރެއް ނޫނެވެ. ކަރުގައި ކަށިގަނޑު އަޅައިގެން ބަލި މީހުން ބަލަން ހަމަ އެކަނި ހޮސްޕިޓަލުގައި އިންނަ ޑޮކްޓަރެއްވެސް ނޫނެވެ.\nކިތަންމެ ބިޒީ ނަމަވެސް އަމިއްލަ ނަފުސަށް އަރާމު ހޯދައިދޭން މިނާހު ވަގުތު ހޯދައެވެ. ވަގުތު ހޯދައިގެން ކުރާ ކަންތައް އޭނާގެ ސޯޝަލް މީޑިއާ އެކައުންޓު ހާވައިލުމުން ފެންނާން އެބަ ހުއްޓެވެ. މި ޑޮކްޓަރުގެ ވަރަށް ތަފާތު ލައިފްސްޓައިލެއް ސޯޝަލް މީޑިއާ އިން ފެނެއެވެ. އެކި ގައުމުތަކުގެ ރީތި މަންޒަރުތަކުގެ ފޮޓޯތަކުންނާއި ދަތުރުތަކުގެ ފޮޓޯތަކުން މުޅި އިންސްޓަގްރާމް އޮތީ ބަލައި ފޫޫހި ނުވާ ވަރަށް ޗާލު ކޮށްފަ އެވެ.\nމިނާހް ބޭރު ގައުމެއްގައި ނަގާފައިވާ ފޮޓޯ އެއް-- ފޮޓޯ: މިނާހް\nޓްރެވެލިން އަށް ވަގުތު ހޯދަނީ ލިބޭ ޗުއްޓީތަކުގައި\nހިދުމަތްތެރި ޒުވާނުންނަށް ދޭ "އޭޝިއާ އިންސްޕިރޭޝަން އެވޯޑް" ގައި އިންސާނިއްޔަތަށް ހިދުމަތްކުރުމުގެ ކެޓަގަރީން އެވޯޑް ލިބުނު، އުމުރުން 30، އަހަރުގެ މިނާހް ބުނާ ގޮތުން އޭނާއަކީ ވަރަށް ދަތުރު ކުރާ ހިތްވާ މީހެކެވެ. އަހަރީ ޗުއްޓީގައި ދަތުރުކުރާނެ މަންޒިލަކާއި ބަޖެޓެއް ދުރާލައި އޭނާ އޮންނަނީ ރާވާފަ އެވެ. ޗުއްޓީ ނަގާނެ ދުވަސްތަކާ ދިމާކޮށް ހުރިހާ ކަމެއް ދުރާލައި ރާވާ ކަމަށް އޭނާ ބުންޏެެވެ.\n"އަސްލު ފުރަތަމަ މަސައްކަތް ފަށާއިރު މައިންޑްގަ ބާއްވަން މިފަހަރު ޗުއްޓީގަ ދާނީ މިވެނި ގައުމަކަށޭ. މިވެނި ދުވަސްކޮޅަކަށޭ ޗުއްޓީ ނަގާނީ. ދެން އެގޮތަށް ޕްލޭން ކޮށްފަ މި ބާއްވަނީ. ވަރަށް ބޮޑު ގުރުބާނީތަކެއް ވެގެން ކޮންމެ ކަމެއްވެސް ވާނީ. މިހެން ދަތުރުކުރަން ބައިވަރު ފައިސާ ބޭނުންވާނެ. އެހެންވެ ބައެއް ފަހަރު ޑަބަލް ޑިއުޓީވެސް ނަގާފަ ހުންނާނެ. އޭޑީކޭގަ ދެ އަހަރާއި ބައި ވަންދެން ވޯކްކޮށްފަ ކިޔަވަން ދިޔައީ. ޕެންޑެމިކާ ހެދި ބައެއް ކަންކަން މަޑުޖައްސާލަން ޖެހުނު. ބަޓް އައި ސްޓިލް ވޯކް ކޮވިޑް ކަންކަމުގަ އެކި ރިސޯޓުތަކަށް ގޮސް ބަލި މީހުން ބަލައިދެން. ވެކްސިން ޕްރޮގްރާމްގަވެސް ބައިވެރިވެގެން އެކަންކަމުގަވެސް އުޅެން."\nމަސައްކަތުގައި ހެސް ކިޔާފައި ބިޒީ ކޮށް އުޅެމުން، ލިބޭ ޗުއްޓީތަކުގައި މިގޮތަށް ދަތުރުތައް ކޮށްލުމަކީ ސިކުނޑި ތާޒާވާ ކަމެއް ކަމަށް މިނާހު ގަބޫލު ކުރެއެވެ. އަދި އަބަދު މަސައްކަތުގައި އުޅުމުގެ ބަދަލުގައި މާހައުލު ބަދަލު ކޮށްލުމަކީ ވެސް ވަރަށް ބޮޑަށް ސްޓްރެސް ފިލާ ކަމެއް ކަމަށް ގަބޫލު ކުރެ އެވެ.\nކޮވިޑުގެ ހާލަތުގައިވެސް އެކި ރިސޯޓުތަކުގައި ބަލި މީހުންނަށް ފަރުވާދިނުމުގައި-- ފޮޓޯ: މިނާހް\nބަޔޮލޮޖީއަށް ޖެހުނު ލޯތްބަކުން ވީ ޑޮކްޓަރަކަށް\n"އަސްލު އެންމެ ފުރަތަމަ ބޭނުންވީ އައިޓީ ދާއިރާއިން ކުރިއަށް ދާން. އެހެންވެ މަލްޓި މީޑިއާ އާއި ގްރެފިކްސް ދާއިރާއިން ކުރިއަށްދާން ވެސް ބޭނުންވި. އެކަމަކު ގްރޭޑް ހަތެއް ނިންމާފަ ލަންކާ އަށް ބަދަލުވެފަ ކިޔެވުމާއިގެން ކުރިއަށް ދަނިކޮށް ދެން ބަޔޮލޮޖީ ކިޔަވަންފެށީ. ދެން ވަރަށް ބޮޑަށް ހިތް ޖެހުނު އެ މާއްދާ އަށް. ހާޓެއް ޑައިސެޓްކުރަން ލިބުނު ފުރުސަތެއްގަ ބޮޑަށް މިކަމަށް ޝައުގުވެރިކަން އުފެދުނީ. ވަރަށް ބޮޑަށް ރީސާޗް ކުރިން މިކަން ކަމުގެ އެކި މައުލޫމާތު. ދެން އެ ގޮތުގަ ކުރިއަށް ދިޔައީ."\nކަލާފާނު ސްކޫލުން ގްރޭޑް ހަތެއް ނިންމައި ކިޔެވުމުގެ ބާކީ ބައި އަވަށްޓެރި ސްރީލަންކާއިން ފުރިހަމަ ކޮށް އޯލެވެލް އަދި އޭލެވެލް ނިންމައި އެންމެ ބޮޑަށް ދެން މަސައްކަތް ކުރެވުނީ ޑޮކްޓަރަކަށް ވުމުގެ ހުވަފެނުގައި ކުލަ ޖެއްސުމަށެވެ.\nމިނާހު ބުނި ގޮތުގައި އެންމެ ފުރަތަމަ މެޑިކަލް ދާއިރާއިން ކިޔަވަން ދިޔައީ މެލޭޝިއާގެ ޓެއިލާސް ޔުނިވާސިޓީ އަށެވެ. އަދި މި ޔުނިވާސިޓީގެ މެޑިސިންގެ ފުރަތަމަ ބެޗުގައި އޭނާ ހިމެނުނެވެ. އެއަށް ފަހު 2015 ވަނަ އަހަރު ރާއްޖެ އައުމަށްފަހު އިންޓާންޝިޕަށް އޭނާ ބަންގްލަދޭޝްއަށް ދިޔަ އެވެ. އިންޓާންޝިޕް ނިންމާލުމަށްފަހު އަނެއްކާވެސް އެނބުރި ރާއްޖެ އައިސް އޭޑީކޭގެ އިމަޖެންސީގައި ދެ އަހަރާއި ބައި ވަންދެން މަސައްކަތް ކުރި ކަމަށް އޭނާ ބުންޏެވެ.\nއޮކްސްފޯޑް ޔުނިވަސިޓީން ގްރެޖުއޭޓް ވި ދުވަހުގެ ފޮޓޯއެއް-- ފޮޓޯ: މިނާހް\nއޭގެ ފަހުން އިނގިރޭސި ވިލާތުގެ އޮކްސްފާޑް ޔުނިވާސިޓީ އޮފް މެޑިކަލް ސްކޫލުން ތައުލީމު ހާސިލް ކުރުމަށް ލިބުނު ފުރުސަތުގައި އިންޓަނޭޝަނަލް ހެލްތު އޮފް ޓްރޮޕިކަލް މެޑިސިން އިން މާސްޓާސް ނިންމާލުމަށްފަހު އެނބުރާ ރާއްޖެ އައީ ފަހުރުވެރި ވަނަ އަކާއެކުގަ އެވެ.\n"އޮކްސްފާޑުން ލިބުނު ފުރުސަތަކީ ޗާންސަކުން ލިބުނު ފުރުސަތެއް. އެންމެ ފުރަތަމަ ކުރިމަތިލީ އޮސްޓްރޭލިއާގަ އޮތް ޕްރޮގްރާމަކަށް. އެއީ ހޮސްޕިޓަލް މެނޭޖްމަންޓް އެންޑް ލީޑާޝިޕް ޕްރޮގްރާމަށް. ދެން އެކޮޅުން އަޅުގަނޑަށް ސްކޮލާޝިޕްވެސް ލިބިފަ އޮތީ. އެކަމަކު ޔަގީން ނުވެ އޮތީމަ ދެން ރިސާޗް ކުރީ ދުނިޔޭގެ ދެން ކޮން ޔުނިވާސިޓީތަކެއްގަ ތޯ ސްކޮލާޝިޕް ދެމުންދަނީ. ދެން އޮކްސްފޯޑު ފެނުނީ. އެތާނގަ 60 އިންސައްތަ ދަރިވަރުންނަކީ ސްކޮލާޝިޕްގަ ކިޔަވަމުން އަންނަ ދަރިވަރުން. އެހެންވެ އެތަނަށް އެޕްލައި ކުރީ. ދެން ފުރުސަތު ލިބުނީމަ އަޅުގަނޑު ވަރަށް މަސައްކަތް ކުރިން ރަން ވަނަ ހޯދަން. އެގޮތުން ޑިސްޓިންކްޝަނެއް އަޅުގަނޑަށް ލިބުނީ. އެއީ ވަރަށްވެސް އުފާވެރި ދުވަހެއް."\nމިނާހް ބަލި މީހަކަށް ފަރުވާދިނުމުގައި-- ފޮޓޯ: މިނާހް\nކާމިޔާބީ އަށް ވާސިލު ވެވުނީ ގޮންޖެހުންތަކާ ކުރިމަތިލައިގެން\nމިނާހު ބުނާ ގޮތުން އޭނާގެ ހަޔާތުގައި މިއަދާ ހަމަޔަށް އާދެވުނީ ކުރިން ރޭވި ގޮތާ ހިލާފަށް ކަމަށެވެ. ގިނަ ކާމިޔާބީތައް ހާސިލުކުރެވުނީ ގޮންޖެހުންތަކުގައި ހިފައިގެން ކަމަށް އޭނާ ބުންޏެވެ. އެގޮތުން މެޑިސިން ކިޔަވަމުން ދިޔައިރުވެސް ބޮޑެތި ގޮންޖެހުންތަކާ ދިމާވި ކަމަށާއި މާލީ ގޮތުންވެސް ވަރަށް ބޮޑު ދަތިތަކާ ކުރިމަތިލާން ޖެހުނު ކަމަށެވެ. އެކަމަކު އާއިލާ އާއި ރައްޓެހިންގެ ފަރާތުން ލިބުނީ ހީވެސް ނުކުރާހާ ބޮޑެތި އެހީތެރިކަން ކަމަށާއި އެކަމަށް އަބަދުވެސް ޝުކުރިވާނެ ކަމަށެވެ.\nމެޑިސިން އަކީ ހަގީގަތުގައި އެހާ ފަސޭހަ ދާއިރާއެއް ނޫން ކަމަށާއި މާލީ ގޮތުންވެސް ވަރަށް ބޮޑު ހަރަދު ދާނެ ދާއިރާއެއް ކަން އޭނާ ފާހަގަކުރި އެވެ. ގިނަ މީހުން ހީކުރަނީ މި ދާއިރާއަކީ ވަރަށް ގިނަ ފައިސާ ލިބޭ ދާއިރާއެއް ކަމަށް ނަމަވެސް ކިޔެވުމަށްދާ ހަރަދު ކަވަރު ކުރެވެނީ ވެސް ވަރަށް ދުވަހުގެ މަސައްކަތުން ކަމަށް ބުންޏެވެ. މި ދާއިރާއަށް ވަންނަން ޖެހޭނީ ފައިސާ ހޯދުމުގެ ނިޔަތުގައި ނޫން ކަމަށާއި މީހުންނަށް އެހީތެރިވެދީ މީހުންނަށް ހިދުމަތްކުރުމަށް މި ދާއިރާ ހިޔާރު ކުރުމުން އަސްލު ކާމިޔާބު ހާސިލު ކުރެވޭނެ ކަން ގަބޫލު ކުރާ ކަމަށްވެސް ބުންޏެވެ.\nމިނާހް މަންމަ އާއެކު ނަގާފައިވާ ފޮޓޯއެއް-- ފޮޓޯ: މިނާހް\nކާމިޔާބީގެ އެންމެ ބޮޑު އަސްލަކީ މަންމަ\n"މަންމަ އަކީ ގައުމީ އެވޯޑު ވިނާއެއް. މަންމައަށް އެ އުމުރުގަ އެހާ ބޮޑު ކާމިޔާބީއެއް ލިބުނީމަ އަޅުގަނޑަށް ގަބޫލު ކުރެވެނީ އަދި އަޅުގަނޑަކަށް މާ ބޮޑު މަސައްކަތެއް ނުކުރެވެޔޭ. އަސްލު އެންމެ ބޮޑު އިންސްޕިރޭޝަނަކީވެސް މަންމަ."\nކާމިޔާބީ ގެ މަގުގައި މިހާ ތަނަށް ކުރެވުނު މަސައްކަތުގެ ވާހަކަ ފަށަމުން މިނާހް ބުންޏެވެ. މިނާހް ފާހަގަ ކުރާ ގޮތުގައި މިހާތަނަށް ހާސިލު ކުރެވުނު ކާމިޔާބީތަކުގެ ފަހަތުގައި ގިނަ ބަޔަކު އެބަތިއްބެވެ. އާއިލާއާއި ރައްޓެހިންނާއި މަންމަ އާއި ބައްޕަގެ ފަރާތުން ހުއްޓުމެއްނެތި ލިބެމުންދިޔަ އެހީތެރިކަމާއި ހިތްވަރަށް ހިތުގެ ފުންމިނުން ޝުކުރު އަދާކުރެ އެވެ. ހާއްސަކޮށް މަންމަގެ ބުރަ މަސައްކަތް އޭނާ ފާހަގަކުރެ އެވެ.\nމިނާހް މަންމަ އާއި ބައްޕަ އަދި އާއިލާގެ މެމްބަރުންނާއެކު-- ފޮޓޯ: މިނާހް\n"އަޅުގަނޑު ހަނދާންވޭ މާލޭގަ ސްކޫލްގަ އުޅޭއިރު ހެނދުނު ދާ ގޮތަށް ގެއަށް އާދެވޭނީ ރޭގަނޑު. ހެނދުނު ސްކޫލަށް ގޮސްފަ ނިމޭ ގަޑިއަށް މަންމަ އަންނާނީ ޔުނިފޯމް ބަދަލު ކޮށް ލާނެ ހެދުން ހިފައިގެން. ކާއެއްޗެހިވެސް ހިފައިގެން އަންނާނީ. އައިސް ހެދުން ބަދަލު ކޮށްގެން ކާންދީގެން ދެން ދާނީ ގުރުއާން ކްލާހުން ޓިއުޝަން ކުލާހުން އެހެން ގޮސް ހުރިހާ ކުލާސްތައް ނިމޭއިރު ހުންނާނީ އިރުއޮއްސިފަ. މަންމަ ހަގީގަތުގަވެސް ވަރަށް ބުރަ މަސައްކަތްތަކެއް ކޮށްދިން. މަންމަ ބޭނުންވަނީ މަންމަގެ ކޮންމެ ކުއްޖެއްވެސް މޮޅަށް ކިޔަވަން. ކިތަންމެ ވަރަކަށް ޝުކުރު އަދާކުރިޔަސް މަންމައަށް ހައްގު ޝުކުރު އަދައެއް ނުކުރެވޭނެ."\nމިނާހް ފާހަގަ ކުރާ ގޮތުގައި އާއިލާގެ އެންމެން ފަރާތުންވެސް ލިބުނީ ބޮޑު ތަރުހީބެކެވެ. ބޮޑު ހިތްވަރެކެވެ. އޭނާ ބުނީ މިއަދު ހުރި މަގާމަށް އާދެވުމުގައި ބައްޕަގެ ފަރާތުންވެސް ލިބުނީ އާދަޔާ ހިލާފު ހިތްވަރެއް ކަމަށެވެ. ބައްޕަގެ ފަރާތުން ވެސް މެދުނުކެނޑި އަބަދުވެސް ލިބުނީ އުއްމީދު ކަމަށެވެ.\nމިނާހަކީ ޒުވާން ޑޮކްޓަރެކެވެ. އިންސާނީ ހިދުމަތުގެ ނަމޫނާ އެކެވެ. ވަން އިން އެދެނީ މިނާހަށް އަދިވެސް އިތުރު ކާމިޔާބެވެ.\nގުޅޭ ޓެގު ސިއްހަތު ޒުވާނުން ބިދޭސީންގެ މައްސަލަތައް


Hoonukoh sai buimun cancer'ge nurahkaa ithuruvey! - vNews.mv\nމުޙައްމަދު އަފްރާޙް 21 March 2019, 19:57\nހެނދުނުގެ ނާސްތާއާއިއެކު ހޫނު ކަޅުސައިތައްޓެއް ބޯލުމަކީ ދިވެހީންގެ ތެރެއިންވެސް ގިނަ ބަޔެއްގެ އާދައެކެވެ. ސައި ހޮޓާ އަދި ކެފޭތަކުން ހެނދުނުގެ ނާސްތާއަށް ލިބެންހުންނަ މަސްހުންޏާއި، ނުވަތަ ކުޅިމަހާއި ރޮއްޓާއިއެކު އާންމުކޮށް ލިބޭ އެއް ބުއިމަކީވެސް ހޫނު ކަޅެކެވެ. މިއީ ގިނަ ދިވެހީންގެ އާދައެކެވެ. ނަމަވެސް، މިއީ ވިސްނާލުންވެސް މުހިއްމު ކަމެކެވެ.\nއައު ދިރާސާއަކުން ހާމަވި ގޮތުގައި، އާދަޔާއި ޚިލާފަށް ހޫނުކޮށް ކަޅުސައި ބުއިމަކީ ކަރާއި ބަނޑު ގުޅުވައިދޭ ކާނާ ދަތުރުކުރާ ހޮޅި، ނުވަތަ "އެސޯފެގަސް" އަށް ޖެހޭ ކެންސަރު ނުވަތަ "އެސޯފެޖިއަލް ކެންސަރ"ގެ ނުރައްކާ އިތުރުކޮށްދޭ ކަމެކެވެ. މިއީ، ހަމައެކަނި ކަޅުސަޔަށް އޮތް ކަމެއް ނޫނެވެ. ހޫނު ގަދަކޮށް އެހެން ބުއިންތައް ބޭނުންކުރުމަކީވެސް، ކެންސަރުގެ ނުރައްކާ އިތުރުވާނެ ކަމެކެވެ.\nމި ދިރާސާއިން ހާމަވި ކަންތައްތަކަށް ބަލައިލަމާތޯއެވެ؟ 60 ޑިގްރީ ސެލްސިއެސް އަށްވުރެ ހޫނުކޮށް ހުންނަ ކަޅުސައިގެ2ތަށި ދުވާލެއްގެ މައްޗަށް ބޯނަމަ، ކެންސަރު ޖެހުމުގެ ނުރައްކާ 90 އިންސައްތައަށް އިތުރުވެއެވެ. މި ދިރާސާ ހަދާފައިވަނީ އީރާނުގެ ރަށެއް ކަމަށްވާ ގޮލެސްތާންގެ 50،000 މީހުންނާއިބެހޭ މަޢުލޫމާތު ބޭނުންކޮށްގެންނެވެ.\n"ހޫނު ކަޅުސައި، ކޮފީ، އަދި އެހެނިގެން ބުއިންތަކަކީ ގިނަ ބަޔަކު ލޯބިކުރާ އެއްޗެއް. ނަމަވެސް، މިފަދަ ބުއިންތައް ހޫނުކަންމަތީ ބުއިމަކީ ޞިއްހަތަށް އެންމެ ރައްކާތެރި ގޮތެއް ނޫން. އެންމެ ރަނގަޅު ގޮތަކީ، ސައިތަށި ނުވަތަ ކޮފީ ކުޑަކޮށް ފިނިވަންދެން މަޑުކޮށްލުން،" މި ދިރާސާގައި އިސްކޮށް ހަރަކާތްތެރިވި އެމެރިކަން ކެންސަރ ސޮސައިޓީގެ ޑރ ފަރްހާދް އިސްލާމީ ބުންޏެވެ.\nމީގެ ކުރީންވެސް މިކަމާއިބެހޭ ދިރާސާތައް ހަދާފައިވެއެވެ. އަދި، ހޯދިފައިވަނީ އެއް ހޯދުންތަކެކެވެ. ނަމަވެސް، ހޫނު ބުއިންތައް ބޭނުންކުރަންވީި އެންމެ ރަނގަޅު "ޓެމްޕެރޭޗަރ" ނުވަތަ ފިިނިހޫނުމިން ދެނެގަނެވުނު މިއީ ފުރަތަމަ ފަހަރެވެ. ކަރާއި ބަނޑު ގުޅުވައިދޭ ހޮޅިއަށް ޖެހޭ ކެންސަރަކީ، 8 ވަނައަށް އެންމެ އާންމު ކެންސަރުގެ ވައްތަރެވެ. މި ބަލީގައި އަހަރެއްގެ މައްޗަށް މަރުވާ މީހުންގެ އަދަދު 400،000 އަށް އަރައެވެ.\nއެމެރިކަން ކެންސަރ ސޮސައިޓީއިން ބުނާ ގޮތުގައި، އެމެރިކާއަށް އެކަނި ބަލާލިއަސް، މި އަހަރުގެ ތެރޭގައި އިތުރު 13،750 ފިރިހެނުންނާއި 3،900 އަންހެނުންނަށް މި ވައްތަރުގެ ކެންސަރު ޖެހިގެން ރިޕޯޓްކުރާނެއެވެ. ނަމަވެސް، ހޫނު ކަޅުސައި ފަދަ ބުއިންތަކުގެ ސަބަބުން، މި ވައްތަރުގެ ކެންސަރު ޖެހުމުގެ ނުރައްކާ ބޮޑުވާ ސަބަބު އަދި ހޯދިފައެއް ނުވެއެވެ. އަދި، އެކަން ތަހުލީލް ކުރުމަށް އިތުރު ދިރާސާތައް ހަދަން ޖެހިފައިވާކަން ސައިންޓިސްޓުން ޤަބޫލްކުރެއެވެ.\nއެހެން ތަފާސްހިސާބުތަކަށް ބަލާލާއިރު، 65 ޑިގްރީއަށްވުރެ ހޫނުކޮށް ކަޅުސައި ފަދަ ބުއިންތައް ބޭނުންކުރާ މީހުންގެ އަދަދު އެމެރިކާ އަދި ވިލާތުގެ ޤައުމުތަކުގައި އާންމުކޮށް މަދެވެ. ނަމަވެސް، ހޫނު ބުއިންތަކަކީ ރަޝިއާ، ތުރުކީ، ދެކުނު އެމެރިކާ ފަދަ ޤައުމުތަކުގައި އާންމު އެއްޗެކެވެ. އަދި، މެދުއިރުމަތީގެ ޤައުމުތަކުވެސް މިއީ އާންމު ކަމެކެވެ. އެހެންކަމުން، ހޮޓަލަކަށް އަރައި ހޫނު ކާތަކެއްޗާއި އެކު ހޫނު ކަޅުސަޔަށް އޯޑަރު ދޭއިރު، ނުވަތަ ހޫނު ކޮފީއަކަށް އޯޑަރު ދޭއިރު، މިއީ ވިސްނާލުން މުހިއްމު ކަމެއްކަން ހަނދުމަކޮށްލާށެވެ.


Maafuhtah araa feybun manaakoffi\nއެންމެ ގިނަ ގެސްޓްހައުސް ހުރި އެއް ރަށް ކަމަށްވާ ކ. މާފުށި --\nރަށު ޓޫރިޒަމް އެންމެ ބޮޑަށް ފުޅާކޮށްފައިވާ ކ. މާފުއްޓަށް އަރާ ފޭބުން ހެލްތް ޕްރޮޓެކްޝަން އެޖެންސީ (އެޗްޕީއޭ) އިން މަނާކޮށްފި އެވެ.\nމާފުއްޓަށް އަރާ ފޭބުން މަނާކޮށްފައިވަނީ އެ ރަށުގެ ގެސްޓް ހައުސްއަކަށް ދިޔަ ފަތުރުވެރިއަކު ކޮވިޑް-19 އަށް ޕޮޒިޓިވްވުމާއި ގުޅިގެންނެވެ. އޭނާ އެ ބައްޔަށް ޕޮޒިޓިވްވެފައިވާކަން އެނގުނީ އެގްޒެކްޓިވް ސްކްރީނިންގެ ތެރެއިންނެވެ.\nއެޗްޕީއޭއިން ބުނީ މާފުށި މޮނިޓަރިންއަށް ގެނައީ ޕޮޒިޓިވްވި މީހާއާ ކޮންޓެކްޓްވި ބަޔަކު ތިބި ކަމުގެ މައުލޫމާތު ލިބިގެން ކަމަށެވެ. އަދި ކޮންޓެކްޓް ޓްރޭސިންގެ މަސައްކަތް މުޅީން ނިމި އެޗްޕީއޭއިން ވަކި ގޮތެއް އަންގަން ދެން މާފުއްޓަށް އަރާ ފޭބުން މަނާ ކޮށްފައިވާ ކަމަށެވެ.\nކޮވިޑްގެ ބަލިމަޑުކަމާއި ގުޅިގެން ގެސްޓްހައުސް ޓޫރިޒަމް ނުވަތަ ރަށު ޓޫރިޒަމް ހުއްޓާލުމަށްފަހު އަލުން ފަށާފައިވަނީ މިދިޔަ މަހުގެ 15 ވަނަ ދުވަހުއެވެ. މިހާތަނަށް ގެސްޓްހައުސް ހުޅުވާފައިވަނީ މާފުއްޓާއި ހުރާ އަދި ގުރައިދޫ އާއި ތޮއްޑޫގެ އިތުރުން ރަސްދޫ އާއި ވ. ތިނަދޫ އަދި ކެޔޮދޫ ފަދަ މަދު ރަށްތަކެއްގައެވެ. މިއީ ގެސްޓް ހައުސް ހުޅުވި ރަށެއް އެޗްޕީއޭގެ މޮނިޓަރިންއަށް ގެނައި ފުރަތަމަ ފަހަރެވެ.\nމާފުށި އެޗްޕީއޭ މިނިސްޓްރީ އޮފް ޓޫރިޒަމް + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19\nބަލީގެ ހާލަތު ގޯސްވާތީ ގެސްޓްހައުސްތައް އިންސްޕެކްޓް ކުރަނީ\nއިންޑިއާއިން އަންނަ ދިވެހިން ކަރަންޓީނަށް\nމާފުށިން އިތުރު 85 ކޭސް، ނަންބަރު 314 އަށް\nމާފުށީގެ ޕޮޒިޓިވް ނަންބަރު 235 އަށް


BREAKING: Covid jehi Koyya Hassan Manik maruvejje | ThePress\nކޮވިޑު ޖެހި ކޮއްޔަ ހަސަންމަނިކު މަރުވެއްޖެ\n20 February 2021, 10:49\nކޮވިޑް-19 ޖެހި ހާލު ދެރަވެގެން ފަރުވާ ދެމުން ދަނިކޮށް ކޮއްޔަ ހަސަންމަނިކު މަރުވެއްޖެއެވެ.\n"ދަ ޕްރެސް" އަށް އެނގިފައިވާ ގޮތުގައި ކޮއްޔަ ހަސަންމަނިކު މަރުވި އިރު، އޭނާގެ އާއިލާގެ އިތުރު މީހަކު ވަނީ ކޮވިޑަށް ޕޮޒިޓިވް ވެފައެވެ.\nމައުލޫމާތު ލިބިފައިވާ ގޮތުގައި ކޮއްޔަ ހަސަންމަނިކު މި ފަހުން އުޅުނީ ވަރަށް ބަލިކޮށް ކަމަށާއި އޭނާ ޑައިލަސިސް ވެސް ހަދަމުން ގެންދެއެވެ.\nކޮއްޔަ ހަސަންމަނިކު މަރުވި އިރު ދުނިޔޭގައި އޭނާގެ5ކުދިން އެބަ ތިއްބެއެވެ.\nގިނަ އަދަދެއްގެ ފިލްމާއި ޑްރާމާ ކުޅެފައިވާ ކޮއްޔަ ހަސަންމަނިކަކީ ގިނަ ބައެއްގެ މަގުބޫލުކަން ހޯދާފައިވާ ފަންނާނެކެވެ.\nރައްޔިތުންގެ މަޖިލީހުގެ ކުރީގެ ނައިބު ރައީސް އަދި ކުރީގެ ފިލްމީ ތަރި މޫސާ މަނިކު (ރީކޯ މޫސަ) ވެސް ވަނީ ޓްވީޓެއް ކުރައްވާ އޭނާއާއި ހަސަންމަނިކުގެ ގާތްކަމުގެ ވާހަކަ ދައްކަވާފައެވެ.\nކޮވިޑް ޖެހި ހަސަން މަނިކު މަރުވި އިރު ރޭ ވަނީ ކޮވިޑް-19 ޖެހިގެން އުމުރުން 63 އަހަރުގެ އަންހެނަކު މަރުވެފައެވެ.\nރާއްޖެއިން ކޮވިޑް ފެނުނު ފަހުން، އެ ބަލީގައި މަރުވި މީހުންގެ އަދަދު މިހާރު ވަނީ 60 އަށް އެރީއެވެ. މަރުވި މީހުންގެ ތެރޭގައި ހިމެނެނީ 53 ދިވެހިންނާއި7ބިދޭސީންނެވެ. މަރުވި ބިދޭސީންގެ ތެރޭގައި ހިމެނެނީ ބަންގްލަދޭޝްގެ6މީހަކާއި ފިލިޕީންސް މީހެކެވެ. ރާއްޖެއިން ކޮވިޑް ޖެހިގެން ނިޔާވި 60 މީހުންގެ ތެރެއިން 58 މީހަކު މާލެ ސަރަހައްދުގައި މަރުވެފައި ވާއިރު،2މީހަކު މަރުވީ އަތޮޅު ތެރޭގެ ރަށްތަކުންނެވެ.\nމީގެ އިތުރުން، އެޗްޕީއޭއިން ބުނެފައި ވަނީ ޕޮޒިޓިވް ކޭސްތަކުގެ ތެރޭގައި ހިމެނޭ7މީހަކު މަރުވެފައި ވާއިރު އެއީ ކޮވިޑް މަރު ނޫން ކަމަށް ނިންމާފައިވާ ކަމަށެވެ. ހަމައެއާއެކު ދުބާއީގައި ހުއްޓާ ކޮވިޑް ޖެހިގެން ދިވެއްސަކު ވަނީ މަރުވެފައެވެ. އެއީ އުމުރުން 38 އަހަރުގެ ދިވެހި ފިރިހެނެކެވެ.\nއޭގެ އިތުރުން ރާއްޖޭގައި ދޭން ފަށާފައިވާ ކޮވިޝީލްޑް ވެކްސިން ދިން ފަހުން، އުމުރުން 93 އަހަރުގެ މީހަކު އިއްޔެ ވަނީ މަރުވެފައެވެ. އެޗްޕީއޭއީން ބުނީ އިއްޔެ މަރުވި މީހާއަކީ ވެކްސިން ދިން ފަހުން ރާއްޖޭގައި މަރުވި ފުރަތަމަ މީހާ ކަމަށެވެ. އެޗްޕީއޭއިން ބުނީ އެމީހަކީ، ގިނަ ބަލިތަކަށް ބޭސް ކުރަމުން ދާ މީހެއް ކަމަށާއި، ބަލީގެ ސަބަބުން އެދުމަތިވެފައި އޮންނަތާ 10 އަހަރު ވެފައި ވާ މީހެއް ކަމަށެވެ.\nހަބަރު ރީކޯ މޫސާ ކޮވިޑް-19\nޥެކްސިން ޖެހުމުން ޝޮކު ޖެހި އައިސީޔޫގަ އޮތީ ކޮން ޒުވާނެއް؟


ވިމްބަލްޑަންގެ ތަށްޓާއެކު ޖޮކޮވިޗް އެނބުރި އަތުވެއްޖެ\nޢަބްދުﷲ އަޝްރަފް 16 ޖުލައި 20183އަހަރު\nއިނގިރޭސި ވިލާތުގައި ކުރިއަށްދިޔަ ވިމްބަލްޑަން ޓެނިސް މުބާރާތުގެ ފިރިހެންބައިގެ ސިންގަލްސް ޗެމްޕިއަންކަން ސާބިޔާގެ ނޮވަކް ޖޮކޮވިޗް ހޯދައިފިއެވެ. ދުނިޔޭގެ ރޭންކިންގ ގެ 21 ވަނައިގައި ހުރި މި ކުޅުންތެރިޔާ މިއަހަރު ބޭއްވި3ވަނަ ގްރޭންޑް ސްލޭމް މުބާރާތުގެ ތަށި އުފުލާލީ ދެކުނު އެފްރިކާގެ ކެވިން އެންޑަސަން ސީދާ ތިން ސެޓުން ބަލިކޮށްގެންނެވެ. އިއްޔެ ސެންޓަރ ކޯޓްގައި ކުރިއަށްދިޔަ ފައިނަލް މެޗްގެ ސެޓްތައް ޖޮކޮވިޗް ގެންދިޔައީ 2-6 2-6 އަދި 6-7 އިންނެވެ. މިއީ ޖޮކޮވިޗް މި މުބާރާތުގެ ތަށި ހޯދި ހަތަރުވަނަ ފަހަރެވެ. އަދި މިއީ އޭނާ ކާމިޔާބުކުރި 13 ވަނަ ގްރޭންޑް ސްލޭމް މުބާރާތެވެ.\nމިއީ އަނިޔާއާ އެހެނިހެން ސަބަބުތަކާހުރެ ދޮޅު އަހަރެއްހާ ދުވަސްވަންދެން މާބޮޑު ކާމިޔާބަކާ ހަމައަށް ނާދެވި ހުރި ޖޮކޮވިޗް އަލުން ޓެނިހުގެ ތެރެއަށް އެނބުރި އައުންކަމަށް ގިނަ ބަޔަކު ގަބޫލުކުރެއެވެ.\n“ކިތަންމެ ވަގުތެއް އައި އަހަރެންނަށް އެނބުރި އާދެވޭނެ ކަމާ ދޭތެރޭ ސުވާލު އުފެދުނު. މިހިސާބަށް އާދެވޭނެ ކަމެއް ކުރިއަކުން ނޭނގެ.” 2011، 2014 އަދި 2015 ވަނަ އަހަރުގެ މުބާރާތް ކާމިޔާބުކުރި ޖޮކޮވިޗް ބުންޏެވެ.\n“އެނބުރި އަންނަން މިއަށްވުރެ ވަކި ރަނގަޅު ތަނެއް ނެތް. މިއީ ޓެނިހުގެ ދުނިޔޭގަ އެންމެ ހާއްސަ އެއް ތަން، މިތަން އަހަރެންނަށް ވަރަށް ހާއްސަ.” މެޗަށްފަހު ނޫސްވެރިންނާ ވާހަކަދައްކަމުން އުމުރުން 31 އަހަރުގެ ކުޅުންތެރިޔާ ބުންޏެވެ.\nވިމްބަލްޑަންގައި ޖޮކޮވިޗް ހޯދި މި ކާމިޔާބާއެކު ދުނިޔޭގެ އެންމެ ފަހުގެ ރޭންކިންގ މިއަދު އާންމު ކުރާއިރު ގަދަ ދިހައެއްގައި ހިމެނުމުގެ ފުރުސަތު ބޮޑެވެ.\nއަނެއްކޮޅުން ޖޮކޮވިޗް އަތުން ބަލިވި އުމުރުން 32 އަހަރުގެ އެންޑަސަންއަށް މި މެޗްގައި މާ އެދެވޭ ކުޅުމެއް ނުދެއްކުނެވެ. ވިމްބަލްޑަން ގެ ތާރީހްގައި ވެސް ކުޅުނު އެންމެ ދިގު ސެމީ ފައިނަލްން މޮޅުވިތާ 48 ގަޑި އިރު ނުވަނީސް ކުޅެންޖެހުނު މި މެޗްގައި އޭނާ ފެނުނީ މާ ވަރުބަލިކޮށެވެ. މެޗްގެ ކުރީ ކޮޅު އަނިޔާގެ މައްސަލަވެސް ކުރިމަތިވި އެންޑަސަން އަށް ކިރިޔާވެސް ރަގަޅު ފައިޓެއް ދެވުނީ ތިންވަނަ ސެޓް ގައެވެ.


Liverpool supporter innah hinithunvun, Klopp ge ebbasvun 2026 vana aharaa hama ah aakoffi - One Online\nލިވަޕޫލް ކޯޗު ކްލޮޕް --- ފޮޓޯ/ ގެޓީ\nލިވަޕޫލް ސަޕޯޓަރުންނަށް ހިނިތުންވުން، ކްލޮޕުގެ އެއްބަސްވުން 2026 ވަނަ އަހަރާ ހަމައަށް އާކޮށްފި\nކާމިޔާބު ކޯޗު ޔާގަން ކްލޮޕް، ލިވަޕޫލާއެކު ވެފައިވާ އެއްބަސްވުން އިތުރު ދެ އަހަރަށް އާކޮށް، ކްލަބުގައި 2026 ވަނަ އަހަރާ ހަމައަށް މަޑުކުރަން އެއްބަސްވެއްޖެއެވެ.\nއުމުރުން 54 އަހަރުގެ ކްލޮޕް 2015 ވަނަ އަހަރު ލިވަޕޫލުގެ ކޯޗުކަމާ ހަވާލުވެ، ހަދާފައިވާ އެއްބަސްވުން ހަމަވާން ކުރިން އޮތީ 2024 ވަނަ އަހަރުގެ ސީޒަންގެ ނިޔަލަށެވެ. އެހެން ނަމަވެސް އިތުރު ދެ އަހަރަށް އެއްބަސްވުން ދަންމާލުމާއެކު ލިވަޕޫލުގެ ސަޕޯޓަރުންނަށް ވަނީ ބޮޑު ހިތްހަމަޖެހުމެއް ލިބިފައެވެ. ކްލޮޕާއެކު އޭނާގެ ކޯޗިން ޓީމު އެއްކޮށް އެއްބަސްވުން އާކޮށްފައިވެއެވެ.\n"އެއްބަސްވުން އާކުރެވުމަކީ ލިބުނު ހިތްވަރެއް، އުންމީދެއް، އަދި އުފަލެއް. ވެރިން އެއްބަސްވުން އާކުރަން އައި ހިސާބުން ސުވާލުކޮށްލެވުނު އަދިވެސް ހިތްވަރު އެބަހުރިތޯ މިކަމައިގެން ކުރިއަށް ދާން. އަހަންނަށް އެ ހިތްވަރު ލިބެނީ މި ކްލަބުން. މި ކްލަބުގައި އެކަން ކުރެވޭނެ މާހައުލު އެބައޮތް. މިހުރީ ވަރަށް ބޮޑަށް ހިތްހަމަޖެހިފައި،" އެއްބަސްވުން އާކޮށް، ކްލޮޕް ބުންޏެވެ.\nކްލޮޕް ބުނީ އެއްބަސްވުން އާކުރަން އާނއެކޭ ބުނަން ނެގީ ކުޑަ ވަގުތުކޮޅެއް ކަމަށާއި، ލިވަޕޫލް ދެކެ އޭނާ ހިތުގެ އަޑިން ލޯބިވާކަން ޔަގީން ކަމަށެވެ.\nކްލޮޕުގެ ކޯޗުކަމުގެ ދަށުން ލިވަޕޫލުން މިހާތަނަށް 373 މެޗު ކުޅެފައިވާ އިރު، މޮޅުވުމުގެ ޕަސެންޓަކީ 61.39 އެވެ. އެއީ ފަހުގެ ތާރީހެއްގައި ލިވަޕޫލް ކޯޗެއްގެ ފަރާތުން ފެނުނު އެންމެ ރަނގަޅު ރެކޯޑެވެ. ޗެމްޕިއަންސް ލީގާއި ޕްރިމިއާ ލީގުވެސް ލިވަޕޫލާއެކު ކްލޮޕް ކާމިޔާބުކޮށްފައިވާ އިރު، ކްލޮޕާއެކު އެ ކްލަބަށް އިނގިރޭސި ލީގު ލިބުނީ 30 އަހަރުގެ ދިގު އިންތިޒާރަކަށް ފަހުއެވެ.\nކްލޮޕާއެކު ލިވަޕޫލުން މި ސީޒަނުގައިވެސް ދަނީ ތާރީހު ލިޔެލަން މަސައްކަތް ކުރަމުންނެވެ. ލީގު ކަޕް ކާމިޔާބުކޮށް އެފްއޭ ކަޕްގެ ފައިނަލަށްވެސް ލިވަޕޫލް ދަތުރުކޮށްފައިވާ އިރު، ލީގު ހޯދުމުގެ ފުރުސަތުވެސް އެބައޮތެވެ. އޭގެ އިތުރުން ލިވަޕޫލް އޮތީ ޗެމްޕިއަންސް ލީގުގެވެސް ސެމީ ފައިނަލުގައެވެ. އެހެންކަމުން އެ ކްލަބަށް މި ސީޒަނުގައި ހަތަރު ތަށި ހޯދުމަށް ފުރުސަތު އެބައޮތެވެ. މީގެ ކުރިން އެއްވެސް އިނގިރޭސި ކްލަބަކަށް އެ ކާމިޔާބީ ހޯދިފައެއް ނުވެއެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ލިވަޕޫލް ޔާގަން ކްލޮޕް\nމާނޭ ވިއްކާލަން ލިވަޕޫލާއި ބަޔާން އެއްބަސްވި އަގަކީ 35 މިލިއަން ޕައުންޑް\nލިވަޕޫލުގެ ޓްރާންސްފާ ނިންމުމަށް ގައުމީ ޓީމު ދޫކޮށް ނޫނޭޒް އިނގިރޭސި ވިލާތަށް!\nލިވަޕޫލާއި ޕީއެސްޖީއަށް ނޫނެކޭ ބުނެ، އަރަމުން އަންނަ ތަރި ޗުއަމެނީ ރެއާލްއަށް!\nލިވަޕޫލުގެ އެދުމަށް އިންކާރުކޮށް، އަނިޔާގައި ހުރި ސަލާހް މިސްރު މެޗު ކުޅެފި\n"ލިވަޕޫލް ސަޕޯޓަރުން އަންނަ އަހަރު ފައިނަލަށް އިސްތާންބޫލްގެ ހޮޓެލްތައް ބުކް ކުރޭ"


(10 ޑިސެމްބަރ 2018 އާ ގުޅޭ) -- މެންދުރު ބާރަޖަހަން ވާއިރަށް މަންހާމެންގެ ފަސްކުދިންގެ ގްރޫޕުން ފަސްވަރަކަށް ގެއަށްވަދެ އެގޭގޭގެ މީހުންނަށް އެހީތެރިވެދިނެވެ. ބަންގިގޮވުމުން ހުރިހާ ދަރިވަރުން ގާތު ފަނަރަވަރަކަށް މިނެޓުގެ ބްރޭކެއް ނެގުމަށް ޓީޗަރުން އެދިލެއްވިއެވެ. ފުރުޞަތުގެ ބޭނުން ހިފާލަމުން މަންހާ އޭނަގެ ރަޙުމަތްތެރިންނަށް ކައިރީގައި ހުރި އުސް އިމާރާތެއް ދައްކާލިއެވެ.\n"އެއީ އެގެތަ...." އަލީޝާގެ ދެލޯ ބޮޑުކޮއްލަމުން އަވަސް އަވަހަށް އަހާލިއެވެ. މަންހާ އެއާއެކު ބޯޖަހާލިއެވެ.\n"ދެން ދާނީ އެގެއަށް ދޯ.....އެހެންނޫނީ ނިންމާލަން ބުނާއިރުވެސް އޮންނާނީ އެގެއަށް ނުދެވިފަ" އަމާނީ ބުނެލިއެވެ.\n"ތެދެއް މަންހާ، ދެން ދާނީ އެގެއަށް ދޯ، މަށަށްވެސް މިހާރު ހުރެވެނީކީނޫން ތި ހެންޑަސަމް ދެކިލާހިތުން" ޝިފްނާ ބުނެލިއެވެ.\n"ހޭ ގާރލްސް، ސްޓޮޕިޓް.....ދެން ފަހުން ދާނީ، އަދި ޓައިމް އެބައޮތޭ" މަންހާ ލަދުވެތިގޮތަކަށް އޭނަގެ ރައްޓެހިންނަށް ނަޒަރު ހިންގާލަމުން ބުނެލިއެވެ. ހަގީގަތުގައި މަންހާ އެގެއަށް ވަންނަން ކިތަންމެހާވެސް ބޭނުމެވެ. އެހެންނަމަވެސް ހަމަ ހިތްބިރު ގަންނަނީއެވެ. އެހާ ކައިރިން އޭނަ ފެނުނީމަ ދެންވާނެ ގޮތެއް ނޭގޭތީއެވެ. އެ ޒުވާނާ ފެނިފަ އޭނަ އަނބުރައިވެސް ގަނެދާނެއެވެ. އޭނަ އެހާވެސް ފުރިހަމަވެފަ ސްމާޓެވެ. މަންހާގެ ހިތުގެ އެންމެ ފުންމިނަށް އެޒުވާނާ ފީނައިގަތުމަށް އެހިތްވަނީ ހުޅުވާލެވިފައެވެ.\n"ތިއުޅެނީ މިހިސާބަށް އައިސްފަވެސް އަހަރުމެންނަށް އޭނަ ނުދައްކަންވެގެން.....ދޯ" އަލީޝާ ވިސްނާލަން ހުރެފައި މަންހާގެ ކޮނޑުގައި ޖަހާލަމުން ބުނެލިއެވެ.\n"ޑިއާރސް، ބްރޭކްގަޑިވެސް ނިމެނީނު، ހިނގާ އެގެއާ ދިމާލަށް ދަމާ" ޝިފްނާ ވަހަކަދެއްކިއެވެ.\nފަސްކުދިންގެ ފަހަތުން އެމީހުންނާއި ހަވާލުވެގެން އުޅޭ ޓީޗަރުވެސް ހިނގައިގަތެވެ. އެކުދިން ގޮސް ހުއްޓުނީ ގ.އާނިއާ ގޭގެ ދޮރުމައްޗަށެވެ. އެގެއަށް ވަންނަންވެގެން ދޮރުގެ އަތްގަނޑުގައި ހިފާލީ އަލީޝާއެވެ. އެހެންނަމަވެސް އެދޮރުހުރީ ތަޅުލާފައެވެ.\n"މީ ދީނު ބަޒާ، ވީ ހޭވް ޓު ޔޫސް ދިސް.....އޭރުންނޭ އަންސާކުރާނީ" މަންހާ ދޮރުގެ އެއްފަރާތުގައި ހަރުކޮށްފައިވާ ސްވިޗް ބޯޑު ދައްކާލަމުން ބުނެލިއެވެ.\nދަރިވަރުން އުޅޭ ނޫޅޭގޮތް ބަލަން އެމީހުންނާއި ހަވާލުވެގެން ހުރި ޓީޗަރު ފަހަތުގައި މަޑުކޮއްލައިގެން ހުއްޓެވެ. ސްވިޗް ބޯޑަށް ފިއްތާލުމާއިއެކު ގޭތެރެއިން މީހެއްގެ އަޑުއިވުނެވެ. މަންހާއަކީ ގްރޫޕުގެ ލީޑަރަށްވުމާއިއެކު، އެއީ ކީއްކުރާ ކުދިބައެއްކަން އޮޅުންފިލުވާދިނެވެ. ބަޒާރ އިން ދެން އިވުނީ އަންހެނެއްގެ އަޑެކެވެ. އެކުދިންނަށް ގޭތެރެއަށް ވަނުމަށްއެދުނެވެ. އަދި އެގޭގައިވާ ލިފްޓުގެ އެހީގައި ނުވަވަނަ ބުރިއަށް އައުމަށް އެދުނެވެ.\nމަންހާ އާއި އޭނަގެ ގުރޫޕުގެ ކުދިން އެގޭތެރެއަށްވަދެ ލިފްޓަށްއެރިއެވެ. އޭރު މަންހާގެ ހިތް ބާރަށް ތެޅެމުންދިޔައެވެ. އެންމެ ފަހުން އޭނަގެ ހިތްއެދޭ ޒުވާނާ އާއި ބައްދަލުވާތީ އެކަމުގެ އުފަލުގައެވެ. ލިފްޓުގެ ތެރޭ ހުރި އަލީޝާ މަންހާގެ ކޮނޑުގައި އޭނަގެ ކޮނޑު ގެނެސް ޖައްސާލިއެވެ. އެއާއެކު މަންހާ ކޮންމެވެސް ވަރަކަށް ސިހުނެވެ. މަންހާއަށް އަލީޝާ އާއި އޭނަގެ ރަހުމަތްތެރިންގެ ބެލުމުގައި ވަނީ ލާނެތް ހިނިތުންވުންތަކެކެވެ. އޭނަ އާއި ދިމާކުރާފަދަ ބެލުންތަކެކެވެ.\n"އޯ މައި ގޯޑް.........އައި ތިންކް އައިމް ގޮނާ ފްރީޒް ޓު ޑެތް........އޯ މައި ގޯޑް......" މަންހާއަށް ބުނެލެވުނެވެ.\n"ހޫމް ހޫމް ދެން ހިނިއައިސްފަ، ކޮލްގެޓް އިސްތިހާރެއްހެން ހުރެބަލަ......މިކަންތައްވެސް މިއޮތީ ފައިނަލީ ވެފައެއްނު" ޝިފްނާ ލިފްޓުން ނުކުންނަމުން ބުނެލިއެވެ. އެހެންނަމަވެސް މަންހާގެ ހާސްކަމާއި އޭނަގެ އަތްފައި ފިނިވުމާއި ހިތް ނޭގޭ ބާރުމިނެއްގައި ތެޅުމަށް ހަމަ އެއްވެސް ބަދަލެއް ނާދެއެވެ. މަންހާއަށް ކުރިއަށް ފިޔަވަޅުއަންވެސް އުނދަގޫވިއެވެ. އަނެއްކާ ބޫޓުވެސް ބަރުވީބާއެވެ. ނޭވާލާންވެސް ދަތިވަނީއެވެ. އަނެއްކާ ޔުނީފޯމް ބާރުވީބާއެވެ. މަންހާއަށް ލާފައިހުރި ޓީޝާޓުގެ ކަރު ރަނގަޅުކޮއްލެވުނެވެ.\n"ކަމޯން....ބީ ކޫލް ޑިއަރ" އަމާނީ މަންހާގެ ބުރިކަށީގައި މަޑުމަޑުން ޖަހާލަމުން ބުނެލިއެވެ. އޭރު ނުވަވަނަ ބުރީގައި ހުރި ދޮރުހުޅުވާލައިފައި އެގޭތެރެއަށް ވަދެވެނީއެވެ.\n"އާދޭ އެތެރެއަށް..........ހުރިހާ ކުދިންވެސް ވަދެ އިށީނދޭ، ހެލޯ، މީ ޒާރާ" ޒާރާ ހުރިހާ ކުދިންނަށް އިށީނުމަށް އެދުނެވެ. އަދި އެކުދިންނާއި ހަވާލުވެގެން އައި ޓީޗަރަށް އަމިއްލައަށް ތައާރަފްވެލަމުން ސަލާމްކުރުމަށް އަތްދިއްކޮއްލިއެވެ.\n"ހޭ މަން....ޔޫ ގެ ހެންޑްސަމްގެ ކޮއްކޮ ކަންނޭގެ ދޯ، ސަޅި ދޯ" އަލީޝާ ސިއްރު ސިއްރުން މަންހާއަށް ގޮވާލާފައި ބުނެލިއެވެ.\nމަންހާއަށް ހީނލާންވެސް ނޭގިފައި އިނެވެ. އޭނަގެ ނިތްކުރިމަތިން ކޮންމެވެސް ވަރަކަށް ދާތިކިތައްވެސް ފާޅުވަމުން ދިޔައެވެ. އެހެންނަމަވެސް މަންހާ އިނީ ޒާރާއަށް ބަލަންށެވެ. ޒާރާގެ ގައިގާ އޭނަގެ ޕްރިންސް ޗާރމިންގ އާއި ވައްތަރު އެއްވެސް ސިފައެއްނެތެވެ. އެކަމަކު އެއީ ރީތި އަންހެނެވެ. ހަމުގެ ކުލައަލިވެފައި އާދައިގެ އިސްކޮޅެކެވެ. އޭނަގެ ރީތިކަން އިތުރުކޮއްދޭ އެއްޗެއް ކަމުގައި އޭނަގެ ފަށުވި އިސްތަށިގަނޑުވެއެވެ. ގަދަ މުށިކުލައަކުން ކުލަޖައްސާލާފައި ވާއިރު ތަންތަންކޮޅު މަޑު މުށިކުލައަކުން ހައިލައިޓް ކޮއްލާފައިވެއެވެ. ލާފައިވާ ކުޑަ ޓީޝާޓު ކޮޅާއި ކަށިމައްޗާ ހަމައަށް އަރާ ޖިންސުން ޒާރާއަކީ ފަހުގެ ފެށަންތަކަށް ލޯބިކުރާ މީހެއްކަން އިނގެއެވެ. ގޭތެރޭގައިވެސް އޭނަ އުޅެނީ ފައިވާނުގައެވެ. އެކަމަކު އޭނަގެ ވާހަކަ ދެއްކުމުގައި އެއްވެސް ވަރަކަށް ގޮތްދެއްކުމެއް ނެތެވެ. އެއަށްވުރެ މަޖާ ހިތްހެޔޮ މީހުންނާއި ގުޅޭ ކަހަލަ މީހެއްހެން ޒާރާ ހީވެއެވެ.\nޒާރާ ހުރިހާ ކުދިންނަށް ފިނި ބުއިން ގެނެސް ދިނެވެ. އަދި އެގޭގައި ސާފުކުރާކަށް މާގިނަ ތަންތަނެއް ނުހުންނާއޭ ބުންޏެވެ. އެއީ ތެދެކެވެ. ޒާރާގެ ކައިރީގައި އޭނަގެ ކޮންމެ ކަމެއް ކޮއްދިނުމުގައި ހާދިމުން ތިބެއެވެ. ހީވާކަހަލައެވެ. އެއީ ގަނޑުވަރެއްގައި އިން ރާނީއެކެވެ.\n"ޔޫ ގާރލްސް ކޮންމެވެސް ކަމެއް ކުރަން ބޭނުންވާތީ މިބުނީ، މި ކާޕެޓް ވެކުމް ކޮއްލާ، އެވަރުން އޯކޭވާނެ، ދެން ނުހުންނާނެ ސާފުކުރާނެ ތަނެއް، އުކާލާނެ ކުންޏެއްވެސް ނުހުންނާނެ....." ޒާރާ ހިނިއައިސްފައި ދަރިވަރުންނާއި ވާހަކަދެއްކިއެވެ.\nމަންހާގެ އަނގައިން ހަމަ ބަހެއްވެސް ނުނިކުތެވެ. އޭނަ މަޑުމަޑުން ތެދުވެ އެހެން ކުދިންނަށް އިރުޝާދު ދޭންފެށިއެވެ. އެގޭގައި ގެންގުޅޭ ޕްލިޕިންސް ހިސާބު އަންހެން ކުއްޖަކު ވެކުމް ކްލީނާ ގެނެސް އެމީހުންނާއި ހަވާލުކުރިއެވެ. އަދި އެޖައްސާނެ މިންގަނޑު ބުނެދިނެވެ. އަމާނީ އެމީހުންނަށް ޖޫސްގެނެސްދިން ތަށިތަށް ތަބަކާއިއެކު ސިންކުކައިރިއަށް ގެންގޮސްދިނެވެ. އެކަމަކު ޒާރާ އެކަންތައް އެކުދިންލައްވާ ކުރުވާކަށް ބޭނުމެއްނުވިއެވެ. މަންހާ ނޫނީ އެހެން ކުދިން ތިބީ ވަރަށް ހަމަޖެހިލާފައެވެ. ޒާރާ ގޮތަށް އެކުދިންނާއި އެހާ ގުޅިގެން ކަންތައްތައް ކޮއްދިން މީހަކު އެހެން ގެއަކުން ދިމާނުވީތީއެވެ.\nއަލީޝާ މަޑުމަޑުން މަންހާ ގެންގުޅުނު ފައިލް ހިފައިގެން ފަސް ފަހަތަށް ޖެހެމުން ގޮސް ޒާރާގެ ގާތުގައި މަޑުކޮއްލިއެވެ. އޭރު އަމާނީ އާއި ގުރޫޕުގެ އެހެން ކުއްޖެއް އުޅެނީ މަންހާއަށް އެހީވުމުގައެވެ. ޝިފްނާ ހުރީ ޓީޗަރާއި ވާހަކަދައްކާށެވެ.\n"ހެލޯ، މީ އަލީޝާ......މިގޭގަ ދައްތަ ފިޔަވައި އެހެން މީހެއް ނޫޅޭތަ؟" އަލީޝާ އަހާލިއެވެ.\n"ދައްތަ ނުކިޔަސް އޯކޭވާނެ، ޒާރާ ކިޔާ.......ވެލް، މިގޭގަ ދެން އުޅޭނީ މިމީހުން" ޒާރާ އޭނަގެ ކައިރީ މަސައްކަތްކުރާ މީހުންނަށް އިޝާރަތްކޮއްލަމުން ބުނެލިއެވެ.\n"ދެން އެއްވެސް ފިރިހެނަކު ނޫޅޭތަ؟"އަލީޝާ ކެތްމަދުވެފައިވާ ގޮތަކަށް އަހާލިއެވެ.\n"ނޫނޭ، ދާއިން އުޅޭނެ.........މިދުވަސްކޮޅު ވަރަށް ބުރަކޮއްއުޅޭތީ ވީ އޮފީހުގަ، މިހާރު......." ޒާރާގެ ޖުމްލަ ފުރިހަމަ ނުކުރެވެނިސް ޓީޗަރު ޒާރާގެ ގާތަށް އައިސް ވާހަކަދައްކަންފެށިއެވެ.\nޒާރާ ހަވާލުކުރި މަސައްކަތް ނިމުމާއިއެކު ޓީޗަރު ޒާރާގެ ގާތުން އެދުނީ އެމީހުން އެގެއިން ދިއުމުގެ ހުއްދައަކަށެވެ. ޒާރާގެ ގާތުގައި ހުރި އަލީޝާ މާޔޫސްކަމާއިއެކު ހިނިތުންވެލައިގެން ހުއްޓެވެ. މަންހާ އާއި އެހެންކުދިން އައިސް ނުކުންނަ ދޮރުކައިރި މަޑުކޮއްލުމާއިއެކު އަލީޝާވެސް މަންހާގެ ގާތުގައި އައިސް ހުއްޓިއްޖެއެވެ. ޒާރާއަށް ޝުކުރުއަދާކުރަމުން ޓީޗަރު ހުރިހާ ކުދިންނަށް ނުކުތުމަށް އިޝާރާތްކޮއްލިއެވެ. ހުރިހާ ކުދިންގެ ކުރީގައި ހުރި މަންހާ ދޮރު ހުޅުވާލި ވަގުތާއި ބޭރުން އައިމީހާވެސް ދޮރުހުޅުވާލި ވަގުތާވީ އެއްވަގުތަކަށެވެ. އެއާއެކު ދެމީހުން އެކަކު އަނެކަކުގެ ގައިގާ ކުއްލިއަކަށް ގޮސް ޖެހުނެވެ. މަންހާއަށް ލިބުނު ސިހުމާއިއެކު އަވަހަށް ފަހަތަށް ޖެހިލެވުނެވެ. އަދި އެމީހަކަށް ބަލާލަމުން ސޮރީއޭ ބުނެލިއެވެ.\nކުއްލިއަކަށް މަންހާއަށް ހުއްޓުންއެރިއެވެ. ކުރިމަތީހުރި ޒުވާނާ ފެނުމުންނެވެ. މަންހާގެ ހިތް ބާރަށް ތެޅެންފެށިއެވެ. މުޅިމީހާވެސް ހީވަނީ ގަނޑުވެފައި ހުރިހެންނެވެ. މަންހާގެ އެކުވެރިންނަށް މިވީ ކިހިނެތްކަން އެނގިއްޖެއެވެ.\n"އިޓްސް އޯކޭ......" ހިނިތުންވެލަމުން އެޒުވާނާ މަންހާއަށް ބުނެލިއެވެ. ނަމަވެސް އެސްފިޔަ ޖަހާލުމެއްނެތި ބަލަން ހުރި މަންހާއަށް އެއަޑު އިވުނު ހެނެއް ހިޔެއްނުވެއެވެ. އެހެންވެ އަނެއްކާވެސް އެޒުވާނާ ކުރިންބުނި ޖުމްލަ ތަކުރާރު ކޮއްލިއެވެ. އަދި މަންހާގެ ލޯކުރިމަތީ އަތްހޫރާލިއެވެ. ހަމައެވަގުތު އަލީޝާ މަންހާގެ އަތުގައި ހިފާ އެއްފަރާތަށް ދަމައިގަތެވެ. މަންހާއަށް ހޭވެރިކަންވީވެސް އެހާ ހިސާބުންނެވެ.\n"ދާއިން....." ޒާރާ ކުރިއަށްވުރެވެސް ބޮޑަށް ހިނިތުންވެލިއެވެ. އޭނަގެ މޫނުމަތިން އުފާވެރިކަން ފެނިގެން ދިޔައެވެ.\nއެއަޑު އިވުނު މަންހާއަށް އިތުރު ހައިރާންކަން ލިބިގެން ދިޔައެވެ. ނަމަވެސް އެމީހުންނަށް އިތުރަށް އެގޭގައި މަޑުކުރެވޭކަށް ނެތެވެ. އެޓީމާއި ހަވާލުވެގެން ހުރި ޓީޗަރު އިސްވެ އެގޭން ނުކުތުމަށް ހިނގައިގަތެވެ. އޭނަގެ ފަހަތުން ހުރިހާ ދަރިވަރުންވެސް ނުކުމެގެން ގޮސް ލިފްޓަށް އެރިއެވެ.\n"ވަޓް ހެޕެން ޓު ޔޫ ގާލް، އެއީ އޭނަ ދޯ....." އަލީޝާ ލިފްޓުތެރޭ ހުރެ ވައިއަޑުން ވާހަކަ ދެއްކިއެވެ.\n"މަށަށްވެސް އިނގުނު އެއީ ހަމަ އޭނަކަން، އެހެންނު ވާނީ މަންހާއަށް ވީގޮތް ފެނިފަ ނޭގޭނެ މީހަކު ނުހުންނާނެ......ހެ ހެ ހެ ހެ" އަމާނީ ހެމުން ހެމުން ބުނެލިއެވެ.\n"ދާއިން.........ދާ....އި......ން........." މަންހާއަށް މަޑުމަޑުން ބުނެލެވުނެވެ. އެއާއެކު އަތުގައި އޮތް ފައިލު ގެނެސް މޭގައި ޖައްސާލަމުން ދެއަތުން ހިފަހައްޓާލެވުނެވެ. އެއާއެކު އޭނަގެ ތުންފަތުގައި ރަކި ހިނިތުންވުމެއް ދުވެލިއެވެ.\nސާފުކުރުމުގެ ދުވަސް ނިންމާލަން ހަމަޖެހިފައިވާ ގަޑިޖެހުނު އިރުވެސް މަންހާއަށް ދާއިން ފެނުނުފަހުން އެނޫންކަމަކާ ނުވިސްނެއެވެ. ކައިރީގައި އުޅުނު ރަޙުމަތްތެރިންގެ އަޑުވެސް މަންހާއަށް ބައެއްފަހަރު ނީވޭ ފަދައެވެ. މުޅިމީހާވަނީ ހިޔާލީ ދުނިޔެއެއްގެ ތެރޭގައެވެ. އިސްކޫލަށް ހުރިހާ ކުދިން އައިއިރު އެކުދިން ބަލާއައިސްތިބި ބެލެނިވެރިން ސްކޫލުގެ ވަށައިގެން ތަންތަންކޮޅުގައި މަޑުކޮއްލައިގެން ތިއްބެއެވެ.\nޓީޗަރުން ކުދިންގެ ހާޒިރީ ބެލުމަށްފަހު، ގުރޫޕު ލީޑަރުންނާއި ހަވާލުކުރެވުނު ފައިލްތައް އަތުލިއެވެ. އަދި ދުވަސް ދިޔަގޮތާއި ދަރިވަރުންގެ އަޙްލާގާއި ދަރިވަރުންގެ މަސައްކަތައް ތައުރީފުކޮށް ހިތްވަރުދިނެވެ. އަދި ފެށެން ކައިރިވެފައިވާ އިމްތިހާނަށް ހުރިހާ ކުދިންވެސް ތައްޔާރުވެގެން އައުމަށް ނަސޭޙަތްތެރިވިއެވެ. ދަރިވަރުން ގެއަށް ދިއުމަށް ފޮނުވާލުމާއިއެކު މަންހާވެސް އޭނަގެ ރަޙުމަތްތެރިންނާއިއެކު ހިނގައިގަތީ ސްކޫލްގެ ލިލީމަގަށް ހުންނަ ގޭޓާ ދިމާލަށެވެ.\n"ސޯ......" ޝިފްނާ މަންހާއަށް ބަލާލަމުން އަހާލިއެވެ.\n"ސޯ ވަޓް" މަންހާގެ މޫނުމަތިން ފެނަމުންދިޔަ ހިތްހަމަޖެހުމުގެ އަސަރުތައް ފޮރުވަން މަސައްކަތް ކުރަމުން ބުނެލިއެވެ.\n"ދެން އެނގެއެއްނު މިއަހަނީ ކޮންވާހަކައެއްކަން....." އަލީޝާގެ ކޮނޑުގައި އަތްއަޅުވާލަމުން މަންހާއަށް ބަލާލި އަމާނީ ބުނެލިއެވެ.\n"އެއުޅެނީ ނޭގިގެނެއްނޫނޭ.....ދެން އަހަރުންމެންލައްވާ ހަމަ ދާއިންގެ ނަން ކިޔުއްވަންވެގެން..........މަންހާ ބޭނުމިއްޔާ އަހަރުމެން ތިބެދާނަމޭ އިރުއިރުކޮޅާ ދާއިން، ދާއިން........ކިޔާލަ ކިޔާލަ........ހެ ހެ ހެ ހެ ހޭ" އަލީޝާ މަންހާއާއި ދިމާކޮއްލިއެވެ. އެއާއެކު އެންމެންގެ ގާތަށް ހިނިއަތުވެއްޖެއެވެ.\n"ދެން ޓެސްޓު ނިމުނީމަ ތިކަމާ ވިސްނޭނީ، އެހެންނޫނީ މަންމައަށް ބަސްޓުވެދާނެ.......މަންޑޭގަ ފުރަތަމަ އެގްޒޭމް އެއޮތީ، އެހެންވީމަ އަބަދު ދާއިންގެ ނަން ކިޔޭކަށް ނެތެއްނު......" މަންހާ ވިސްނުންތެރިކަމާއިއެކު ބުނެލިއެވެ.\n"ތީވެސް ތެދެއް، އަހަރެން އަދި އިސްލާމް ފޮތުގަ އަތްވެސް ނުލަން......." އަލީޝާ ބުނި ޖުމްލައިން ހުރިހާ ކުދިންގެ ނަޒަރުގޮސް ހުއްޓުނީ އަލީޝާއަށެވެ.\n"އެލީ.........." ހުރިހާ ކުދިންނަށް އެއްފަހަރާ ގޮތަކަށް ބުނެލެވުނެވެ.\n"އެލީ ކީއްވެ މިހާ ލަސްވަންދެން ފިލާވަޅު ދަސްކުރަން މަޑުކުރީ، ޕްލީސް އެލީ، މިފަހަރު އެލީވެސްވާނެ ހުރިހާ ސަބްޖެކްޓަކުން ޕާސްއެއް ހޯދަން......." ކަންބޮޑުވެފައިވާ މަންހާއަށް ބުނެލެވުނެވެ. އަލީޝާއަށް އޭނަގެ ރަޙުމަތްތެރިން ހިތްވަރުދިނެވެ.\nގޭޓުން ބޭރު ބަލާލި މަންހާއަށް ސައިކަލުގައި އިން ސަޢީދުފެނުނެވެ. އަވަހަށް ރަޙްމަތްތެރިން ގާތު ދަނީއޭ ބުނެ ހިނގައިގަތީ އޭނަގެ ބައްޕަގެ ސައިކަލު ފަހަތަށް އެރުމަށެވެ. ސަޢީދު ހިނިތުންވެލަމުން މަންހާގޮވައިގެން ސައިކަލު ދުއްވާލިއެވެ. ތިމާވެށި ދުވަހާއި ގުޅިގެން ދެން ކުރީ ކޮންކަމެއްތޯ އޭނަ މަންހާއާއި ސުވާލުކުރިއެވެ. މަންހާ ވަރަށް ގަޔާވެގެން އިނދެގެން ޒާރާމެންގޭގެ ވާހަކަވެސް ކިޔާދިނެވެ. މުޅިދުވަހު އެވަރުގެ ހިތްހެޔޮ މީހަކާ ދިމާނުވާކަމެވެ. އެހެންނަމަވެސް މަންހާ ދާއިންގެ ވާހަކައެއް ނުބުނެއެވެ. ސަޢީދުއަށް މަންހާއަށް ލިބިފައިވާ ހިތްހަމަޖެހުމާ އުފާވެރިކަން ނަގައިގަނެވުނީ މުޅިން ތަފާތު ގޮތަކަށެވެ. އެކަމާއި މީހަކާ ގުޅިފައިވާކަމެއް ސަޢީދުއަކަށްނޭގެއެވެ. އޭނަގެ ދަރިފުޅުވެސް ބޮޑުވަން ފަށައިފިކަން އޭނައަށް އަދި ނޭގެނީއެވެ. (ނުނިމޭ)


People : 107 aharuge kudaahtha - Adhives dhulhaheyo!\nތުޅާދޫ ކުޑާއްތައަށް 107 އަހަރު!\nތުޅާދޫން: އަލީ އަފާފް\n107 އަހަރުގެ ކުޑާއްތަ: ތުޅާދޫފައި އެންމެ ދުވަސްވީ އަންހެންމީހާ -- އަވަސް ފޮޓޯ: އަލީ އަފާފް\nމިދެން އަޖައިބެއް ކަހަލަ ކަމެކެވެ. އަހަރެން ތުޅާދޫއަށް ފޭބުމާއެކު އެކަކު އައިސް މި ރަށުގެ އެންމެ ދުވަސްވީ އަންހެން މީހާގެ ވާހަކަ މިއޮއް ކިޔައިދެނީ އެވެ. އަނެކަކުވެސް ދެއްކީ ހަމަ އެ ވާހަކަ އެވެ. ތިންވަނަ މީހަކު އެ ވާހަކަ ކިޔައިދިނުމުން އެ ދައްތައާ ބައްދަލުކޮށްލަން ފާޑަކަށް މަޖުބޫރެއްވީ އެވެ. ދައްތައާ ވާހަކަ ދައްކާލައި އޭނާގެ އަޑުއަހާލާ ހިތްވެއްޖެ އެވެ. އެގޭގެ ދޮރުމައްޗަށް އަރައި ސަލާމް ގޮވާލައިފީމެވެ. ދެން ހަމަ ވަގުތު ނަގައި ނުލާ އެހީ އެވެ. "މިގޭގައި 107 އަހަރުގެ އަންހެނަކު އުޅޭތަ؟"\nގޭތެރެއިން ބައްދަލުވި މީހާ ގޭގެ ސިޓިން ރޫމްގެ ކަނާތްފަރާތުގައި ހުރި ކޮޓަރިއަކާ ދިމާއަށް އަތް ދިއްކޮށްލި އެވެ. ހަމަ އެވަގުތު އެ ކޮޓަރީގެ ދޮރު ހުޅުވާލާފައި އަންހެނަކު ނުކުމެގެން އަންނަނީ އެވެ. އުމުރުން 107 އަހަރުވެފައިވާ މަރިޔަމް އަލީ (ކުޑާއްތަ) އަކީ މއީ އެވެ. ކުޑާއްތައަށް ބަލާލާއިރު މިއީ ވަރަށް މުސްކުޅި އަންހެނެކެވެ. ނަމަވެސް މި ދައްތައަށް 107 އަހަރު ވެދާނެ ކަމަކަށް އެއްވެސް މީހަކު ގަބޫލެއް ނުކުރާނެ އެވެ.\nއެއްވެސް މީހެއްގެ އެހީތެރިކަމެއްނެތި މަޑުމަޑުން ހިނގާލާފައި އައިސް ސަލާމް ވެސް ކޮށްލައިފި އެވެ. އަދި ހިނިތުން ވެލާފައި ގޮނޑި ސެޓްގައި އިށީނަންން ދައުވަތުވެސް ދީފި އެވެ. އަދި "ތިއީ ކޮން ކުދިންނެއްހޭ؟" ބުނެ ތައާރަފަކަށް ވެސް އެދިއްޖެ އެވެ.\nކުޑާއްތަ ފެންނަނީ ވަރުގަދަ ކޮށެވެ. އެކަމަކު އުމުރުން އެހާ ގިނަ ދުވަސްވެފައިވާތީ ކުޑާއްތަގެ ހަނދާންތައް މިހާރު ބައްޔެވެ. އެންމެ އިހުގެ ގިނަ ވާހަކަތަކެއް ހަނދާނަކު ނެެތެވެ. ކުޑާއްތަގެ ވާހަކަތައް ހިއްސާ ކޮށް ދިނީ އޭނާގެ ފިރިހެން ދަރފުޅު ހުސައިން މެދުވެރިކޮށެވެ.\nއައިޑީކާޑުގައިވާ ގޮތުން ކުޑާއްތަގެ އުމުރަކީ 97 އަހަރެވެ. ނަމަވެސް ހުސެއިން ބުނާ ގޮތުން އޭނާގެ މަންމަގެ އުމުރު 107 އަހަރަށްވުރެވެސް ގިނަ ދުވަސް ވެއްޖެ އެވެ. މިރަށުގެ އެންމެން ވެސް ކުޑާއްތަގެ އުމުރު ކަމަށް އިއްތިފާގުވާ އުމުރަކީ 107 އަހަރެވެ. އަދި ބައެއް މީހުން އެއަށްވުރެ ވެސް ގިނަ ދުވަސްވާނެ ކަމަށް ކުޑާއްތަގެ ވާހަކަތަކާ ހަވާލާދީ ބުނެ އެވެ.\nކުޑާއްތަ ލާން ގެންގުޅުނު ހެދުމެއް-- އަވަސް ފޮޓޯ: އަލީ އަފާފް\nކުޑާއްތައަށް ހަތް ކުދިން ލިބުނެވެ. އޭގެ ތެރެއިން ތިން ކުދިން ވަނީ މަރުވެފަ އެވެ. ދުނިޔޭގައި ތިބީ ހުސެއިންގެ އިތުރަށް ފާތުމަތާއި މޫސަ އަދި އިސްމާއީލެވެ. ކުޑާއްތައަށް މާމަ ކިޔާ ކިތައް ކުދިން ތިބޭ ކަމެއް މާރަނގަޅަކަށް ބުނެދޭން ނޭންގުނެވެ. ނަމަވެސް މުނިމާމަ އާއި ހޫރު މާމަ ކިޔާ ކުދިންވެސް މިހާރު ތިބެ އެވެ.\n"މާމަ ދަރިންނާއި މުނިމާމަ ދަރިންގެ އަދަދެއް ނޭންގޭ، ހިސާބެއް ހަދަންޖެހޭނީ، މާމަ ކިޔާ ކުދިންނަށް ވެސް ކުދިން ލިބިގެން ގޮސްފި، މާމަ ކިޔާ ކުދިންނަށް ކާފަ ކިޔާ ކުދިން ވެސް މިހާރު ލިބިފަ އެބަހުރި،" ހުސެއިން ބުންޏެވެ.\nކުޑާއްތަގެ ވާހަކަތައް އޭނާއަށް ކިޔައި ދެވެނީ މިހާރު ހާނދާން ހުރި ހިސާބުންނެވެ. އެންމެ ދުރު ހަނދާނަކަށް ހުންނަނީ އޭނާގެ ކާފަ ހަސަން ކަލޭފާނުގެ ހަނދާނެވެ. ކާފަ ހަނދާންތައް އަދިވެސް ތާޒާ އެވެ. ކާފަގެ ހިތްހެޔޮ ކަމުގެ ވާހަކަ ކުޑާއްތަ ކިޔައިދެމުން ގެންދިޔައިރު މޫނުމަތިން ހިނިތުންވުމުގެ އަސަރު ހުއްޓެވެ.\n"އެންމެ ދުރު ހަދާނަކަށް ވަނީ ކާފަ ހަސަން ކަލޭގެ ދުނިޔޭގައި އުޅުއްވި ދުވަސްތައް އަހަރެން ގޭގައި އަހަރެންގެ ކާފަ ހުރިހާ ވެސް މަސައްކަތެއް ކުރާނީ، ކާފަ އެއީ ވަރަށް ރަނގަޅު މީހެއް،" ކުޑާއްތަ ބުންޏެވެ.\nސުލްތޯން މުހައްމަދު ޝަމްސުއްދީން ރަސްކަން ވެސް ކުޑާއްތަގެ ހަނދާނުގައި ކޮންމެވެސް ވަރަކަށް އެބަހުއްޓެވެ. އޭގެބައެއް ވާހަކައިގެ ތެރެއަށް ވެސް ދިޔަ އެވެ.\n107 އަހަރުގެ ކުޑާއްތަ: ތުޅާދޫފައި އެންމެ ދުވަސްވީ އަންހެންމީހާ-- އަވަސް ފޮޓޯ: އަލީ އަފާފް\nޝަމްސުއްދީން ރަސްކަމުގެ އިތުރަށް ރާއްޖޭގެ ފުރަތަމަ ޖުމުހޫރިއްޔާގެ ފުރަތަމަ ރައީސްކަން ކުރެއްވި މުޙައްމަދު އަމީން ދޮށިމޭނާ ކިލޭގެފާނުގެ ވެރިކަމުގެ އެމަނިކުފާނު ތުޅާދޫއަށް ވަޑައިގެންނެވި ހަނދާ ވެސް ކުޑާއްތަ އަދިވެސް އެބަހުއްޓެވެ. ކުޑާއްތައާ އަމީން ބައްދަލުވި އެވެ. ރައީސް އަމީން ވަޑައިގެންނެވިއިރު ކުޑާއްތަ ހުރީ އެރަށު ރައްޔިތުން ބަދިގޭގައި ކައްކާށެވެ. އަމީން ވަޑައިގެން ހުރީ ކީއްކުރަންތޯ ސުވާލު ކުރުމުން ކުޑާއްތަ ކުރުކުރުކޮށް ބުނީ ހުރީ ކައްކާށޭ އެވެ.\n"އަމީން ތުޅާދޫއަށް ވަޑައިގެންނެވި ދުވަހު އަޅުގަނޑު ހުރީ ރަށު ރައްޔިތުން ބަދިގޭގައި ކަންކަން، އެހެން ހުއްޓައި އަމީން އައިސް ސުވާލު ކުރެއްވީ ކީއްކުރަނީތޯ؟ އަޅުގަނޑު ދެންނެވިން ކަމެއް ނުކުރަމޭ! ދެން އަމީން ވަޑައިގެންފި،" މުހައްމަދު އަމީންގެ ހަނދާންތައް ކުޑާއްތަގެ އާ ކުރި އެވެ.\nބައެއް ވާހަކަތަކުގެ ހަނދާން އާ ކުރަމުން ހިތާމަވެރި ދުވަހެއްގެ ވާހަކަތައް ވެސް އޭނާ ހިއްސާ ކުރެއްވި އެވެ. އެއީ ބޮޑުތަދު ދުވަސްވަރު ކުޑާއްތަގެ ފިރިހެން ދަރިފުޅު އަބޫބަކުރު މަރުވި ހަނދާނެވެ. ބޮޑުތަދު ދުވަސްވަރު ކާން ނުލިބި ވަރަށް ދުވަހު އުޅެން ޖެހުމުން އަބޫބަކުރަށް ކާން ނުލިބި ބަނޑަށްޖެހި މަރުވެގެންދިޔަ ހަނދާން ކިޔައިދިނީ އަސަރާއެކު އެވެ.\n"ބޮޑުތަދު ދުވަސްވަރު ކާން ނުލިބޭތީ ކާއެއްޗެހި ގެންނަނީ އެކި ރަށްރަށުން، ކެންދޫން އުނޑޫދޫއިން ކަމަދޫ އިން، އޭރު ކާކަށް ނުލިބޭ، އެގޮތަށް އެހެން ކާން ނުލިބި ގިނަ ދުވަސް ވެގެން މަގޭ އަބޫބަކުރު މަރުވީ، ވަރަށް ދެރަވި ދުވަހެއް އެއީ!" އަސަރާއެކު ކުޑާއްތަ ބުންޏެވެ.\nހުސެއިން ބުނި ގޮތުގައި، އޭނާގެ މަންމަ ކުޑާއްތަ ބަލި އެނދުގައި އޮއްވާ ދުވަހަކުވެސް އަދި ނުފެނެ އެވެ. އަދި އަސާގަނޑާއެކު ވެސް މަންމަ އުޅެފައެއް ނުވެއެވެ.\n"އަޅުގަނޑުމެންގެ ހަޔާތުގައި ވެސް ނުދެކެން ބަލި އެނދުގައި މަންމަ އޮއްވައެއް. އަދި އަސާގަނޑެއް ހިފައިގެން މަންމަ އުޅުނު ތަނެއް ދުވަހަކު ވެސް ނުދެކެން، އަޅުގަނޑުމެން އެކަމަކު ބަލިކޮށް މި އުޅެނީ... މިދިޔަ ސާޅީހަަކަށް އަހަރު ތެރޭގައި، މަންމައަށް ކޮންމެ އެއްޗެއް ވެސް ކެވޭ. އަދިވެސް އެ ގޮތަށް އެދަނީ،" ހުސެއިން ބުންޏެވެ.\nކުޑާއްތަގެ އިންޓަވިއުއަށް ފަހު މިގެއިން ނުކުންނަށް ހިނގައި ގަންނަމުން ސަލާމަށް އަތް ދިއްކޮށްލުމާއެކު ކުޑާއްތަގެ ރައިވަރެއް ކިޔައި ދިނެވެ. އަދިވެސް ޅައި އިރުގެ ރައިވަރުތަކަށް ފަރިތަ އެވެ. ކުޑާއްތަގެ ރައިވަރުތައް އަޑު އަހާލަން އިރުކޮޅަކު މަޑުކޮށްލައިގެން އިރުކޮޅަކު ހުރެވުނެވެ. ދުވަސްވެފައި ވިޔަސް މިދެން އަޖައިބެއް ކަހަލަ އަޑެކެވެ.\nތުޅާދޫ ރޯދަ މަހާ ރޯއްޖާ


ކުރު ވާހަކަ: އިންސާނާއެވެ! ދެން ވެސް ބޮޑާވެ ކިބުރުވެރިވަނީ ހެއްޔެވެ؟ |\nކުއްތާ ގާތު ބުނެވުނެވެ. އާދަމުގެ ދަރިންގެ ގޭގޭގެ ފާރަވެރިޔާއަށް ކަލޭ ވާށެވެ! އަދި، އިންސާނާއަށް އެންމެ ވަފާތެރި ރަހުމަތެރިޔާއަށް ވެސް ކަލޭ ވާނެއެވެ. އޭގެ ބަދަލުގައި އިންސާނާ ބާކީ ކުރާ ކާތަކެތިން އެތިކޮޅެއް އޭނާ ކަލެއަށް ދޭނެއެވެ. ދެން، ކުއްތާއަށް އިއްވުނެވެ. ދުނިޔޭގައި އުޅެން ކަލެއަށް ތިރީސް އަހަރު ލިބޭނެއެވެ.\nކުއްތާ ދެންނެވިއެވެ. ތިރީސް އަހަރު އަޅާއަށް މާ ގިނައެވެ. ފަނަރަ އަހަރު އަޅާއަށް ފުދެއެވެ. ދެން، ކުއްތާ އެދުނު ގޮތަށް ކަންތައް ނިމި އޭގެ އުމުރު ކަމުގައި ފަނަރަ އަހަރު ހަމަޖެހުނެވެ.\nގަސްގަހުގެ އެއް ގޮފިން އަނެއް ގޮތްޕަށް ކަލޭ ފުމި ދުވާނެއެވެ. އަދި، މީސްތަކުން ހެއްވުމަށްޓަކައި އެކިއެކި އުކުޅުތައް ކަލޭ ހަދާނެއެވެ. އެކަމަށްޓަކައި ކަލެއަށް ވިހި އަހަރުގެ އުމުރެއް މިންވަރު ކުރެވިގެން ވެއެވެ. ސަމާވީ އަޑެއްގެ ނިންމުން މަކުނަށް އިވުނެވެ.\nދެން މަކުނު ދެންނެވިއެވެ. އަޅާއަށް ވިހި އަހަރު މާ ގިނައެވެ. އަޅާއަށް ދިހަ އަހަރުން ފުދޭނެއެވެ. ދެން މަކުނަށް ވެސް އޭތި ބޭނުންވި ގޮތަށް ކަންތައް ހަމަޖެހި އޭގެ އުމުރު ކަމުގައި ދިހަ އަހަރު ހަމަޖެހުނެވެ.\nދެން، ހިމާރަށް އިއްވުނެވެ. ކަލެއަށް އޮތީ އެއްވެސް ޝަކުވާއަކާ ނުލައި، އިރު އެރީއްސުރެން އިރު އޮއްސެންދެން، ބުރަތަކެތި ކަލޭގެ ބުރިކަށިމަތީ އުފުލައި ބަރު މަސައްކަތްކުރުމެވެ. ކަލެއަށް ގޮދަން ކާންލިބޭނެއެވެ. ނަމަވެސް، ކަލެއަށް ތޫނުފިލިކަމުގެ ކަންފުޅެއްހާ ހިސާބު ވެސް ނުލިބޭނެއެވެ. ދުނިޔޭގައި އުޅެން ކަލެއަށް ފަންސާސް އަހަރުގެ އުމުރެއް ލިބޭނެއެވެ.\nދެން، ހިމާރު ދެންނެވިއެވެ. އަޅާ ވާނީ ހަމަ ހިމާރަކަށެވެ. އެހެންވީމާ، ތިހާ ދިގު އުމުރެއް އަޅާ އަކަށް ބޭނުން ނުވެއެވެ. ވިހި އަހަރު އަޅާއަށް ފުދޭނެއެވެ. ދެން ހިމާރަށް ވެސް އޭތި ބޭނުންވި ގޮތަށް ކަންތައް މިންވަރުކުރެވި، އޭގެ އުމުރު ކަމުގައި ވިހި އަހަރު ހަމަޖެހުނެވެ.\nދެން އިންސާނާއަށް އިއްވުނެވެ. އޭ އިންސާނާއެވެ! ކަލެއަށް ވިސްނުމާއި ފިކުރުކުރުމުގެ ބާރު ދެއްވައި، އެހެން ހުރިހާ މަޚުލޫގުތަކުންގެ މައްޗަށް ވެރިވުމުގެ ބާރު ކަލެއަށް ދެއްވައިފިއެވެ. ކަލޭގެ އެ ބާރު ބޭނުންކޮށްގެން ދުނިޔެ ރީތިކޮށް އިމާރާތްކުރުމަށްޓަކައި ދުނިޔޭގައި އުޅުމަށް ކަލެއަށް ވިހި އަހަރު މިންވަރު ކުރެވިއްޖެއެވެ.\nދެން އިންސާނާ ދެންނެވިއެވެ. އެންމެ ވިހި އަހަރުތޯއެވެ؟ އެވަރު އަޅާއަށް މާ މަދެވެ. އޭގެ އިތުރުން ހިމާރު ބޭނުންނުވި ތިރީސް އަހަރާއި މަކުނު ބޭނުން ނުވި ފަނަރަ އަހަރާއި ކުއްތާ ބޭނުން ނުވި ދިހަ އަހަރު ވެސް އަޅާ ބޭނުމެވެ. ދެން، އިންސާނާއަށް އޭނާގެ ބޭނުންވި ގޮތަށް އޭނާގެ އުމުރު ހަމަޖެހުނެވެ.\nދެން އެ ދުވަހުން ފެށިގެން، އިންސާނެއްގެ ގޮތުގައި ވިހި އަހަރު އޭނާ ހޭދަކުރެއެވެ. އެއަށްފަހު އޭނާ ކައިވެނިކޮށް، ހިމާރުގެ އަތުން ހޯދި ތިރީސް އަހަރު ދުވަހުގައި ހިމާރެއްގެ ގޮތުގައި އޭނާ ދުނިޔޭގައި އުޅެއެވެ. އިރު އެރީއްސުރެން އިރު އޮއްސެންދެން އޭނާގެ ބުރިކަށި ބިންދައި މަސައްކަތް ކުރުމުގައެވެ.\nއެއަށް ފަހު އޭނާގެ ކުދިން ބޮޑެތިވެ ދިޔުމުން، ކުއްތާ އަތުން ހޯދި ދެން އޮތް ފަނަރަ އަހަރު ކުއްތާއެއްހެން ކުދިންނަށްޓަކައި ގެ ބެލުމުގައި އޭނާ އުޅެއެވެ. ކުދިން ބާކީކޮށްފައި ދޭ އެތިކޮޅު ކައި ހަދައެވެ.\nދެން، ދުވަސްވެ، މުސްކުޅި ކުރެވުމުން، މަކުނު އަތުން ހޯދި ދިހަ އަހަރުގައި މަކުނެއްހެން ދުނިޔޭގައި އުޅެއެވެ. އޭނާގެ އެކި ދަރިންގެ ގޭގެއަށް ގޮސް، އޭނާގެ ކާފަ ދަރިންނާއެކު ކުޅެ އެކުދިންނަށް މަޖާ ވާހަކަ ކިޔައިދީ އެކުދިން ހެއްވައި އުޅުމުގައެވެ.\nއޭ އާދަމުގެ ދަރިޔާއެވެ! ކަލޭގެ ހަޔާތުގެ މަރުހަލާތައް އޮންނަނީ މިކަހަލަ ގޮތަކަށް ކަމަށްވާ އިރު، އެހެން އާދަމުގެ ދަރިންނަށް އަނިޔާދީ އެމީހުންގެ މައްޗަށް ކަލޭ ބޮޑާވެގަނެ ކިބުރުވެރި ތިވަނީ ކީއްވެ ހެއްޔެވެ؟


މަޤާމު: ރިލީފް ޓީޗަރ\nބޭނުންވާ އަދަދު: އަރަބި 01 ، ޕްރައިމަރީ 01\nވަޒީފާއޮތް އޮފީސް: ނޮޅިވަރަމު ސްކޫލް، ހދ. ނޮޅިވަރަން\nވަޒީފާއަދާކުރާ ސެކްޝަނާއި ތަން : އެކަޑަމިކް ސެކްޝަން، ނޮޅިވަރަމު ސްކޫލް\n- ޓައިމްޓޭބަލާއި އެއްގޮތަށް ކިޔަވައިދިނުން.\n- ކިޔަވައިދިނުމަށް ބޭނުންވާ ސްކީމް ތައްޔާރުކުރުމާއި، ޓެސްޓް ތައްޔާރުކުރުމާއި، ކިޔަވައިދިނުމާއިގުޅޭގޮތުން ކުރަންޖެހޭ އެހެނިހެން މަސައްކަތްތައްކުރުން.\n- ދަރިވަރުންނަށް ހިންގާ އިތުރު ޙަރަކާތްތަކުގައި ބައިވެރިވެ، ދަރިވަރުންނަށް ކާމިޔާބީ ހޯދައިދިނުމަށް މަސައްކަތްކުރުން.\n- ސްކޫލްގެ ވަސީލަތްތައް އެންމެ ފައިދާހުރި ގޮތުގައި ބޭނުންކޮށްގެން ދަރިވަރުންގެ ފެންވަރު މަތިކުރުމަށް މަސައްކަތްކުރުން.\n- މުޖުތަމަޢާއި ސްކޫލާއި ދެމެދު އޮންނަ ގުޅުމަކީ ބަދަހި ގުޅުމަކަށް ހެދުމަށް މަސައްކަތްކުރުން.\nޝަރުޠާއި މުސާރަ ހަމަޖެހިފައިވާގޮތް\n- މަސައްކަތުގެ ހުނަރާއި، ފެންވަރާއި، ޤާބިލުކަމާއި، ސިފަތައް.\nހ. މިމަޤާމަށް އިންޓަރވިއުކުރުން އޮންނާނީ 2018 ޖެނުއަރީ 10 އާއި 11 އާއި ދެމެދުގައި ނޮޅިވަރަމު ސްކޫލްގައެވެ. ވަޒީފާއަށް އެދިފައިވާ، ޝަރުތުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ ވަޒީފާއަށް ކުރިމަތިލައްވާފައިވާ ފަރާތްތަކުގެ ތައުލީމީ ފެންވަރާއި ތަޖުރިބާއަށް އަދި މަސައްކަތަށް ބޭނުންވާ ހުނަރަށް ބެލުމަށްފަހު ޝޯޓްލިސްޓް ކުރެވޭނެއެވެ.\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ނޮޅިވަރަމު ސްކޫލް އޮފީހަށެވެ.\n- ތަކެތި ހުށަހެޅުމުގެ ސުންގަޑިއަކީ، 09 ޖެނުއަރީ 2018 ވާ އަންގާރަ ދުވަހުގެ 13:00 އެވެ.\nމަގާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމުލަ އިންސައްތަ:\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން ނޮޅިވަރަމު ސްކޫލްގެ ނަންބަރު 6520555 ފޯނަށް ގުޅުއްވުން އެދެމެވެ.\nޕަބްލިޝްކުރި ތާރީޚު: 28 ޑިސެންބަރު 2017\nސުންގަޑި: 09 ޖަނަވަރީ 2018 1300